 Marcus Valerius Martialis EPIGRAME În româneşte de TUDOR MĂINESCU şi ALEXANDRU HODOŞ Prefaţă de I FISCHER  Colecţia BIBLIOTECA PENTRU TOŢI, nr 381 EDITURA PENTRU LITERATURĂ 1967 Volumul de faţă reproduce integral: MARŢIAL, EPIGRAME, Editura pentru literatură universală, 1961, note de Traian Costa Această culegere a folosit ediţia: MARTIAL, ÉPIGRAMMES, Tomes I-II, Texte établi et traduit par H Izaac, Paris, Société d’édition „Les Belles Lettres”, 1930-1933 Titlurile epigramelor din cartea de faţă aparţin traducătorilor „BIBLIOTECA PENTRU TOŢI” PREFAŢĂ MARCUS VALERIUS MARTIALIS O provincie îndepărtată a imperiului, care dăruise până atunci literaturii romane pe retorul Seneca, pe fiul său, filosof şi autor de tragedii, pe poetul Lucanus, pe retorul Quintilian, este patria lui Marţial Poetul s-a născut în orăşelul Bilbilis (azi Bambola) în Spania de nord, pe malurile râului Salo (azi Xalon), afluent al Ebrului Data nu se cunoaşte exact, poate fi însă situată între anii 38 şi 41 A urmat în orăşelul natal şcoala tradiţională a gramaticului şi cea a retorului În anul 64 vine la Roma unde se bucură de protecţia şi, desigur, de sprijinul material al compatrioţilor săi Seneca şi Lucan Dar, foarte curând, descoperirea complotului lui Piso va duce la moartea celor doi protectori Marţial îşi va căuta alţii, fiindcă nu pare să se fi decis să-şi asigure existenţa îndeplinind o funcţie oarecare A suferit şi el, ca şi Iuvenal, poate mai mult decât acesta, umilirile şi rigorile sportulei Era cu atât mai mulţumit când în persoana protectorului darnic găsea şi un cunoscător al literaturii sau un literat Printre relaţiile lui Marţial se află poetul Silius Italicus, profesorul de retorică Quintilian, Plinius cel Tânăr şi alţii, mai puţin cunoscuţi azi Dobândeşte cu greu o stare materială modestă: locuieşte la etajul al III-lea al unei case (semn de sărăcie, fiindcă la etaj nu exista nici apă, nici căldură); abia în anul 94 va deveni proprietarul unei căsuţe, pe Quirinal Dar posedă o mică moşioară la Nomentum (azi La Mentana, la nord-est de Roma) care-i producea şi un vin de bună calitate; putea să-şi viziteze vila în propria lui trăsură, trasă de catâri: „Charinus e galben de invidie, crapă, înnebuneşte, urlă şi caută crengi înalte de care să se spânzure: acum nu fiindcă sunt recitat şi citit în toată lumea şi fiindcă sunt răspândit [în exemplare de lux] printre toate popoarele stăpânite de Roma, ci fiindcă am o reşedinţă de vară nu departe de oraş şi fiindcă mă duc acolo cu catâri pe care nu-i mai închiriez, ca înainte” (VIII, 61, 1-7) Are sclavi, şi, chiar de la început, un secretar Dar toate acestea nu-i asigură o viaţă independentă Când furtuna i-a smuls ţiglele de pe vilă, un prieten îi trimite altele Şi când toga s-a rupt, acelaşi prieten e invitat să-i dăruiască una: „Stella, acoperi conacul, nu-l acoperi şi pe moşier?” (VII, 36, 6) Căutând să-şi îmbunătăţească situaţia, Marţial îşi îndreaptă privirile către împărat În anul 80, când Titus inaugurează solemn, printr-o serie de reprezentaţii, marele amfiteatru, cunoscut mai târziu sub numele de Coliseu, Marţial dedică evenimentului o carte de epigrame (numită de filologi „cartea spectacolelor”): niciuna din cele şapte minuni ale lumii nu se poate compara cu amfiteatrul imperial şi Faima va slăvi o singură lucrare în locul tuturor celorlalte Toată cartea e plină de linguşiri pe acelaşi ton, după cum cărţile următoare adulează fără măsură pe Domiţian Cei doi împăraţi au privit cu ochi binevoitori zelul poetului care contribuia la crearea unei aureole literare pentru o dinastie de origine militară şi tindea să pună în umbră strălucirea curţii lui Nero, poet el însuşi şi înconjurat de poeţi Dar în afara unor privilegii şi titluri onorifice, favoarea imperială nu pare să-i fi adus lui Marţial avantajele materiale sperate Viaţa agitată a Romei, continua luptă pentru existenţă, curtea pe care era obligat s-o facă bogaţilor, conştiinţa valorii de poet şi a nedreptăţii situaţiei lui umile (vezi V, 13) l-au făcut uneori să nu mai poată îndura şederea în metropolă Se decide, prin anul 88, să părăsească Roma şi se stabileşte la Forum Cornelii (azi Imola, între Bologna şi Rimini) Dar mult lăudata viaţă liniştită a provinciei nu-i prieşte şi, curând după ce publicase în refugiu a treia carte de epigrame, se întoarce la Roma Când, în anul 96, Domiţian cade victimă unui complot (din care făceau parte personalităţi din anturajul său imediat, iar printre ei Parthenius, unul din protectorii lui Marţial), situaţia poetului la Roma devine dificilă; larga audienţă de care se bucurau epigramele şi de care era atât de mândru a răspândit şi linguşirile excesive A încercat să repete cu Nerva procedeul, adaptându-l vremurilor noi: „Zadarnic, Linguşiri, vă apropiaţi de mine, vrednice de jale, cu buzele istovite: n-am să mai numesc pe nimeni «zeu» şi «stăpân» Nu mai e loc de voi în oraşul acesta Plecaţi departe, la parţii cu turban şi, neruşinate, sărutaţi tălpile regilor îmbrăcaţi pestriţ Aici nu mai există stăpân, ci un comandant (imperator), cel mai drept dintre senatori, graţie căruia Adevărul simplu şi nepomădat a fost readus de pe malurile Styxului Sub acest împărat (princeps) fereşte-te să foloseşti, dacă ai minte, vorbele de odinioară” (X, 72) Dar nu s-a bucurat de succes nici această încercare, nici cea de a dedica împăratului o culegere de epigrame alcătuită din conţinutul purificat al cărţilor X şi XI Şi în anul 98, după 34 ani de şedere la Roma, se hotărăşte să se întoarcă la Bilbilis Bani de drum i-a oferit Plinius („pentru prietenie şi pentru versurile pe care le-a scris despre mine”, mărturiseşte acesta, Epistole, III, 21), iar în patrie, o admiratoare, Marcella, îi dăruieşte o moşie roditoare, unde se putea bucurat de linişte şi de frumuseţile peisajului Fără îndoială, regreta Roma, şi supremul elogiu pe care-l poate face binefăcătoarei sale este de a o considera egală cu o femeie născută la Roma: „Tu îmi faci mai uşor de suportat dorul de oraşul stăpân, tu singură eşti pentru mine Roma” (XII, 21) Îşi dă seama că publicul rafinat al Romei era stimulul principal al epigramelor sale (vezi prefaţa cărţii a XII-a); cu greu mai compune, în provincie, ultima carte Curând după aceea, prin anul 104, moare Aşa cum a ajuns până la noi (şi e puţin probabil ca autorul s-o fi publicat în mod foarte diferit), opera lui Marţial prezintă trei părţi distincte: o carte de debut (improvizaţiile şi încercările anterioare n-au fost publicate de poet), închinată inaugurării Coliseului (vezi mai sus), în anul 80; e, pe cât se pare, numai o selecţie din epigramele compuse cu acest prilej Urmează, în manuscrise şi în ediţii, masiva culegere de 12 cărţi, publicate între anii 85 şi 102 (primele 7 cărţi par să fi apărut, grupate, şi într-o a doua ediţie); în sfârşit, două cărţi de „etichete” pentru daruri (Xenia, pentru daruri aduse gazdei, Apophoreta, daruri luate de la gazdă), precedând publicarea colecţiei mari, între 82 şi 85, dar purtând în ediţiile noi numerele XIII şi XIV Aparent, opera lui Marţial e perfect unitară: n-a scris decât epigrame Dar sub această unitate de suprafaţă se ascunde o extraordinară diversitate, nu numai a genului literar, ci a vieţii însăşi Cu cele 1200 de mici piese, unele de câte un singur vers, foarte puţine depăşind 20 de versuri, Marţial a alcătuit un imens mozaic al Romei imperiale, reuşind să fie mereu original, atât faţă de precursori, cât şi faţă de sine însuşi Desigur, nu e vorba de o independenţă absolută faţă de precursori: el însuşi îşi recunoaşte datoria faţă de aceştia şi admiraţia i se îndreaptă în primul rând către Catul, pe care îl imită, cu care se compară şi cu care doreşte să fie comparat Uneori, destul de rar, îşi împrumută temele din epigrama alexandrină; stilul datorează mult modelelor clasice ale poeziei latine, Vergiliu şi mai ales (pentru epigramele în distih elegiac) Ovidiu Dar inspiraţia livrescă este destul de restrânsă şi se reduce la ceea ce e obligatoriu pentru orice poet cu solide lecturi din poezia „clasică” şi fără de care nici nu s-ar putea imagina continuitatea în evoluţia literaturii Dominantă este însă independenţa faţă de modele, inspiraţia directă din lumea înconjurătoare şi drumul nou pe care îşi conduce Marţial epigramele În timp ce Catul ataca, în micile sale poeme satirice, pe duşmanii lui personali şi personaje contemporane reale, Marţial generalizează, atacă tipuri şi vicii: „Aceasta este limita pe care au ştiut s-o păstreze cărţile mele: să cruţe persoanele, să vorbească despre vicii” (X, 33, 9-10) Numele care apar în epigrame sunt adesea fictive şi reprezintă tipuri: Fidentinus e un plagiator, Zoilus un libert parvenit şi invidios etc , uneori aceleaşi nume reprezintă tipuri diferite (Matho e şi bogătaş şi client sărac, Naevolus e şi avocat mediocru şi posesor al unei bogate garderobe etc ), ceea ce arată clar intenţia poetului de a nu ataca persoane anumite Dacă totuşi personajele se recunosc singure în epigrame, aceasta nu poate fi decât confirmarea reuşitei portretului: „Viaţa să-şi recunoască şi să-şi citească obiceiurile” (VIII, 3, 20) Preocuparea realistă este permanentă şi conştientă la Marţial El îşi opune deliberat opera poemelor epice şi tragediilor mitologice şi-şi proclamă intenţia de a-l situa pe om în centrul atenţiei sale: „Tu care-l citeşti pe Oedip şi pe întunecatul Thyestes şi pe Colchidiene şi pe Scylla, ce altceva citeşti decât nişte minuni? La ce-ţi va folosi răpirea lui Hylas sau Parthenopaeus sau Attis, sau ce-ţi va folosi Endymion adormitul, sau tânărul care-şi pierde aripile, sau Hermaphroditus urând apele care-l iubesc? Ce bucurie îţi pot aduce plăsmuirile zadarnice ale unei hârtii netrebnice? Citeşte cartea aceasta, despre care viaţa poate spune: «e a mea» Aici nu vei găsi nici centauri, nici gorgone, nici harpii: în pagina mea se simte omul” (X, 4; vezi şi IV, 42 şi VIII, 3, traduse mai jos) De fapt e vorba mai degrabă de o investigaţie socială, decât de una psihologică Omul, pentru Marţial, nu este decât un component infim, dar individualizat, al vastului mecanism, obositor până la exces, dar plin de irezistibile atracţii, care este oraşul Marţial este poetul citadin prin excelenţă, obiectul şi personajul central al întregii lui creaţii poetice e oraşul, pe care, în acelaşi timp, îl iubeşte şi îl urăşte, dar fără de care nu poate trăi Elogiul retragerii departe de Roma, tablourile idilice (adesea de o pură poezie, dar alteori convenţionale) ale vieţii la ţară, idealul unui trai simplu, proclamat din când în când, nu sunt decât revoltele fără urmare în faţa rigorilor Capitalei Roma întreagă, viaţa ei trepidantă, plăcerile şi mizeriile, rafinamentul intelectual şi destrăbălarea imundă, ne sunt oferite în toate detaliile de paginile lui Marţial Citindu-l, suntem introduşi în cotidianul Romei antice, auzim zgomotele oraşului (XII, 57), însoţim pe client la istovitoarea salutare matinală (V, 22) şi la obţinerea chinuitoare a indispensabilei sportule (fiindcă n-a obţinut decât una singură, Canus a murit de supărare, I, 80), asistăm la îndeplinirea unor formalităţi juridice, la procese şi la nesfârşitele lecturi publice (X, 70), participăm la emoţiile obţinerii unei invitaţii la masă şi înţelegem de ce pedeapsa supremă pe care Iupiter o aplica unuia care l-a jignit era să mănânce acasă trei zile (XII, 77) Pe stradă, în temple, la băi, în amfiteatre, la ospeţe, la pragurile mereu asaltate ale bogătaşilor, întâlnim cea mai împestriţată lume: vânătorul de invitaţii decepţionat de insucces (II, 11), sau gata la orice servicii umilitoare (XII, 82), senatorul care obţine cu mijloace similare guvernarea unei provincii (XII, 29), vânătorul de testamente (I, 10, XI, 83), cleptomanul (XII, 28), parvenitul (V, 8), avocatul flecar (VI, 19), medicul ucigaş (I, 47), bărbierul nepriceput (XI, 84), o infinită galerie de destrăbălaţi Ascuţişul epigramelor e îndreptat desigur împotriva tuturor viciilor, nedreptăţilor, umilinţelor; dar acestea nu-i stârnesc lui Marţial indignarea sau dispreţul, ci numai zâmbetul batjocoritor şi adesea complice: între poet şi lumea pe care o biciuieşte nu exista o prăpastie de netrecut: şi el vâna invitaţii la masă, şi el umbla după sportulă, şi el era veşnic debitor şi poate nu totdeauna solvabil, şi lui îi plăceau petrecerile şi nu totdeauna cele caste Marţial nu privea dinafară lucrurile şi de aceea nu putea fi judecător aspru şi imparţial De altfel, nici nu o dorea, fiindcă nu profesa o anumită doctrină morală şi nici nu admitea pe moraliştii severi în rândurile cititorilor săi („să nu intre Cato în teatrul meu”, I, pref , 7) Nici în alte domenii nu avea preocupări doctrinare: nu-l interesau şcolile filosofice - sub Domiţian ar fi fost şi riscat - (filosofii sunt citaţi numai pentru că poartă bărbi, XI, 84, 7, IX, 47; vezi şi VII, 64, 69, XI, 56; IV, 53); în politică era de partea împăratului la putere, şi tot ce dorea era ca acesta să fie darnic; pentru asta era gata la orice, chiar să-i linguşească bufonul (X, 101, bufonul lui Traian) Lucrurile stau întrucâtva altfel în problemele poeziei: apărând legitimitatea propriei sale creaţii poetice, Marţial se pronunţă hotărât împotriva anumitor genuri literare, în special împotriva epopeei şi tragediei mitologice (X, 4, citată mai sus) Argumentele sunt ale bunului simţ, la care se adaugă permanent criteriul succesului de public Marile poeme epice pot fi admirate, epigramele sunt însă citite (IV, 49) În disputa asupra poemului istoric al lui Lucan (revoluţie în epopee, pasionat dezbătută de contemporani şi de urmaşi), Marţial aduce un argument: „Sunt unii care spun că nu aş fi poet; dar librarul care mă vinde socoteşte că sunt” (XIV, 194) Şi iată-ne readuşi la o idee predilectă (dacă nu chiar la o obsesie) a lui Marţial: poetul are nevoie de mijloace materiale, pentru a se consacra poeziei; atunci chiar şi genurile înalte pot fi abordate (I, 107); dacă literatura contemporană e în declin, explicaţia e aceeaşi: „Să apară Mecena şi nu vom duce lipsă de Vergiliu” (Sint Maecenates; non derunt, Flacce, Marones, VIII, 55, 5) Armătura ideologică a poeziei lui Marţial nu este aşadar deosebit de solidă; după cum sonda critică a spiritului său de observaţie nu pătrunde în adâncimea fenomenelor Ceea ce impresionează pe cititor este extrem de larga suprafaţă a ariei vizuale a poetului Şi, desigur în primul rând, arta sa, iscusinţa de a pregăti şi de a construi „poanta” Uneori, surpriza finală se lasă aşteptată, şi urmărim parcă voluptatea lui Marţial de a ne deruta, de a ne aţâţa curiozitatea, pentru ca dezvăluirea să-şi producă şi mai puternic efectul; se poate cita, în acest sens, II, 11: tristeţea personajului, cuprins de o durere cumplită, e descrisă cu tot felul de detalii; urmează câteva explicaţii la îndemână: moartea vreunui membru al familiei sau a unui prieten, pierderea averii, etc etc „Atunci, care este cauza tristeţii? - Cinează acasă!” Alteori, dimpotrivă, conciziunea extremă (multe epigrame au două versuri sau chiar unul singur) permite obţinerea efectului-surpriză, fie că e vorba de un paradox, o antiteză sau numai de un joc de cuvinte; efectul este cu atât mai puternic cu cât poanta e mai concentrată: printr-un singur cuvânt aflăm un adevăr neaşteptat (I, 10, 4: „De ce o cere în căsătorie şi îi place? - Tuşeşte”) Alteori, poanta se bazează pe o antiteză: „Thais îi are negri, albi sunt ai Laecaniei dinţi; care-i explicaţia? Cumpăraţi îi are una, cealaltă pe ai ei” (V, 43); sau pe folosirea ironică a două sensuri ale aceluiaşi cuvânt: „Fabulla jură că părul pe care l-a cumpărat este al ei; e oare sperjură, Paulus?” (VI, 12) Dar exemplele s-ar putea înmulţi la nesfârşit, fiindcă verva şi inventivitatea poetului scapă încercărilor de clasificare Pe lângă epigramele „satirice”, care formează majoritatea culegerii şi cea mai cunoscută parte a ei, Marţial a cultivat şi speciile tradiţionale ale genului, cu vădite influenţe alexandrine: epitafuri, uneori pentru sclavi (I, 78, 93, V, 34 - delicat omagiu adus unei fetiţe sclave -, VI, 28, 29, X, 61, 63), elegii (VI, 85, IX, 30, 86), inscripţii pe obiecte sau descriere de obiecte (IV, 32 - albină prinsă într-o picătură de chihlimbar - III, 35, 40 - basoreliefuri, IX, 43 şi 44 - o statuetă a lui Lysipp -, IX, pref - propriul bust al poetului -) elogii ale unor „vedete” (IX, 28 - un actor - V, 24 - un „campion” sportiv -), elogii (VI, 85, IX, 30, 86), descriere de vile (III, 58, IV, 64, X, 30), poezii de circumstanţă (IV, 13, X, 87) etc Uneori asistăm la hibridarea speciilor: o elegie pentru sclava Erotion se transformă într-o invectivă la adresa unui moştenitor bogat (V, 37); epitafurile pot fi de asemenea ironice (IX, 29, X, 67) Încă înainte de apariţia în volume, epigramele lui Marţial s-au bucurat de un succes aproape unic Chiar dacă ar fi să acordăm partea cuvenită exagerărilor încântate ale poetului (fiindcă anticii nu ajunseseră încă la rafinamentul de a considera falsa modestie drept o virtute), rămân încă suficiente dovezi ale acestui succes: librarul care aduna epigramele de tinereţe spre a le publica (I, 113), apariţia plagiatorilor şi a falsificatorilor Îl citea şi împăratul, dar şi centurionul din legiunile îndepărtate („Nu numai cei fără ocupaţii din oraş se bucură de muza mea şi nu-mi ofer versurile numai urechilor fără altă treabă, ci cartea mea e tocită de centurionul aspru în mijlocul gerurilor getice, lângă steagurile de război; se zice că şi Britannia cântă versurile mele”, XI, 3, 1-5) Bustul poetului era aşezat în biblioteci particulare (IX, pref ), iar pe stradă era arătat cu degetul: „el este” (V, 13, 3) Gloria n-a fost trecătoare; istoria literară nu consemnează nicio umbră în drumul lui Marţial Mărturiile nu lipsesc: fiul adoptiv al împăratului Hadrian, pe care acesta îl destinase succesiunii, Aelius Verus, îl numea „Vergiliu al său” (Historia Augusta, Aelius Verus, 5) A fost imitat de poeţi cunoscuţi, dar şi de autorii anonimi de inscripţii; opera lui era editată chiar în cele mai tulburi vremuri (avem informaţii despre o ediţie din 401) Evul mediu l-a preţuit de asemenea, iar începând din Renaştere se înmulţesc ediţiile, traducerile, imitaţiile Lessing îşi bazează teoria epigramei pe opera lui Marţial şi-l imită deseori (chiar fără să mărturisească); Goethe şi Schiller îl iau ca model în Xeniile lor Marţial a fost creatorul epigramei „satirice”, a poantei muşcătoare şi de aceea a rămas în acest gen modelul pe care mulţi s-au străduit să-l întreacă, prea puţini au izbutit să-l ajungă I FISCHER CARTEA ÎNTÂI PREFAŢĂ Îmi place să cred că am pus în cărţile mele destulă măsură, pentru a nu jigni pe aceia care ştiu să se judece singuri Versurile mele vesele nu trec niciodată dincolo de bună-cuviinţa datorată şi celor mai de jos oameni; această cumpătare a fost străină scriitorilor mai vechi, care n-au şovăit să folosească fără socoteală nu numai nume adevărate, dar chiar şi nume mari Eu n-am vrut să plătesc atât de scump faima mea de poet, de aceea ascuţimea cuvântului e cea mai puţin vrednică de laudă dintre toate însuşirile mele Să nu răstălmăciţi glumele mele nevinovate şi să nu scrieţi încă o dată, voi, epigramele mele Nu-i un lucru cinstit să te apuci să prefaci cărţile altora după cum ţi se năzare Cât despre vorbele mai piperate, de care epigrama nu se poate despărţi, ar trebui poate să-mi cer iertare, dacă aş fi eu cel dintâi care să le fi folosit; dar aşa şi nu altfel au scris Catul şi Marsus, Pedo şi Gaetulicus, ca şi ceilalţi poeţi care au fost şi sunt citiţi Iar dacă, totuşi, se vor găsi unii destul de făţarnici pentru a nu-mi îngădui să vorbesc latineşte, aceia să binevoiască a se mulţumi cu această prefaţă sau să citească numai titlurile Epigramele sunt scrise pentru cei care obişnuiesc să ia parte şi să petreacă în voie la sărbătorile zeiţei Flora Cato n-are ce să caute în teatrul meu, iar dacă totuşi a intrat, să stea şi să privească Cred că nu abuzez de dreptul meu, încheind rândurile de faţă cu aceste versuri: Tu ştii ce ştrengărească e-a Florei sărbătoare, Mulţimea cum petrece în desfătări uşoare Ce cauţi la teatru, de nu vrei să petreci? Cum, aprigule Cato, vii numai ca să pleci? I CITITORULUI Acesta-i Marţial ce v-a plăcut, Poetul pretutindeni cunoscut Prin acul epigramei, iscusit, Şi căruia, lectori, i-aţi dăruit O glorie de care-avură parte Puţini poeţi, şi numai după moarte II ACELUIAŞI Ca să ştie unde găseşte cărţile mele De vrei, dintre-ale mele, să iei cu tine-o carte, La drum să te-nsoţească, acum când pleci departe, Alege-o pe aceasta: e mică şi uşoară, Poţi s-o cuprinzi în mână, s-o porţi la subţioară, Lăsând pe raft acasă prea-grelele volume Acum să-ţi spun, în Roma unde-o găseşti anume, Iar ca să nu-ţi pierzi vremea umblând o-ntreagă zi, Cu cea mai bună grijă te voi călăuzi: Spre forum-ul Minervei, sub ale Păcii-altare, O afli la libertul Secundus, de vânzare III CĂRŢII CARE SE GRĂBEŞTE SĂ APARĂ Ai vrea în Argiletum să fii, în prăvălie; La mine, carte mică, nimic nu mai te-mbie Dar tu nu ştii cu câtă mândrie-mpărătească Stăpâna lumii, Roma, la tine-o să privească Tu nu ştii că poporul lui Marte -a devenit, De la o vreme-ncoace, prea greu de mulţumit Eu nu cunosc sub soare, niciunde, alt popor, De la bătrâni la tineri, mai batjocoritor; Au nas de ceară până şi cei mai mici copii! În timp ce, de la unii, un „bravo” răsuna-va, Iar alţii cu săruturi au să-ţi cinstească slava, Cei mulţi, strânşi laolaltă, te vor dispreţui Dar tu, de-aici ’nainte, nevrând să mai înduri De la stăpânul aspru atâtea corecturi, Te duci, nechibzuito, zbori în văzduh, nu-ţi pasă! Hai, fugi, dar ia aminte: era mai bine-acasă IV DEDICAŢIE ÎMPĂRATULUI De-ţi va cădea, o, Cezar, această carte-n mână, Să-ţi descreţească fruntea ce-i peste ţări stăpână! Uşoara veselie triumful nu-ţi jigneşte, Iar comandantul oastei de-o glumă nu roşeşte Aşa cum râzi când joacă Latinus sau Thymele, La fel citeşte, Cezar, şi versurile mele Nici cenzorul prea aspru cu râsul nu se-arată; Neruşinat mi-e scrisul, dar viaţa mea-i curată VIII ADEVĂRATUL EROU Pildă fiindu-ţi Thrasea şi Cato cel fără de pată N-ai contenit nicio clipă să dai preţuire vieţii; Nu te-ai zvârlit, vitejeşte, cu pieptul în vârful de spadă Inima mea te-nţelege: - Bine-ai făcut, Deciane! Nu-l preţuiesc pe eroul ce faima cu sânge-o plăteşte: Cel ce-o câştigă trăind, e mult mai vrednic de cinste X PERSPECTIVE Gemellus se însoară şi-o vrea pe Maronilla; Cu daruri o răsfaţă şi îi imploră mila — Atât e de frumoasă? — Nici nu se pomeneşte! — Atunci, cu ce-l incintă atât de mult? — Tuşeşte  XV PRIETENULUI IULIUS Tu, vechiul meu prieten, mai bun decât oricare, Cât timp o-ndelungată credinţă preţ mai are, Şaizeci de consulate curând vei fi-mplinit, Dar zilele-s puţine, pe care le-ai trăit Nu amâna plăcerea ce-o ştii amăgitoare; A ta nu-i decât clipa aceasta, trecătoare Te-aşteaptă griji destule, necazuri multe-n drum; Norocu-i nestatornic şi zboară ca un fum Cu braţele-amândouă păstrează-l lângă tine, Te părăseşte-adesea, oricât de strâns l-ai ţine Fii înţelept şi-ascultă ce-ţi spun prieteneşte: E prea târzie viaţa de mâine; azi trăieşte! XVI LUI AVITUS Citind aceste versuri, găsi-vei printre ele Şi bune şi mai slabe, şi foarte multe rele; Avitus, eu ţi-oi spune cinstit, nu pe departe, Că doar aşa, nu altfel, se poate scrie-o carte XVII LAUDA PĂMÂNTULUI Îmi spune Titus: — Fă-te advocat, E-un lucru bun să mânuieşti cuvântul I-am mulţumit lui Titus pentru sfat: — Nu-i treabă rea nici să lucrezi pământul XVIII AMESTECUL VINURILOR Cum ţi-a venit, o, Tucca, Falernul veteran În cadă să-l amesteci cu must de Vatican? Netrebnicele vinuri cu ce te-ncântă, spune? Adusu-ţi-au vreodată mâhnire cele bune? De noi puţin îmi pasă, dar e o crimă gravă În vinul de Campania să torni hain, otravă Ucide-ţi musafirii, eşti poate-ndreptăţit, Dar amfora aceasta de preţ, cu ce-a greşit? XIX TUŞEŞTE FĂRĂ FRICĂ Mai rămăseseşi, Aelia, cu patru dinţi în gură, Dar ai tuşit o dată, şi doi din ei căzură; Tuşind a doua oară, alţi doi simţişi că-ţi pică De-acum n-ai nicio grijă: tuşeşte fără frică! XX UNUI MÂNCĂCIOS Nebun eşti, Caecilianus! Chemi oaspeţii la masă, Mănânci de unul singur ciuperci, şi nici nu-ţi pasă Ştii ce ţi-aş da să-nfuleci, găman nesăturat? Ciupercile din care şi Claudiu s-a-nfruptat XXI MUCIUS SCAEVOLA Braţul ce-odată-a voit pe-un rege duşman să răpună, Şi s-a-nşelat, ucigând din greşeală pe unul din paznici, Singur pedeapsa şi-a dat: să ardă în flacăra jertfei! Mărinimosul vrăjmaş, uimit de atâta-ndârjire, Însuşi l-a smuls pe viteaz de pe rug, lăsându-l să plece Mucius n-a şovăit să-nfrunte cumplita durere, Mâna lui însă, arzând, n-a vrut s-o privească Porsenna Braţul ce-atunci s-a-nşelat, cinstit e de veşnică faimă; Dar dacă n-ar fi greşit, nici fapta lui n-ar fi fost mare! XXIII OASPEŢII LUI COTTA Aşa ţi-e obiceiul şi gustul tău aşa e: Prietenii de masă să ţi-i alegi la baie Această cinste, mie, nicicând nu mi-ai făcut: M-ai cântărit cu ochii şi, gol, nu ţi-am plăcut XXV GLORIA POSTUMĂ Trimite-ţi cartea-n lume, Faustine! Gândirea ta frumos înveşmântată Va fi de-Atena însăşi lăudată Şi de-nţelepţii toţi primită bine Îţi bate astăzi gloria la uşă; Răsplata-i meritată: s-o primeşti, Să-ţi încunune scrisul cât trăieşti, Nu când vei fi o mână de cenuşă XXVII O INVITAŢIE LA MASĂ Lui Procillus cel înzestrat cu prea bună memorie Ţi-am spus azi-noapte când ne-am despărţit (Băusem, cred, vreo zece oale pline): — Să vii, Procile, să prânzeşti cu mine! Vorbeşte multe omul ameţit Dar tu, aşa se vede, n-ai uitat, Şi te-ai crezut poftit cu-adevărat Voi şti să ocolesc, de-aci-nainte, Pe cei ce ţin atât de bine minte XXVIII DE CÂND MIROASE? Acerra nu de-aseară a vin borşit duhneşte, Căci bea până la ziuă, precum obişnuieşte XXXII LUI SABIDIUS Nu-mi placi de fel, amice, nici tu, nici tot ce faci Nu ştiu de ce anume, dar ştiu atât: nu-mi placi XXXIII ADEVĂRATA DURERE Când e singură, nu plânge Gellia pe al ei tată; Dar cum se iveşte unul, lacrimi îi ţâşnesc deodată Nu e sincer cel ce plânge ca să fie consolat, Cel ce plânge fără martori, plânge cu adevărat XXXIV LESBIEI Tu, Lesbia, dezmăţul nu vrei să ţi-l fereşti: Cu uşile deschise îţi place să iubeşti Doreşti să fii văzută, nu-ţi tăinuieşti amorul; Mai mult decât amantul, te-ncântă privitorul Nici târfa din Submoenium mai deşănţată nu e, Ea lasă jos perdeaua şi uşa o încuie Ias, Chiona, poate, ar şti să-ţi dea povaţă: Ce-nseamnă-a-ţi fi ruşine, tu de la curve-nvaţă! Chiar cea mai desfrânată, când nu mai are unde, Coboară-ntre morminte şi-n cimitir se-ascunde Am fost cumva prea aspru? Ţi-am spus să te fereşti Dar, Lesbia, nu-nseamnă că nu poţi să iubeşti! XXXV CYBELE ŞI PRIAP Sunt versurile mele de multe ori prea tari Şi nu pot fi citite, în clasă, de şcolari? Dar cartea mea, Cornelius, e ca un soţ iubit Ce nu poate să placă femeii, jugănit Un cântec pentru nuntă când scriu, să nu te miri De-l fac cum se cuvine să sune pentru miri Vrei goliciunea Florei s-o-mbraci? Şi-o curtezană S-o-nveşmântezi în haină severă, de matroană? Nici versul meu, ştrengarul, nu-i îmbrăcat astfel, Şi-l simţi mai cu plăcere când gâdilă niţel Nu fi cu el prea aspru, îndură-te, şi vezi Să nu te-ndemne gândul, cumva, să mi-l castrezi! Nepotriviri de-acestea în mintea mea nu-ncap: Nu-l văd slujind în templul Cybelei pe Priap XXXVII STICLĂ ŞI AUR Din sticlă bei, Bassus, iar burta în vase de aur goleşti: Sărmanele vase! Ce-i scârnav, se vede, mai mult preţuieşti XXXVIII UNUI PLAGIATOR Poemul ăsta, Fidentine, Îl recunosc, e scris de mine Dar îl citeşti atât de rău, C-a început să fie-al tău XL UNUI INVIDIOS Ţi se zbârceşte toată faţa când, rar, citeşti un vers de mine; Tu pizmuieşti pe toţi poeţii, niciunul dintre ei pe tine XLI LUI CAECILIUS, CARE SE CREDE GLUMEŢ Un om de duh îţi place să crezi că eşti Tu zici Dar vrei să-ţi spun în faţă ce eşti? Un măscărici Un vânzător de boarfe, ce marfa-n târg şi-o plimbă Şi dincolo de Tibru, pe la răspântii, schimbă Chibrituri de pucioasă pe-un ciob de sticlă, spartă; Un negustor vorbăreţ de mazăre răsfiartă Ce-n jurul lui adună în roi pe toţi nerozii; Un crescător de viperi ce joacă-n vârful cozii; Un sclav de rând ce vinde pastramă-n prăvălie; Un bucătar ce-n cârciumi cu calzi cârnaţi te-mbie; Un biet poet de uliţi, lipsit de-ndemânare; Un dansator din Gades, ce ţopăie şi sare; O gură desfrânată şi veştejită eşti, Nimic însă, Caecilius, din ce-ţi închipuieşti Tu crezi că-n râs şi-n vervă l-ai întrecut pe Gabba, Pe Tettius Caballus aşijderi Dar degeaba! Nu-i dat oricui să fie, din firea lui, isteţ; Iar când te văd, obraznic, că-ncerci a fi glumeţ Şi dintr-un haz subţire nu înţelegi o boabă, îţi spun, tu nu eşti Tettius, Caballus eşti: o gloabă! XLIII MISTREŢUL Eram şaizeci de oaspeţi poftiţi la tine-acasă, Şi-un porc mistreţ, Mancine, atât ne-ai dat la masă Nici struguri copţi pe coardă în toamna-ntârziată, Nici mere dulci cu gustul de miere parfumată, Nici pere legănate pe fire de grozamă, Nici rodii africane cu rozacee zeamă, Nici brânză-n coşuleţe, din rustica Sassină, Din căzile Picènii nimic: nicio măslină! Atât numai: mistreţul Un porc sfrijit şi mic, De parcă-l doborâse, cu mâna, un pitic Nimic mai mult Mistreţul Atât ne-ai oferit, Iar noi, ca-ntr-o arenă, am stat şi l-am privit N-ai mai mânca, în viaţă, mistreţ! Şi-aş mai dori, Servit, ca Charidemus, mistreţului să-i fii XLIV PRIETENULUI STELLA În două epigrame pe rând am zugrăvit Un joc de lei şi-o fugă de iepure grăbit M-am repetat? Dar dacă aceasta e o vină, Două mâncări de iepuri să-mi dai şi tu la cină XLVI GRĂBEŞTE-TE ÎNCET — Sărută-mă mai iute (spui tu) că mă grăbesc! Avântul mi se curmă şi nu mai îndrăznesc De m-ai opri, mai bine ai şti să mă stârneşti Nu mă zori, Hedylus, când zici că te grăbeşti XLVII MEDIC ŞI CIOCLU Diàulus era medic şi cioclu s-a făcut Aceeaşi meserie o ia de la-nceput XLIX MICILE PLĂCERI Lui Licinianus Tu, cel pe care celţii cu cinste-l pomenesc, Şi-n Spania noastră astăzi iberii-l preamăresc, Vei revedea pe dealuri Bilbilis-ul dorit, Oraş în cai de luptă şi-n arme renumit; Mai sus, pleşuvul Caius, cu-ncărunţita-i frunte, Vadaveronul sacru, cu stânci tăiate-n munte, Şi crângul din Botérdum, cu farmecul lui dulce, Grădina-n care-i place Pomonei să se culce Te vei scălda-n Congedus, în valurile-i calde, Şi-n lacul unde nimfa se-ascunde să se scalde; Când vei simţi că lenea prea mult te moleşeşte, Te vei zvârli în Salo, cum fierul se căleşte Vei ospăta la masă belşugul de vânat, Prin lunca din Voberca, de-aproape săgetat Amiezele de vară la umbră le vei trece, În albia de aur a Tagului cel rece Vei bea din unda Nuthei răcoarea dimineţii, Şi apă din Dercena, cu prospeţimea gheţii Apoi, când Acvilonul, cu mugete cumplite, Va răscoli zăpada pe câmpuri troienite, La ţărmul Taragonei din nou când vei veni, Iubita Laletànie în soare-ţi va zâmbi, Vei prinde căprioare în laţul tău isteţ, Vei spinteca din turma ce-o creşti un porc mistreţ Prăpăd vei face-n iepuri, gonindu-i de-a călare, Lăsând pe-argaţi să plece după vânatul mare Vei arde-n vatră vreascuri din codrii-apropiaţi, Strângând în jur pe sclavii cei mici şi nespălaţi Pe vânătorul vrednic, vecinul tău de casă, Să stea cu tine-alături îl vei pofti la masă Nu vei purta sandale cu vârfuri argintate, Nici togă purpurie în falduri parfumate Departe vor rămâne clienţi şi portărei, Şi văduva bogată, cu nazurile ei, Până la prânz putea-vei să dormi netulburat, Din somn n-o să te scoale niciun împricinat Nu-i pizmui pe-aceia ce vor a fi slăviţi, Tu plânge-le de milă acestor fericiţi Pe Sura, scump prieten, aplauze-l desfată, Dar o plăcere simplă e mai adevărată; Şi-ai drept s-aştepţi în viaţă un asfinţit senin, Când faima ce-ai cules-o o meriţi pe deplin LIII DOVADA PLAGIATULUI În versurile scrise de mine, Fidentine, Ai strecurat o pagină de tine; Şi-atât de bine chipul în ea ţi-ai oglindit, Că fapta singur ţi-ai mărturisit O mantie soioasă de lingon e o pată Ce pângăreşte purpura curată; O oală aretină, de lut, e o jignire Adusă cupei de cristal subţire; Un corb, ce fără veste a rătăcit, sinistru, Pe ţărmul însoritului Caistru, E ca un semn de jale pe-argintul unei salbe, În hora lebedelor albe; O gaiţă opreşte din cânt, cu vocea-i acră, Privighetoarea din Pădurea-Sacră! Eu nu mai am nevoie de nicio judecată, Nici cartea mea să fie apărată Nu eu te-acuz, ci versul de tine-adăugat, O pagină ce strigă: „Ai furat”! LIV PRIETENI VECHI ŞI NOI Dacă mai poţi iubirea să ţi-o dai, Tu, care-atât de mulţi prieteni ai, De-aş mai găsi în inima ta loc, Aş spune, Fuscus, c-am avut noroc Nu mă goni ca pe-un necunoscut; Niciunul n-a fost altfel la-nceput Tu judecă-l pe cel ce te îmbie Şi care vrea prieten vechi să-ţi fie LV VIAŢA LA ŢARĂ Vrei să cunoşti viaţa ce Marcus şi-o doreşte, El, care şi cuvântul şi spada le cinsteşte? Să-ţi spun Ar vrea, la ţară, un petic de moşie; Să guste, fără grijă, puţină bucurie Cum? Pe spartane lespezi răceala să te-ngheţe, Patronului, prosteşte, venind să-i dai bineţe? Când ai putea, în faţa căminului încins, Să-nşiri de-a lungul vetrei vânatul ce l-ai prins, Să tragi în ţeapă crapul ce încă se mai zbate? S-alegi, din oala arsă, a mierii bunătate? Când mâna dolofană a jupânesii-ţi pune Pe masa ţărănească belşug de lucruri bune, Şi, fără cheltuială, poţi a te ospăta Cu ouă coapte-n spuză, de la găina ta? Sunt mulţi cărora traiul acesta nu le place, Cum nu le plac eu însumi; o ştiu, n-am ce le face În toga lor cea albă, să ducă mai departe Corvezile de care au toţi în Roma parte! LVII FEMEIA IDEALĂ Mă-ntrebi cam ce femeie îmi place, Flaccus? Iată: Niciuna prea uşoară, nici prea neîndurată Îmi place o femeie de felul mijlociu: N-aş vrea să mor de foame, dar nici sătul să fiu LXII ELENA Şi PENELOPA Laevina, cea mai pură femeie-ntre femei, O pildă pentru însuşi cinstitul soţ al ei Şi vrednică urmaşă a vechilor Sabine, Scăldându-se-n Avernus şi-n undele Lucrine, S-a legănat la Baiae pe-al valurilor joc, Şi tot zburdând prin apă, glumind, a luat foc Şi c-un amant mai tânăr de-acasă a fugit: În casta Penelopă, Elena s-a trezit LXIII LUI CELER Citeşte-mi epigrame!” mă rogi şi mă pofteşti; Tu însă pe-ale tale ai vrea să le citeşti LXIV LAUDA DE SINE Da, eşti tânără, frumoasă şi bogată, o ştim bine, Dar când singură te lauzi şi vorbeşti mereu de tine, Fabulla, îţi pierzi deodată însuşirile fireşti: Nici bogată, nici frumoasă şi nici tânără nu eşti LXVI VERSURI DE VÂNZARE Tu, care-a mele versuri vrei să le şterpeleşti, Crezi că ţi-e dat, în voie, poet să te numeşti, Plătind o biată carte transcrisă? Să mă ierţi! Nu poţi să-ţi cumperi faima cu şapte-opt sesterţi Mai bine-alege-un cântec de nimeni cunoscut, Un singur om să-l ştie: cel care l-a făcut O carte fată-mare, o carte neumblată, Pe care-al ei părinte o ţine încuiată, Un sul pe care nimeni nu l-a desfăşurat, Şi nimeni încă barba de el nu şi-a frecat O carte cunoscută stăpânul greu şi-l schimbă, Dar de găseşti pe unul şi-l tragi puţin de limbă Să-ţi spună unde afli o carte necitită, Ce nici n-a fost, cu piatra, pe margini şlefuită, Nici prinsă-n beţişoare, nici îmbrăcată-n piele, Tocmeşte-o! Pot eu însumi să-ţi vând din ale mele De vrei cu scrisul altui poet să te făleşti, Nu cartea să i-o cumperi, tăcerea să-i plăteşti! LXXII POETUL CU PLETE FALSE Tu, Fidentine, scrisul mi-ai furat, Şi-acum te crezi poet, cu-adevărat Aegle, de-asemeni, are dinţi frumoşi, Că şi i-a pus de fildeş, pe cei scoşi; Lycoris pielea neagră-şi văruieşte Şi cu-obrazu-i alb se fuduleşte Aşa te-mpăunezi şi tu, poete, Eşti chel ca-n palmă, şi te porţi cu plete! LXXVI APOLO ŞI MINERVA Tu, Flaccus, bun prieten, a cărui preţuire Dă străduinţei mele o-naltă mulţumire, Tu, vrednică odraslă din al lui Antenor Oraş, care priveşte la tine-ncrezător, - Urmează-aceste a mele îndemnuri înţelepte: Pe cele nouă muze mai lasă-le s-aştepte, Nu le-asculta cum cântă şi nu te prinde-n danţ! Divinele fecioare nu-ţi vor aduce-un sfanţ! Ce vrei de la Apolo? Să-ţi încunune verva? Dar banii grei îi ţine, în lada ei, Minerva, Zeiţa înţeleaptă şi-atât de pricepută, Cea care pe toţi zeii cu bani îi împrumută Sub iedera lui Bacchus cu ce câştig te-alegi? Din arborele-Atenei rod mai bogat culegi! Ce-oferă Heliconul? Un murmur de izvoare, Zeiţe cântăreţe, aplauze-nşelătoare Ce poţi să-i ceri tu Cirrhei sau nimfei Permessine? În For te-aşteaptă, Flaccus, succese mai depline, Aici răsună banii ce-i vântură bogaţii; De pe estrada stearpă se-aud numai ovaţii LX XIX UN OM OCUPAT Tu, Àttalus, într-una vrei să te afli-n treabă Şi faci pe advocatul când nimeni nu te-ntreabă Ca să nu stai degeaba, catârii ţi-i păzeşti; Ori ai, ori n-ai de lucru, ceva tot meştereşti Când n-o să ai ce face, şi când ţi-o fi urât, Parcă te văd, de ciudă, că-ţi pui un ştreang de gât! LXXXIII LUI MANNEIA Când văzui cum căţeluşa ţi-a lins faţa, îmi şoptii: Nu mă mir, aşa sunt câinii: umblă după scârnăvii LXXXVI VECINUL INVIZIBIL Vecin e Novius cu casa noastră; Putem să ne dăm mâna pe fereastră E-o mare fericire (unii spun) Să stai alături c-un prieten bun, De care numai zidul te desparte Şi, totuşi, e de mine mai departe Decât, acum, pe ţărmul egiptean Prefectul din Syene, Terenţian N-ajung, cu el, o dată să prânzesc; Mai mult decât atât: nici nu-l zăresc! N-aş şti să aflu-n Roma un vecin Atât de-apropiat şi de străin Va trebui, oricât ne-ar fi de greu, Să ne mutăm aiurea: el sau eu Nu vreţi pe Novius să-l întâlniţi? E de ajuns vecin cu el să fiţi LXXXVII FII BEŢIVĂ SINCERĂ! Fescennia, atâtea pahare-ai dat pe gât, Încât, purtând de grijă să nu duhneşti urât, Bomboane de la Cosmus înghiţi fără măsură, Să-ţi parfumezi cu ele mirositoarea gură Sunt dresuri foarte bune ca dinţii să-ţi albească, Dar nu pot, din adâncuri, duhoarea s-o oprească Ba, dacă-amesteci astfel mirosul lor cu-al tău, Străbate mai departe, iar tu puţi şi mai rău Nu păcăleşti pe nimeni Ascultă-a mea povaţă: Nu mai umbla cu şoalda, beţivă fii pe faţă! LXXXIX TĂINUITORUL Tu numai la ureche, şoptind, vorbeşti oricui, Dar lumea-ntreagă poate s-audă tot ce spui; Cânţi la ureche, cugeţi, râzi, te boceşti, bârfeşti, Când taci, taci la ureche; când strigi, nu strigi, şopteşti E o meteahnă, Cinna, la tine-atât de veche, Încât chiar pe-mpăratul mi-l lauzi la ureche XCI UNA DIN DOUĂ Să-ţi publici versurile n-ai găsit cu cale, În schimb despre-ale mele zici că-s rele; Ori publică-le, Laelius, pe-ale tale, Ori lasă-le în pace pe-ale mele XCIV CÂNTĂREAŢA Erai o fată foarte mult dorită Pe când cântai, Aegle, destul de rău; Azi cânţi frumos, de toţi eşti măgulită, Dar nimeni nu mai vrea sărutul tău XCIX BOGATUL ZGÂRCIT Nici două milioane întregi pe-atunci n-aveai Şi-atât erai de darnic, de primitor erai, Şi ne cinsteai, Calenus, cu-atât belşug, încât Doream să-ţi dea Fortuna de şase ori pe-atât Ne-au împlinit dorinţa întocmai, zeii buni Averea ţi-o sporiră cinci morţi, în şapte luni Dar tu, ca unul care n-ar mai avea nimic, Şi-n loc să moştenească ar fi rămas calic, Trăieşti în strâmtorare acum, ca un sărman Chemi oaspeţii la masă o dată într-un an, Iar pentru demâncare nu vrei să risipeşti; Vreo câţiva bani de-aramă abia de cheltuieşti Nici pentru noi cei şapte, bătrânii tăi amici, Mai mult de-un sfert de libră de plumb nu sacrifici Drept bună-mulţumire, vom implora pe zei Milioanele să-ţi crească: o sută, dacă vrei! Dar, de-ţi măreşti avutul după al nostru gând, Mă tem grozav, Calenus, că vei muri flămând CIII MILIONARUL Pe când nu erai încă nici cavaler măcar, Spuneai: „— O, de-ar da zeii s-ajung milionar, Ce bine m-aş pricepe viaţa s-o trăiesc, Cu câtă voluptate aş şti să cheltuiesc! M-aş înfrupta din toate!” Şi zeii te-ascultară Acum ai bani, dar toga ţi-e parcă mai murdară, Mantaua şi mai ruptă, cu poale jerpelite, Iar bietele sandale de patru ori cârpite! Alegi la prânz, din zece, o singură măslină, Un rest dintr-o mâncare ţi-ajunge şi la cină, Bei vin borşit de Veii, pe drojdie rămas, Iar dragostea te costă, ca mazărea, un as O, Scaevola, te judec! Eşti bun de osândit: De ce doseşti, tâlhare, avutul moştenit? De ce pe zei îi superi, de ce ne furi pe noi? Nu vrei să guşti plăcerea? Dă banii înapoi! CVII O CARTE MARE Îmi spui, iubite Lucius, o vorbă de mustrare: — Mai lasă lenea! Cântă şi tu o faptă mare! — Dar unde e Mecena, să-mi dea acel nesaţiu De care-avură parte Vergiliu şi Horaţiu? Aş plămădi o carte nemuritoare-n lume, Şi n-ar pieri în flăcări, cu mine, al meu nume! În ţarina săracă şi care nu rodeşte, Nici taurul, când trage la jug, nu se sileşte; În brazda roditoare mai trudnic ară plugul, În schimb te răsplăteşte, la seceriş, belşugul! CIX ISSA Issa e mai jucăuşă decât vrabia lui Catul, Să-i asemuiesc sărutul cu-al columbei, nu-i destul Issa-i mai îmbietoare decât galeşa codană; Issa e mai preţioasă ca o perlă indiană; Issa e o căţeluşă, şi lui Publius i-e dragă Când scânceşte, ţi se pare că vorbeşte şi se roagă; Cu stăpânul ei o dată râde şi se întristează, Zburdă când îl vede vesel, când e supărat, oftează Gâtul zvelt şi-l încovoaie şi se culcă în tăcere, Iar când are-o trebuinţă, e cuminte şi se cere Aşternutu-n care doarme, să-l mânjească se fereşte; Cu lăbuţa ei cea moale, sfiicioasă te trezeşte, Şi te roagă cu privirea să-i dai voie pân-afară Căţeluşă ruşinoasă, Issa a rămas fecioară; E atât de temătoare şi ferită de iubire, Încât n-a fost de ea vrednic, până astăzi, niciun mire Iar ca amintirea Issei după moarte să trăiască, Publius a vrut el însuşi chipul să i-l zugrăvească E atâta potrivire, încât poate spune-oricine Că nici Issa cu ea însăşi nu se-aseamănă mai bine Sunt atât de grăitoare chipurile-ngemănate, Încât vii par amândouă şi-amândouă par pictate CX VERSURI SCURTE Îmi critici, Velox, scrisul şi-mi spui, ca să mă-mpungi, Că versurile mele sunt, uneori, prea lungi Dar tu nu scrii niciunul, ai luat-o mai agale, Şi astfel sunt mai scurte, desigur, ale tale CXVII UN BĂRBAT DEŞTEPT Ne-am întâlnit, Lupercus, pe drum, şi mi-ai cerut Să-ţi dau dintr-ale mele o carte cu-mprumut: — O să-ţi trimit acasă un sclav de-al meu s-o ia, Şi după ce-oi citi-o, ţi-o voi înapoia — Lupercus, nu se cade ca pentru-o biată carte Să-ţi osteneşti băiatul: eu locuiesc departe Şi-ar trebui să suie trei caturi pân’ la mine Să-ţi spun, dorita carte unde-o găseşti, mai bine: Trecând spre Argiletum, precum obişnuieşti, Prin forum-ul lui Cezar, aproape-ai să zăreşti O mică prăvălie; iar de-i citeşti pereţii Te vor primi la uşă, pe listă, toţi poeţii! Eu nu lipsesc Atrectus, librarului îi spune Va cerceta pe rafturi şi-n faţă îţi va pune, Pe cinci dinari bucata, un Marţial curat, Cu margini şlefuite şi-n purpură-mbrăcat — Nu preţuieşti atâta, vei spune, şi pe drept — Lupercus, bravo ţie, eşti un bărbat deştept! CARTEA A DOUA I CARTEA MICĂ Mai multe epigrame - trei sute - de-ai avea, Te-ar mai citi întreagă, vreunul, carte-a mea? De ce atât de mică te-am plămădit? Ei bine: Întâi, că-mi ceri papirus cu pagini mai puţine; Al doilea: copistul, în rânduri puţintele, Mai mult de-un ceas nu pierde cu fleacurile mele; Al treilea: în grabă de prinzi un cititor, Oricât ai fi de seacă, te-nghite mai uşor Te va citi oricine, la masă, înainte De-a se răci în cupă licoarea prea fierbinte Dar crezi că, fiind scurtă, ocări n-au să te-ajungă? Vai! câţi nu se vor plânge că eşti, şi-aşa, prea lungă! III CONTRADICŢIE Nu eşti datornic, Sextus, nimic nu datoreşti Cum o să fii datornic, când nu poţi să plăteşti? V PRIETENULUI CARE LOCUIEŞTE DEPARTE Să n-am în viaţă parte, Decianus, de vreun bine De n-aş vrea, zi şi noapte, să fiu mereu cu tine Dar ne despart, în spaţiu, trei mii de paşi, cum ştii, Iar dacă pui şi-ntorsul, total fac şase mii Adeseori bat drumul şi nu te aflu-acasă, Sau sclavul, strajă-n uşă, să intru nu mă lasă Eşti prins cu-atâtea treburi, petreci, te plimbi, pledezi, Şi n-ai destule ceasuri prietenii să-ţi vezi Trei mii de paşi aş face oricând, de te-aş găsi: Dar ca să-i fac degeaba, sunt prea mulţi şase mii! VII LUI ATTICUS Frumuşel declami, amice, frumuşel ştii să vorbeşti, Scrii poeme frumuşele, frumuşel istoriseşti; Faci şi mime frumuşele, epigrame frumuşele, Frumuşel eşti ca gramatic, frumuşel citeşti în stele; Frumuşel ţi-e mersul, glasul, joci şi cânţi tot frumuşel, Frumuşel ciupeşti tu lira, chiar şi mingea baţi la fel; Frumuşel le faci pe toate, dar nimic frumos anume Atticus, să nu te superi, eşti un fel de-ncurcă-lume VIII CITITORULUI MEU De vei găsi în cartea aceasta, câteodată, O latinească şchioapă sau poate prea-ncurcată, De vină-i caligraful: le-a înşirat grăbit, Şi stihurile mele, în pripă, le-a stâlcit Să-mi pui în seamă, mie, greşeala lui, nu-i drept Cum, tot eu sunt de vină? Credeam că eşti deştept — Dar versurile tale sunt proaste! îmi vei spune E-adevărat, aşa e cum zici Fă tu mai bune XI MÂHNIREA LUI SELIUS Pe Selius, tu, Rufus, de-l vei zări vreodată, Sub porticul Europei, cu fruntea-nnourată, Posomorât ca noaptea şi trist ca un mormânt, Împovărat de-o taină, cu nasul în pământ, Lovindu-se cu pumnul în piept, smulgându-şi părul, Să ştii că nu-şi jeleşte nici fratele, nici vărul Copiii îi sunt zdraveni - să-i ocrotească zeii! — Nu s-a-ntâmplat vreun lucru amarnic nici femeii; Nu l-a furat vechilul, toţi sclavii-i sunt acasă E trist, fiindcă nimeni nu l-a poftit la masă! XII MIROSURI SUSPECTE Ce pot să-ţi spun, Postume? Când mă-ntâlnesc cu tine, Sărutul tău miroase a smirnă-atât de bine, Şi-arome-atât de stranii în jurul tău plutesc, Încât încep, Postume, să te cam bănuiesc Căci bine nu miroase niciunul şi niciuna Din cei ce-atât de bine miros întotdeauna XIII SOLUŢIA CEA MAI BUNĂ Bani îţi cere advocatul, (Cere şi judecătorul), Sextus, tu ascultă-mi sfatul Şi plăteşte-ţi creditorul XIV IAR SELIUS Da! Selius e-n stare orice să meşterească Atunci când e-n pericol acasă să prânzească Sub porticul Europei te-aşteaptă, Pauline, Îţi iese înainte, de paşii tăi se ţine Cu mii de temenele şi linguşiri servile, Spunând că ai picioare mai iuţi decât Ahile Dar, pentru că pe-acolo poftit de nimeni nu-i, Apucă drumul Saeptei şi-o ia printre statui, Sperând noroc să-i poarte, din lumea nemurirei, Ori cel născut din Aeson, ori Chiron al Philyrei Mereu mofluz, spre templul lui Isis se îndreaptă, Se-nclină juncii triste, se roagă şi aşteaptă; Porneşte-apoi spre crângul în care, printre-alei, O sută de columne a ridicat Pompei Din termele lui Faustus la Fortunatus trece, Se scaldă-n apă caldă, se scaldă-n apă rece; Nu ocoleşte beciul lui Gryllus, la subsol, Nici băile lui Lupus din grota lui Eol Văzând însă că soarta nu-i binevoitoare, Şi vremea şi-a pierdut-o degeaba-n scăldătoare, Spre porticul Europei se-ntoarce, disperat, În căutarea unui amic întârziat O, Taur, ce-ai răpit-o pe fata cea frumoasă, Te-ndură şi-l pofteşte pe Selius la masă! XV LUI HORMUS, CĂRUIA ÎI MIROASE GURA Nu din trufie nu dai cupa ta La alţii, după tine să mai bea Tu nu le împrumuţi paharul tău, Temându-te să nu le vie rău XVIII STĂPÂN ŞI SLUGĂ Mărturisesc, Maxime, neruşinata vină Că umblu după tine să mă pofteşti la cină Tu umbli după alţii, aşa că suntem chit! Eu vin în zorii zilei, client obişnuit, Ca să-ţi aduc salutul, tot timpul săptămânii; Tu eşti plecat de-acasă, să-ţi feliciţi stăpânii Suntem deopotrivă! Eu te-nsoţesc pe tine, Şi, mândru ca un rege, nici nu te uiţi la mine; Dar tu slujeşti pe-un altul şi-l însoţeşti fidel Şi vrei să-mi fii, Maxime, patron? Suntem la fel! La un alt sclav, ca mine, eu sclav nu mai rămân: Stăpânul nu se cade să aibă alt stăpân! XXIV PRIETENUL CEL BUN Mi-ai spus: „De-ţi va fi soarta să fii învinuit, Alăturea de tine voi sta, în strai cernit; Iar dacă te vor smulge căminului străbun, Voi merge peste mare, cu tine, în surghiun” Te-a ajutat norocul şi iată-te bogat Hai, Candidus, tu mie ce parte mi-ai lăsat? E mult o jumătate? Primesc cât de puţin Voiai să-mparţi cu mine cumplitul meu destin, Tovarăş de restrişte, să mă-nsoţeşti la rău – Dar nu vrei o fărâmă să-mi dai din bunul tău! XXVII CRITICĂ LITERARĂ Când Selius la masă aşteaptă să-l pofteşti, Dă-i voie, lângă tine, s-asculte cum citeşti — Perfect! Câtă vigoare! Cât spirit! Ce frumos! — Atât dorisem Prânzul ţi l-ai plătit Stai jos XXX SFATURI Treizeci de mii de-arginţi cu împrumut, Prietenului Caius i-am cerut; Şi n-ar fi fost prea tare păgubit, Chiar dacă-n dar mi i-ar fi oferit E om bogat, şi are bani destui În bine-ferecata ladă-a lui Dar el mi-a spus: - Vrei să ajungi bogat? Ascultă-mi sfatul, fă-te advocat — Să-mi dai ce te-am rugat, îţi vine greu; Dar sfaturi, Caius, ştiu să-mi dau şi eu XXXI MĂRTURISIRE A fost a mea Chrestina Mă-ntrebi de mi-a plăcut? Da, mult Mai mult de-atâta nici nu s-ar fi putut! XXXII SCLAV ŞI STĂPÂN Cu Balbus sunt în ceartă şi am o judecată; Dar, Pontice, tu nu vrei să-l superi niciodată Licinus mi-e potrivnic, dar prea e grangur mare! Patrobas îmi încalcă ogorul meu, să-l are; Dar cum să-nfrunţi libertul de Cezar protejat? Laronia nu-mi dă sclavul ce i-am împrumutat — E-o văduvă bogată, fără copii, bătrână! Zici tu, şi ca s-o superi nu-ţi vine la-ndemână Vai! nu puteam eu însumi să nimeresc mai rău; Patronul meu becisnic e sclav, la rândul său! De vrei de-acum încolo al tău să mai rămân, Să-ncepi să fii tu însuţi om liber şi stăpân XXXVII MUSAFIRUL APUCĂTOR Ai strâns, Caecilianus, pe-apucate Din toate felurile de bucate: Ai înhăţat un muşchi de râmător, Un uger de purcică, la cuptor, O găinuşă friptă la frigare, Un rest dintr-un calcan, un lup-de-mare, O mână de barbuni, un piept de pui, Şi-un porumbel, stropit cu mustul lui Într-un şervet soios, de zeamă uns, Le-ai grămădit pe toate, în ascuns, Şi le-ai trimis cu sclavul tău acasă, Iar noi nimic nu mai avem pe masă! Dă prânzul înapoi şi nu fii câine, Eu astăzi te-am poftit la prânz, nu mâine! XXXVIII LUI LINUS Ai vrea să ştii câştigul ce-mi dă moşia mea? Îmi dă plăcerea, Linus, de-a nu te mai vedea! XLIII ÎMPĂRŢEALĂ ÎNTRE PRIETENI — Ce e al meu, e-al vostru! spui Candide, într-una, Cu vorba ta umflată şi goală ca minciuna Dar toga ta frumoasă în Parma e lucrată Şi lina ei e-n apa Galaesus înmuiată, Pe când a mea e-o zdreanţă, parcă-a purtat-o-n luptă Paiaţa ce-n arenă de taur a fost ruptă Vin straiele din ţara lui Cadmus să te-mbrace, Iar haina-mi stacojie nici trei sesterţi nu face; Dintr-un lămâi de Libya ţi-e masa rotunjită, Şi pe picioare scumpe de fildeş sprijinită Eu cu o masă şchioapă, de fag, mă mulţumesc, Şi-aşez o cărămidă sub ea, ca s-o proptesc Pe tăvi strălucitoare, de aur cizelat, Barbuni întregi te-mbie la prânzul tău bogat, Iar blidul meu, de-argilă săracă, e la fel De roşu ca şi racul care a fiert în el Sclavi tineri te răsfaţă, ca Ganymed pe Joe, Eu îmi servesc plăcerea şi singur, de nevoie O, Candide, tu nu dai nimic din ce-i al tău Unui bătrân tovarăş la bine şi la rău, Nimic din tot belşugul nu vrei să-mparţi cu mine — Ce e al meu e-al vostru, mai spui! Nu ţi-e ruşine? XLIV ARTA DE A REFUZA De câte ori îmi cumpăr şi eu, pe datorie, Un sclav, o togă nouă, puţină-argintărie, Prietenul meu Sextus, faimosul cămătar, De teamă că-i voi cere să mă-mprumute iar, Se-ascunde, se codeşte, apoi oftează greu Vorbind ca pentru sine, ca să-l aud şi eu, Se face că se vaită şi murmură-ntre dinţi: — Îi sunt dator lui Phoebus cu patru mii de-arginţi Secundus cere şapte, Philetus zece mii, N-am un quadrant în casă şi lada goală mi-i! Îndură greu refuzul oricare rugăminte Tu, Sextus, eşti mai aspru: refuzi de mai-nainte LIII OMUL LIBER Vrei tu să fii om liber, Maxim? Mă îndoiesc; Dar iată ce, din parte-mi, pot să te sfătuiesc E liber omul care în casa lui prânzeşte, C-un tulburel de Veii pârjolu-şi potoleşte, Ale lui Cinna cupe de aur nu le vrea, Şi nu-şi doreşte-o togă mai bună ca a mea; Doi aşi îl costă-amorul cu-o plebeiană fată, Şi-acasă la el intră cu fruntea aplecată Stăpân pe tine însuţi şi-n toate cumpănit Vei fi, Maxim, mai liber decât un rege scit LIV FEMEIA PREVĂZĂTOARE Văzând cam în ce parte pornirile te duc, Nevastă-ta, drept pază, ţi-a pus un eunuc Să-i facem, dragă Linus, femeii parte dreaptă Ţi-a dibuit, şireata, păcatul: e deşteaptă! LVII CAVALERUL ELEGANT Îl vezi pe cel ce trece cu-atâta nepăsare, În togă viorie, pe Saepta, la plimbare? Nici Publius nu poartă o haină mai de preţ, Nici Cordus, prinţul modei, nu calcă mai semeţ! În urma lui merg sclavii, clienţii ca un roi, Şi lectica, la care şi-a pus curele noi Îl vezi, cu tot alaiul? E cavalerul care, Pe opt sesterţi, cu trudă şi rugăminte mare, La Cladius zaraful, în drum plecând de-acasă, Şi-a zălogit inelul, să aibă pentru masă LXV REGRETE ETERNE! — De ce eşti, Saleianus, mai trist ca de-obicei? — Mi-am îngropat nevasta şi să mă bucur vrei? — O, soartă nemiloasă! Destin neîndurat! Bogata Secundilla, spui tu, a răposat? Îţi adusese zestre un milion întreg Ce pierdere cumplită! Durerea ţi-o-nţeleg LXVII „CE MAI FACI?” Când, Postume, pe stradă mă întâlneşti, nu taci Mereu cu-aceleaşi vorbe mă-ntâmpini: „— Ce mai faci?” De zece ori pe oră repeţi acelaşi tic Eu nu te-ntreb, fiindcă ştiu că nu faci nimic LXXI COMPARAŢIE Nu pot, Caecilianus, decât să-ţi mulţumesc! Când versurile mele mă-ncumet să-ţi citesc, Tu, din Catul şi Marsus declami pe dinafară, Ca astfel ale mele mai bune să-ţi apară Dar dacă, Caecilianus, aşa găseşti cu cale Recită mai de grabă din versurile tale LXXVII LUI COSCONIUS NU-I PLAC VERSURILE LUNGI Cosconius, cu care poţi roţile să ungi, M-acuză că scriu versuri, vezi dumneata, prea lungi! El zice că prea-i mare Colosul însorit Şi e prea mic copilul de Brutus preţuit El nu ştie că Pedo şi Marsus, fiecare Scria pe două pagini o simplă întâmplare Cosconius! prea lungă, o carte nu-i nicicând, Din ale cărei pagini nu poţi să ştergi un rând Distihurile tale sunt scurte, mă-nvoiesc, Dar mie mi se pare că nu se mai sfârşesc! LXXXII LUI PONTICUS Ţi-ai pus pe cruce sclavul şi limba i-ai tăiat Dar tot ce el nu spune, mulţimea a aflat! LXXXV SCHIMB DE DARURI O cană îmbrăcată în straie de răchită, Ce ţine vinul rece şi apa răcorită, Ai să primeşti din parte-mi, ca dar de Saturnale; Iar dacă îmi vei spune că nu-i tocmai cu cale În luna lui decembre să-ţi fac un dar de vară, Dă-mi şi tu-n schimb o togă, subţire şi uşoară LXXXVI LUI CLASSICUS Fiindcă nu fac stihuri întoarse şi sucite, Ca scârnavul Sotades, de-a-ndoaselea citite; Fiindcă niciodată, în vers, nu mă silesc Silabele să sune ca un ecou grecesc; Fiindcă nu-s ca Attis, frumos, şi n-am de gând Să salt pe iambii galici, ca dânsul şchiopătând, Nu-nseamnă că eu însumi nu mă pricep a scrie Vrei să-l sileşti pe Ladas s-alerge pe-o frânghie? Cu astfel de şarade să pierd o-ntreagă zi? Să pun atâta trudă în nişte nerozii? Ca Palaemon, poeme pentru cei proşti nu scriu; Eu năzuiesc pe placul celor deştepţi să fiu LXXXVIII DISTIH Nu ne citeşti o iotă, dar zici poet că eşti Vrei să rămâi, Mamercus, poet? Să nu citeşti! XC BUCURIA DE A TRĂI Quintilian, mă iartă, ilustre orator, Al tinerimii noastre sever îndrumător, Sunt om sărac şi tânăr, vreau viaţa să-mi trăiesc Nici când cei care-o gustă, de-ajuns nu se grăbesc Să zăbovească alţii, de-averi nesăţioşi, Ce atrium şi-l umplu, cu chipuri de strămoşi Mie mi-ajunge vatra cu zidul afumat, Un strat cu flori şi şoapta izvorului curat Eu vreau să am în casă un sclav bine hrănit Şi o nevastă care prea multe n-a citit; Să pot întreaga noapte să dorm - şi, mai ales, În nicio zi din viaţă să nu am vreun proces XCI DARUL ÎMPĂRATULUI Tu, Cezar, fala lumii şi scutul tare-al ei, A cărui măreţie ne-ndeamnă-a crede-n zei, Dacă-ale mele versuri, în pripă zămislite, Da-atâtea ori Ajuns-au de tine-a fi citite – Dă-mi darul bun de care ursita mă lipsi: Cinsteşte-mă cu dreptul de tată-a trei copii, Să-mi fie mângâiere, de nu ţi-am fost plăcut, Şi răsplătire dreaptă, puţin de-ai petrecut CARTEA A TREIA III ORI UNA, ORI ALTA! C-un văl cernit ţi-acoperi o faţă minunată Şi spurci în baie apa cu trupul tău urât Naiadele, prin mine, îţi spun numai atât: Sau dezveleşte-ţi chipul, sau scaldă-te-mbrăcată V GAZDA CEA BUNĂ Acum când, carte mică, pe drumul tău te-ndrept Şi-atât eşti de grăbită, că nu stai să m-aştepţi, De vrei să ai un sprijin, îndemnul să mi-asculţi Nu căuta la Roma ocrotitori prea mulţi, Ţi-ajunge unul singur, pe care-l preţuiesc Şi-al cărui nume: Iuliu! adesea îl rostesc Drept la-nceputul străzii Boltite vei afla, În casa-n care Daphnis pe vremuri locuia Soţia lui, în braţe, cu drag te va primi, Oricât de prăfuită, de-atâta mers, ai fi Iar când vor fi-mpreună, în casa lor plăcută, Tu spune-le din parte-mi că Marcus îi salută! Nu-ţi dau să duci scrisoare şi nici nu cer răspuns Căci între buni prieteni atât e de ajuns IX IMPOSIBILI Îmi spui că Cinna scrie şi-n scris mă ponegreşte Nu cred: cum o să scrie, când nimeni nu-l citeşte? XII ÎMBĂLSĂMARE Noi, Fabulius, crezusem la prânz că ne-ai poftit, Dar tu, cu dulci parfumuri pe toţi ne-ai aromit; Şi mi-a părut un lucru destul de caraghios, Cum toţi crăpam de foame, dar miroseam frumos Când stai cu burta goală, flămând şi-mbălsămat, Să n-ai nici o-ndoială: eşti bun de-nmormântat XVII LACOMULUI SABIDIUS Trecea în jurul mesei o tavă cu plăcinte; Am vrut să-nfulec una, dar prea era fierbinte A lui Sabidius poftă era mai arzătoare Şi-a tot suflat în ele, cât a putut de tare Plăcinta a răcit-o, cum am fi vrut să fie, Dar n-a atins-o nimeni; era o scârnăvie! XIX VIPERA ŞI URSUL La capătul aleii cu-o sută de coloane, Unde-şi întind platanii bogatele coroane, În rând cu alte fiare de bronz strălucitor, Un urs cumplit stârneşte uimirea tuturor În glumă, micul Hylas, frumoasa mână-a lui, Din joacă a vârât-o în gura ursului Dar, ca-ntr-un cuib de-aramă, o viperă pândea, Mai crudă decât fiara, cu inima mai rea A tresărit copilul, muşcat Dar prea târziu! O, cât de rău îmi pare că n-a fost ursul viu! XX CE FACE RUFUS? O, muza mea, fii bună şi spune-mi numai mie, Amicul Canius Rufus ce face-anume? Scrie Isprăvile lui Clàudiu, spre veşnică-amintire? Pe Nero îl despoaie de falsa-i strălucire? Ca Fedru face stihuri poznaşe şi zglobii? Dă glas, în elegie, plăcerii de-a iubi? Pe culmi de epopee râvneşte să se-nalţe? Coturnii lui Sofocle încearcă să-i încalţe? Ori în cenaclul unde poeţii se-ntâlnesc, Istoriseşte snoave cu spirit elinesc? În templul lui Serapis pe trepte se opreşte, Sau cu argonauţii, plimbându-se, vorbeşte? Sub pórticul Europei, în calma după-amiază, Lipsit de orice grijă, sub merişori visează? În termele lui Titus îşi scaldă trupul său? Se îmbăiază-n cada lui Tigellin-cel-rău? Cu Tullus sau Lucanus stă liniştit la ţară, Sau dincolo de piatra a patra miliară, Voios înspre sălaşul lui Pollio aleargă? La Băi cu ape calde s-a hotărât să meargă, Ori poate că pluteşte pe undele Lucrine? — Ce face Rufus? Râde! Şi face foarte bine! XXII LUI APICIUS CEL LACOM Apicius, de lacom ce eşti, în vreme scurtă Şaizeci de milioane ai îngropat în burtă Ţi-au mai rămas vreo zece, dar nu ţi-a fost destul, Şi te-a cuprins o teamă: că n-ai să mori sătul Dând cea din urmă cupă pe gât, te-ai otrăvit! Nicicând n-ai fost în viaţă atât de hămesit XXVI LUI CANDIDUS Ai, Càndidus, moşii întinse şi numai tu le stăpâneşti; Bănetul, vasele murrine, cu drept deplin le foloseşti; Bei Massicum, vin de Caecubus, ce sub Opimius s-a cules; A ta e mintea luminată, ca şi talentul tău ales, Pe toate bunurile-acestea tu singur eşti stăpânitor; Dar, Càndidus, numai nevasta nu e a ta, e-a tuturor XXVII NEOBRĂZATULUI GALLUS — Nu mă refuzi o dată, când te poftesc la masă; Şi tu pofteşti pe alţii, de mine nici nu-ţi pasă Greşim deopotrivă, noi doi, şi mi-e necaz — Cum asta? — Eu n-am minte, iar tu nu ai obraz! XXXII NIOBE ŞI HECUBA Matronia, şireată, mă-ntrebi în treacăt dacă Vreuna mai bătrână s-ar potrivi să-mi placă Desigur, se prea poate, n-ar fi nicio minune, Dar tu nu eşti bătrână, tu eşti o mortăciune Mi-ar fi plăcut Niobe când nu era de piatră, La fel, poate, Hecuba, dar nu acum când latră! XXXVIII ISPITA ROMEI — Ce gând te-ndeamnă, Sextus, spre Roma să te-ndrepţi? Ce amăgiri te poartă şi ce minuni aştepţi? — Ca Cicero, pleda-voi (zici tu), ba chiar mai bine, În for nu va fi altul mai elocvent ca mine — Îl ştii pe Atestinus? Pe Civis îl cunoşti? N-au bani nici de chirie, şi nu sunt cei mai proşti — Atunci voi scrie versuri, în cel mai clasic stil; Citindu-le vei spune: al doilea Vergil! — Vezi pe poeţii-aceia, în zdrenţe şi livizi? Sunt tot atâţia Maro şi tot atâţi Ovizi — În casele bogate, clienţii nu-s hrăniţi? — Abia vreo trei sau patru, cei mulţi rămân lihniţi — Şi-un om cinstit, la Roma, nu-şi poate face loc? — Ba da, când se întâmplă să aibă mult noroc XL ADEVĂRATA DĂRNICIE Din lada-n care banii nici nu ţi-au încăput, Te-ai îndurat şi mie să-mi dai cu împrumut De două ori o mie de sute de sesterţi, Şi crezi c-ai fost prieten prea darnic Să mă ierţi! Telesine, eu fi-voi cel darnic din noi doi, Căci, pân-la urma urmei, o să ţi-i dau napoi XLIV POETULUI LIGURIN De ce fug toţi din drum când te-ntâlnesc? De ce, oriunde-ai fi, te ocolesc? De ce ţi-e-atât de singuratic mersul? Să-ţi spun de ce: prea ne-ameninţi cu versul! Ca tine, mai temut, un altul nu-i; Nici tigrul, când te-atingi de puii lui, Nici vipera înfierbântată-n soare, Nici scorpia de moarte dătătoare Cine-ar putea să-ndure-atâta chin? Pe cei ce trec, ca şi pe cei ce vin, Pe cei ce stau de vorbă, sau pe vine, Nu vrei să-i ierţi o clipă, Ligurine, Şi le citeşti, şi le citeşti, şi le citeşti! Alerg la baie, lângă mine eşti, M-arunc în apă, nu mă laşi să-not, Mă-ndrept spre casă, tu eşti peste tot, Nu-mi laşi răgazul să prânzesc tihnit, N-apuc s-adorm puţin şi m-ai trezit Vezi cum mă faci să sufăr, Ligurine? Eşti bun, eşti drept, de ce fug toţi de tine? XLV ACELUIAŞI Eu nu ştiu dacă Phoebus, cum spune în poveste, A părăsit cu groază ospăţul lui Thyeste, Dar nu-i nicio-ndoială că toţi fugim de-al tău! N-am ce să spun, la tine nu se mănâncă rău, Bucatele-s gustoase, dar ce folos de ele Când ne serveşti alături atâtea versuri rele? Nu-ţi cer ciuperci umplute, nici stridii şi nici raci, Nu vreau calcan, nici mreană de-o livră, vreau să taci! XLVII CĂRUŢA LUI BASSUS Sub poarta mângâiată de ape a Capenii, Acolo unde-n Almo îşi spală frigienii, Preoţi ai lui Cybele, cuţitu-nsângerat; Pe câmpul sacru, unde Horaţii au luptat Şi străluceşte templul lui Hercul în lumină, Trecea, Faustine, Bassus într-o căruţă plină Căra cu el belşugul unui bogat cules: Grămezi de varză nouă dintr-un răsad ales, Praz alb, de două soiuri, salate înfoiate, Şi sfeclă dulce pentru stomacuri răsfăţate, Sturzi grei legaţi în salbă, un iepure de soi, Cu blana scărmănată de galicii copoi, Şi-un purceluş de lapte, ce încă mai sugea Iar sclavul sprinten, care-naintea lui fugea, Purta un coş cu ouă, în fân de astă-vară — Venea la Roma Bassus? — Nu Se ducea la ţară L PRÂNZ LITERAR Ştiu cu ce plan subţire la masă mă pofteşti: Vrei, Ligurine, versuri de-a tale să-mi citeşti Nici nu apuc în grabă să mă descalţ, şi gata! Un greu volum soseşte, o dată cu salata Întâia marinată de peşte e pe drum, Tu dai citire celui de-al doilea volum Al treilea urmează cu altul după el, Şi n-am gustat ca lumea măcar din primul fel! Acum e-a cincea carte pe care-o scoţi din teacă: Mistreţ - atâtea porţii! - să-mi dai, şi mi se-apleacă Poemele-ţi cumplite de nu le-arunci la peşti, Tu, Ligurine, singur cu tine-ai să prânzeşti! LII LUI TONGILIANUS Ţi-ai cumpărat o casă cu trei sute de mii, Şi-acum a ars; în Roma nu arde cea dintâi Ai strâns cu pantahuza un milion în loc, Iar unii spun că singur tu casei i-ai dat foc LIII LUI CHLOÈ N-aş suferi, Chloè, atât de rău, De-aş fi cândva lipsit de chipul tău, De mâini, de gât, de şoldurile tale, De coapse, de genunchi, de sâni, de şale, Şi cum n-am timp pe rând să le numesc: De tine, toată, pot să mă lipsesc LV UNEIA CARE SE PARFUMEAZĂ PREA MULT Oricând te-arăţi în lume, miroşi atât de bine, De parcă duci dugheana lui Cosmus după tine; Miresmele lui grele te însoţesc pe drum, Umplând întreg văzduhul cu valuri de parfum O, Gellia, nu-mi place năravu-ţi uşurel: De-o parfumez, miroase şi javra mea la fel LVII HANGIUL DIN RAVENNA Hangiul din Ravenna, vicleanul, m-a-nşelat: Cerut-am vin cu apă, şi mi-a dat vin curat LVIII CASA DE LA ŢARĂ Faustinus are-o casă la Baiae, bine-ascunsă; Nu vezi platani sălbatici, nici pomi cu frunza tunsă, Nici falnice perdele de mirt neroditor, Nu-i aşezată, Bassus, într-un măreţ decor Pe-ntinse câmpuri sterpe: e-o casă de la ţară, Zâmbind între ogoare, sub soarele de vară Stau, una lângă alta, grămezile de grâne, Şi buţi cu dulci miresme de vin din vremi bătrâne Apoi, când toamna vine cu vestea iernii rele, Ciorchini brumaţi vierul aduce-n coşuri grele Se-aud mugiri de taur, venind pe-o vale lungă, Şi de viţei şăgalnici, ce-ar vrea şi ei să-mpungă Prin găinaţul curţii se plimbă-n lung şi-n lat Gâlcevitoarea gâscă, păunul înstelat, Flamanţi purtând jăratec pe-aripi învăpăiate, Şi potârnichi pestriţe, şi bibilici moţate, Fazani din legendara Colhidă-nsângerată, Cocoşul, care ţanţoş dă raita prin poiată, Şi puicile de Rhodos, ce calcă voiniceşte Un fâlfâit de aripi prin porumbar foşneşte, Un porumbel, de-o parte, tânjeşte şi suspină, Şi-alături gungureşte o turturea vecină În urma gospodinei purceii vin flămânzi, Şi-aşteaptă ţâţa plină un miel cu ochii blânzi Se-adună sclavii casei la focul viu din vatră, Ce luminează larii pe lespedea de piatră Aici nu leneveşte chelarul rotofei, Nu face luptătorul risipă de ulei, Ci-nşelatoare laţuri merg sturzului să-ntindă, Apoi, la gârlă, peşte cu undiţa să prindă Şi să aducă cerbul ce-n laţ căzu, în zori Prea-bucuroşii oaspeţi se plimbă printre flori, Copiii cu lungi plete, voioşi, fără poruncă Pe grădinar l-ascultă şi se întrec la muncă Chiar eunucul lânced se-arată silitor, Şi-aleargă să ia parte la lucrul tuturor Nu vine nici ţăranul aici cu mâna goală: Aduce-un pumn de brânză şi faguri albi în oală, Ori un hârciog din codrul Sassinei, prins dormind, Un ied ce-şi cheamă maica lăţoasă, behăind, Sau un clapon, în care a amuţit cocoşul Codane de la ţară, pe umeri poartă coşul Cu daruri pregătite de buna-mamă-a lor Apoi, când munca zilei s-a încheiat cu spor, Se-aşază şi vecinul voios cu noi la masă, Şi nimenea mâncarea pe-a doua zi n-o lasă, Iar sclavul însuşi, care s-a ospătat destul, Nu pizmuieşte vinul stăpânului sătul Ştiu, ai şi tu o casă afară din cetate; A tras în gazdă foamea pe treptele bogate Atât vezi: nişte dafini! Şi nu te doare capul Că va veni vreunul şi-ţi va fura Priapul Ţi-aduci din târg făina, cu grijă drămuită, Merindea din cămară ţi-e numai zugrăvită Ai, pe perete, păsări, vin, ouă, fructe, caş Tu locuieşti la ţară? Nu Stai lângă oraş LX CLIENTUL ŞI PATRONUL De vreme ce la masă te-nduri să mă pofteşti, Şi, Pontice, tainul tu nu mi-l mai plăteşti, De ce mâncăm alături din altfel de bucate? Tu stridii de Lucrinus, eu scoici nedespicate Tu guşti ciuperci umplute, iar eu numai bureţi Tu îţi opreşti calcanul, iar mie-mi dai obleţi Tu-nfuleci turtureaua cu târtiţă-aurie, Iar eu mă lupt cu ţarca cea moartă-n colivie Dă-mi să mă-nfrupt din toate la fel! Nu se cuvine Să viu să stau cu tine la masă, fără tine! LXIII UN OM PLĂCUT — Un om plăcut, Cotile, aud mereu că eşti, Te rog să-mi spui şi mie, cum faci de izbuteşti? — Un om plăcut se poartă cu bucle ondulate, În juru-i răspândeşte miresme-mbălsămate, Oricând are pe buze un cântec spaniol, Şi-n ritmuri cadenţate îşi mişcă braţul gol Printre femei petrece, în lume, ceasuri multe, Şi toate-apleacă-n taină urechea să-l asculte Scrisorile-ţi citeşte, răspunde ce-i dictezi, Dar toga şi-o fereşte, cumva să n-o pătezi Pe fiecare-l ştie al cui iubit a fost, Strămoşii lui Hirpinus ţi-i spune pe de rost, Prânzeşte-n altă casă în fiecare zi — Nu e uşor, Cotile, un om plăcut să fii! LXIV VRAJA SIRENELOR Perfidele sirene ademeneau năierii, Iar ei plăteau cu moartea ispitele plăcerii Oricând, numai o dată să le fi auzit, De vraja lor de-a pururi erai înlănţuit Acel şiret Ulise, rătăcitor pe ape, De dulcele lor farmec a izbutit să scape Dar snoavele lui Caniu de le-ar fi ascultat, Sunt sigur, Cassiane, că n-ar mai fi scăpat LXVIII DEDICAŢIE Aceste pagini, scrise anume pentru tine, Se-ncheie-aici — Şi restul? - l-am scris ca pentru mine La stadion şi-n baie bărbaţii umblă goi, Rămâi departe, doamnă, să nu te uiţi la noi! Ne-aşteaptă vinul vesel şi rozele-n cunune, Iar Terpsihora, beată, nu ştie ce mai spune, Şi nu vorbeşte-n pilde, aşa cum se cuvine Pe toate le numeşte pe şleau, fără ruşine, Iar dansul şi-l închină acelui zeu profan Pe care, -n luna şasea a fiecărui an, Nici Venera cea mândră nu uită să-l cinstească Pe care grădinarul îl pune să păzească Pământul unde roada îmbelşugată creşte, Iar fata, când îl vede, privirea şi-o fereşte Această carte, doamnă - prea lungă pare-mi-se - Cu-atât prisos de versuri, ştiu, te cam ostenise Era s-o laşi din mână; dar, de acum nainte O vei citi-o toată, cu multă luare-aminte LXIX UNUI SCRIITOR CUVIINCIOS În versurile tale, aşa cum se cuvine, Tu nu strecori, Cosconius, o vorbă de ruşine; Te preţuiesc şi-ţi laud neîntinatul gând, Eu spun o porcărie la fiecare rând, Să mă citească fanţii, femeile cochete, Şi ghiujii care încă mai umblă după fete Tu eşti fără prihană şi vrei un sfânt să pari: Scrii pentru copilandri şi pentru fete mari LXXVI LUI BASSUS, CARUIA ÎI PLAC BABELE Ai pentru babe, Bassus, o patimă ciudată; Nu te-am văzut cu fete frumoase niciodată Femeile pe moarte te-atrag, aici e buba! Nu-ţi place Andromaca, ţi-e poftă de Hecuba XCII NUMAI UNUL! Nevastă-mea mă roagă dorinţa să-i ascult Ar vrea un mic ibovnic, doar unul, nu mai mult Auzi, ce gând o-ncearcă pe dumneaei! Apoi Să nu-i scot ochii, Gallus? Nu unul, amândoi! XCIII BABEI CARE UMBLĂ SĂ SE MĂRITE Vetustilla, trei sute de consuli te văzură! Ţi-au mai rămas trei fire de păr, şi-un dinte-n gură; Ai piept îngust de greier, obraz ca al furnicii, Iar fruntea-ţi face cute, ca gulerul tunicii Păianjenii ţes pânză pe sânii tăi de iască, Şi-atâta gură n-are un crocodil când cască N-au broaştele Ravennei orăcăitul tău, Şi-n Atria ţânţarii nu bâzâie mai rău Vezi tot atât de bine ca bufniţa în soare Şi răspândeşti, ca ţapul, în jurul tău, putoare Ai târtiţă uscată de raţă hămesită, Nici filosofii cinici n-au noada mai sfrijită În baie nu-ţi dă voie să intri dezbrăcată, Decât pe întuneric, cu târfele deodată În august, ţie încă-ţi mai suflă iarna-n faţă, Nici unda lui fierbinte genunchii nu-ţi dezgheaţă Ai văduvit de-a rândul de trei sute de ori, Şi tot te mai furnică ai dragostei fiori! Dar unde e bărbatul, cu minte-atât de proastă, Cenuşa să-ţi dorească şi să te vrea nevastă? Cu Sattia din groapă s-ar însura mai bine! Şi cum să te numească soţie-a lui, pe tine, Când moşul Philomelus îţi spune mamă-mare? De te mănâncă hoitul şi nu mai ai răbdare, Să ceri de la Acorus un pat cu împrumut, Un giulgiu, pentru tine anume aşternut, Şi-o faclă funerară să ai la măritat: Ea singură mai poate să te-nsoţească-n pat! CARTEA A PATRA II LACERNA LUI HORAŢIU Horaţiu, ieri, la jocuri a venit Într-o lacernă neagră-nvăluit, Iar toţi ceilalţi, şi plebe şi-mpărat, Purtau veşminte de un alb curat; Când s-a pornit, deodată, vremea rea, Şi-au început să cadă fulgi de nea Şi iată că Horaţiu, vrând-nevrând, Lacernă albă s-a trezit purtând V LUI FABIAN, CARE VREA SĂ VIE LA ROMA — Sărac, cinstit la cuget şi-n vorbă, Fabiane, Ce cauţi tu la Roma, cu cinstea ta, sărmane? Nu faci negoţ de târfe, nu pui la cale-orgii, S-apeşi la judecată pe acuzaţi nu ştii Nevestei de prieten tu n-o să-i faci ochi dulci; Cu babele sleite pe bani n-o să te culci; În drumul spre Palatium n-o să te-aşezi la rând Cu toţi amăgitorii, ce fumuri goale vând Pe răsfăţaţii zilei nu te grăbeşti să-i lauzi, Pe Canus şi Glaphyrus nu cred c-o să-i aplauzi Cum vei trăi la Roma, nesocotit ce eşti? — Sunt un amic, pe care poţi să te bizuieşti — Degeaba! cei ca tine pe-aici n-au căutare; Nicicând, ca Philomelus, n-ai să ajungi om mare X BURETELE FOLOSITOR Cartea mea nici n-are încă marginile şlefuite; Paginile-abia uscate se feresc a fi privite Ia-le şi le du, copile, ca pe-un dar surâzător, Celui vrednic să le aibă înaintea tuturor, Prea-iubitului prieten Hai, grăbeşte-te, băiete, Dar să iei, pe lângă carte, ca adaos, şi-un burete Versurile rele vrut-am să le dreg, pe cât se poate; Cu buretele, Faustine, tu ai să le-ndrepţi pe toate XIII URARE DE NUNTĂ Claudia Peregrina cu Pudens8 se mărită; O, Hymen, luminează o nuntă fericită! Nici smirna şi tămâia nu se-nsoţesc mai bine; Nici vinul de Massicus cu mierea de albine; Nici viţa crudă încă, mai strâns nu se lipeşte De ulmul care-o poartă pe braţe, părinteşte; Mai bine nu se simte nici lotusul pe valuri, Nici mirtul, ce-nverzeşte pe rodnicele maluri! Tu, bună zeie-a Păcii, pe cei doi soţi fă-i una, Păzeşte-le culcuşul, acum şi-ntotdeauna Să le-ocrotească Venus iubirea lor curată, Iar când, târziu, bărbatul va-mbătrâni odată, În inima femeii tot tânăr să rămână, Şi nici el să n-o vadă pe ea că e bătrână XVIII CAPRICIILE ÎNTÂMPLĂRII La poarta lui Agrippa, pe locul ud de ploaie, Acolo unde apa se scurge în şiroaie Pe lespezile ninse, cu lunecuş de nea, În drumul lui spre casă, un biet copil trecea, Şi-un ţurţure de gheaţă, desprins dintr-un ungher, I-a spintecat grumazul, căzând ca un jungher Copilul plin de sânge, murind s-a prăbuşit, Şi-n rana caldă încă tăişul s-a topit Cine-ar putea cruzimea Fortunei s-o prevadă, Când apa e în stare să se preschimbe-n spadă? XX PURTĂRI NEPOTRIVITE Caerellia, fetiţa cu trup plăpând de ziuă, Scânceşte înciudată, spunând că e bătrână, Iar Gellia, o babă de-o vârstă cu bunica, Mieroasă se răsfaţă, făcând pe tinerica La fel au amândouă, Colline, mintea-ngustă: De una-mi vine-a râde, cealaltă mă dezgustă XXIVPIAZA-REA Lui Lycdris, pin’la una prietenele i-au murit Dar cu scumpa mea soţie cum de nu s-a-mprietenit? XXIX O SINGURĂ CARTE Eu ştiu, iubite Pudens, că micile-mi volume Au întrecut măsura cu un prisos de glume; De-atâtea epigrame sătul e fiecare! Aşa-i făcută lumea: doreşte lucruri rare: Şi cele dintâi fructe par, vara, mai gustoase, Şi rozele de iarnă sunt mult mai preţioase Femeia năzuroasă e mai ispititoare, Iar uşile deschise nu sunt atrăgătoare Nici Persius, în viaţă, n-a scris decât o carte, Dar faima lui, pe care cu nimeni n-o împarte, N-a dobândit-o Marsus cu muza-i insipidă, Cu toate-ale lui cânturi şi-a lui Amazonidă De-aceea, când citi-vei oricare carte-a mea, Închipuie-ţi că alta n-am scris, şi-ţi va plăcea XXXII MORMÂNTUL ALBINEI O albină, încrustată într-un strop de chihlimbar, Străluceşte, parcă prinsă în curatul ei nectar I-a fost vrednică silinţa de-un mormânt împodobit, Ca şi cum această moarte singură şi-ar fi dorit XXXIII OPERE POSTUME — Ai scris, Sosibiane, poeme minunate; De ce le ţii ascunse, cu grijă încuiate? — Le-or publica urmaşii, când n-o să mai trăiesc — Pe când? Cu nerăbdare aştept să le citesc XL NOROCUL ÎNŞELAT Nici vatra lui Pisone, de-atâţi strămoşi păzită, Nici casa lui Seneca, de trei ori strălucită, Nici alţi patroni puternici, născuţi din neam ales, Ci, Postume, drept sprijin, pe tine te-am ales Un cavaler din tagma celor săraci erai, În ochii mei, tu însă, un consul îmi păreai Treizeci de ierni de-a rândul alături am trăit, Şi, Postume, cu tine un pat am împărţit Azi tu poţi face daruri de preţ oricui doreşti, Eşti încărcat de slavă, ai bani şi-i risipeşti Aştept să văd, din toată această avuţie, Ce parte cuvenită te-nduri să-mi faci şi mie? Nu-mi dai nimic! Să-mi caut un alt patron bogat? Norocul meu, tu ce spui? — Vai! Postum m-a-nşelat! XLVI SATURNALELE LUI SABELLUS Sabellus e grozav de fericit; În Saturnale s-a îmbogăţit, Şi tuturor le spune, încântat, Că-i advocatul cel mai răsfăţat Ştiţi pentru ce se ţine-aşa măreţ? Ce daruri îi sosesc şi de ce preţ? O baniţă cu grâne măcinate, Piper şi nard, o livră jumătate; O limbă din Lucania, cam scurtă, Şi din Etruria puţină burtă; Un şip cu vin de Siria îi vine, Din Libya dulceaţă de smochine, Puţină ceapă, caş şi câţiva raci Clienţii din Picenum, mai săraci, I-au dat un coş, în care-au încăput Şapte potire modelate-n lut De-un meşter ce-n Saguntum mânuieşte O roată învârtită voiniceşte, Iar pe deasupra două-trei măsline Cu grijă puse, numărate bine, Şi o batistă, din belşug croită, Cu purpură pe margine tivită Sabellus zece ani n-a adunat Un rod, de Saturnale, mai bogat! XLIX CEEA CE SE CITEŞTE Acei ce-n epigrame nu văd, de la-nceput, Decât uşoare mofturi, nimic n-au priceput! Sunt mofturi, mai de grabă, poemele umflate Ce pe Tereu cel lacom ar vrea să ni-l arate; Cum şi-a mâncat copiii Thyest; cum în zadar I-a pus aripi de ceară Daedalus lui Icar Şi cum păzea-n Sicilia o turmă, Polifem De-aceste vorbe goale eu unul mă cam tem, Iar muza mea, în cartea-nchinată veseliei, Nu-mbracă haina largă şi grea a tragediei — Acele scrieri, totuşi, o lume le slăveşte — O fi! Dar pe-ale mele, vezi, Flaccus, le citeşte LI DIN LECTICĂ, PE JOS Pe când nu erai încă aşa cum eşti, bogat, Treceai, Caeciliane, prin Roma, legănat În lectica purtată de şase sclavi pe umeri Acum, când mulţumită zeiţei oarbe numeri Vreo două milioane, şi ai atât prisos Că nu-ţi încap în oală sesterţii, mergi pe jos! Eşti vrednic să-ţi dea zeii cel mai frumos cadou: Vedea-te-aş, Caeciliane, în lectică din nou LIV URSITOARELE Tu care porţi pe frunte cununa meritată Ce-n Capitol iu, ţie, întâiul, ţi-a fost dată, Fii înţelept, Colline, grăbeşte-te-a trăi, Ca şi cum clipa-aceasta cea de pe urrnă-ar fi Zadarnic rogi pe cele trei zâne torcătoare: Ţi-au hotărât sorocul şi sunt nendurătoare! Poţi fi bogat ca Crispus, ca Thrasea de drept Mai elegant ca Melior, puternic şi-nţelept, E de prisos! Lachesis nimic nu-ţi datorează, Ea răsuceşte firul, şi-Atrópos îl retează LV LAUDA SPANIEI Lucius, tu, care faima veacului acesta eşti, Şi pleşuvul nostru Caius, ca şi Tagul, îl cinsteşti, Măsurându-te cu Arpi cel în vorbe priceput - Lasă-n voia lui poetul ce-n Elada s-a născut, Să ridice-n slavă faima vechilor cetăţi elene, Preamărind în lungi poeme Teba, Sparta şi Mycene, Cerul limpede din Rodos, jocurile desfrânate, Care-n ţara scumpă Ledei sunt atât de căutate; Noi suntem iberi de viţă, sânge celt purtăm în vine, Şi pământul nostru aspru să-l cântăm nu ni-i ruşine Bilbilis, oraşul-faur, cu metal călit încins, Şi pe care nici Chalybii, nici Noricum nu l-a-nvins; Şi Platea-n care fierul smuls pământului răsună, Loc udat uşor de Salo, apă repede şi bună, Unde armele se scaldă şi tăişul şi-l păstrează, Şi Tutela care cântă; rixamarii ce dansează; Cardua cu mese-ntinse pentru veseli musafiri; Peteris, împurpurată cu alei de trandafiri; Rigae, cu străvechiul teatru pe pământul strămoşesc; Silai, ale căror suliţi uşurele nu greşesc; Lacurile din Turgontum şi Perusia, vestite; Teutonissa cristalină şi cu unde potolite; Crângul sacru din Burado, cu frunzişul veşnic verde, Stejărişu-n care pasul călătorului se pierde, Vativesca, povârnită pe o coastă-a dealului, Unde Manlius îşi ară, cu boi grei, ogorul lui Cititori aceste nume rustice îţi sună rău, Mie însă-mi sunt mai scumpe decât tot Butuntul tău! LVI NU DARURI, CI CAPCANE! Trimiţi cadouri scumpe la moşi şi la vădane, Aş zice că eşti darnic; dar eu, Gargiliane, Ştiu bine că nu-i altul ca tine mai avar, Şi nu-i decât momeală ce tu spui că e dar! Aşa prinzi peştii lacomi cu-o undiţă vicleană, Iar fiarele neroade aşa cad în capcană Ce-nseamnă dărnicie, aş vrea să-nveţi din nou: Gargiliane, haide! fă-mi mie un cadou! LIX MORMÂNTUL VIPEREI O viperă ascunsă se-ncolăcea, odată, Pe-un plop cu ramuri plânse şi frunză tremurată Pe când urca, lăsat-a mâhnita Heliadă O lacrimă de ambră asupra ei să cadă A-cremenit jivina, lipsită de viaţă, În chihlimbar închisă, ca într-un sloi de gheaţă Mormântul Cleopatrei mai scump nu străluceşte Decât sicriul unde năpârca odihneşte LXIV POGOANELE LUI IULIU MARŢIAL În coasta lui Ianiculum, pe deal, Prietenul meu Iuliu Marţial Pogoane, câteva, gospodăreşte; Dar mai ispititoare nu-nfloreşte Nici dulcea Hesperidelor grădină Podişul, rotunjit uşor, se-nclină, Colinele cetăţii întrecând, Şi nicăieri nu râde-un cer mai blând Când negura-nfăşoară valea-adâncă, Pe culme, sus, mai e lumină încă, Iar fruntea naltă-a vilei delicate Zâmbeşte, albă, boltei înstelate Vezi cele şapte culmi stăpânitoare, Îţi stă întreaga Romă la picioare, Vezi munţii Albani şi Tusculum îl vezi, Cu brâul răcoroaselor livezi, Fidenae veche, Rubra ce te-ncântă, Anna Perenna, cu pădurea sfântă În sânge de fecioară-mprospătată, Purtând pe ramuri roadă-mbelşugată Vezi, pe Salaria, pornind agale Un călător pe-ndepărtata cale, Vezi lumea pe Flaminia-n plimbare, Dar n-auzi larma şirului de care, Nici huruit de roţi, nici zvon de paşi, Nici glasul care-ndeamnă pe vâslaşi; Nici helciarii, cu strigarea lor, Nu-ţi strică tihna somnului uşor, Deşi e podul Mulvius aproape, Iar pe-ale Tibrului slăvite ape Aleargă-n zbor carinele uşoare, Tăindu-şi drum pe unda curgătoare E-n plin oraş o casă ţărănească! Stăpânul ştie cum s-o preţuiască: E-atât de primitoare şi voioasă, Încât te crezi întors la tine-acasă Atât de darnic şi de mulţumit Nici Alcinous nu te-ar fi primit, Şi nici Molorchus, de-ar fi fost bogat Cei care spun că prea puţin li-e dat, Să meargă la Praeneste să se-aşeze, Şi sute de ogoare să brăzdeze, Tiburul friguros să-l stăpânească Şi-n Satia pe măguri să domnească Un arendaş peste pământu-ntreg Plăcerea mea, eu altfel o-nţeleg, Lăsaţi-mi mie, sus, în vârf de deal, Pogoanele lui Iuliu Marţial LXVI ZGÂRGITUL RISIPITOR Trăind o viaţă, Linus, mai mult provincială, Ţi-e de ajuns în casă puţină cheltuială Îţi perii toga veche - atâţia ani purtată La Ide, când se-ntâmplă, şi la Calende-o dată, Iar haina ta de casă, pe care-o-mbraci la ţară, A împlinit în slujbă, demult, a zecea vară Mistreţul din pădure nu-ţi cere să-l hrăneşti, Vânezi prin mirişti iepuri, pe care nu-i plăteşti, Prinzi sturzii cu grămada la fiece bătaie, Îţi vine peşte proaspăt din râu şi heleştaie, Bei cu ulcica vinul din propriul tău beci, N-ai cumpărat, cu drahme, sclavi tineri de la greci, Ci ţi-ai adus din satul vecin, să te slujească, Un cârd de ţânci, ce zburdă pe vatra-ţi părintească, Şi când, cu vinu-n sânge, te simţi înfierbântat, Îţi potoleşti pojarul cu-o fată de argat Nu ţi-ai văzut nici casa, din bun-senin, aprinsă, Iar Sirius recolta ţi-o lasă neatinsă Corăbiile tale pe mări nu le-ai pierdut, Nu s-a-necat niciuna din câte n-ai avut Joci numai în arşice, de zaruri nu te-apuci, Şi n-ai pierdut vreodată mai mult de-un pumn de nuci Mă-ntreb: cum ai dat gata averea moştenită, Cu-atâta grijă strânsă, de maică-ta zgârcită? N-a fost uşor, ştiu bine, şi totuşi s-a topit Tot milionul, Linus! Dar cum de-ai reuşit? LXXI FEMEIA CARE ZICE: NU! Am căutat în toată Roma femeia care spune: Nu! Dar n-am găsit niciuna, Rufus, cum poate n-ai găsit nici tu O fi păcat? O fi ruşine? O fi oprit să zică: „Ba”? Niciuna nu se-mpotriveşte, pe orişicare-ai întreba — Dar nu sunt şi femei cinstite? — O, da, există mii şi mii! — Şi ele ce spun? — Ele ce spun? îţi voi răspunde, şi vei şti Despre femeile cinstite nu vreau să pomenesc nimic, Acestea nu se dau, desigur; nici ele însă: „Ba”, nu zic LXXII CELUI CARE NU VREA SĂ DEA BANI PE CĂRŢI Îmi ceri să-ţi dau o carte de-a mea, şi mi se pare Că n-o mai am, dar Tryphon, librarul, ştiu c-o are — Cum, vrei pe-a tale fleacuri să dau din banul meu? Nu sunt nebun! — Se poate, dar află că nici eu LXXV ADEVĂRATA IUBIRE De două ori, Nigrina, norocul te-a-nzestrat: O fire fericită şi-un soţ iubit ţi-a dat; Nu e femeie-n Roma de toţi mai lăudată! Întreaga moştenire, de tatăl tău lăsată, Tu ai adus-o-n casă, iar pe bărbatul tău Ţi l-ai ales tovarăş la bine şi la rău De Evadne se spune că-n flăcări se-azvârlise, Pe rugu-aprins, să ardă cu soţul ce-i murise, Iar numele Alcestei e ridicat în stele Tu eşti mai înţeleaptă, Nigrina, decât ele: Iubirea ta, din viaţă ai vrut s-o dăruieşti, Şi n-ai avut nevoie, murind, s-o dovedeşti LXXVII DORINŢĂ Eu nu cer de la zei avere, Sunt mulţumit c-un trai umil, Dar, sărăcie, azi ţi-aş cere S-o iei din loc, tiptil-tiptil E-o rugăminte cam ciudată: Dar vreau să văd şi eu, o dată, Cum se va spânzura Zoil LXXVIII BĂTRÂNUL PIERDE-VARĂ Şaizeci de secerişuri ai strâns şi-ai risipit, Ţi-s tâmplele cărunte şi barba ţi-a albit, Dar umbli toată ziua prin Roma, alergând; Saluţi de dimineaţă matroanele pe rând, Niciun tribun nu pleacă de-acasă fără tine; Mergi şi-i saluţi pe consuli, aşa cum se cuvine, De zece ori, în goană, urci dealul Palatin, Parthenius ţi-e prieten, Sigerius vecin, Şi urci pe Scara-Sacră, vorbind numai de ei Te-ar prinde, dacă anii ţi-ar fi mai tinerei, Dar nu-i pe lume, Afer, ceva mai caraghios Decât un pierde-vară bătrân şi băgăcios LXXIX UNUI CUMPĂRĂTOR Îmi cumperi, Matho, vila pe care-o am la ţară, Unde veneai ca oaspe în fiecare vară; Te-am tras pe sfoară, Matho, te rog a mă ierta! Eu ţi-am vândut o casă, care era a ta LXXXI FEMEIA CARE ZICE: NU! Eu, într-o epigramă ce ţie nu-ţi plăcu, Am scris că nu-i femeie care să spună: - Nu! Tu, Fabulla, făcându-mi în ciudă, dinadins, De trei ori până-acuma iubirea mi-ai respins Nu fi atât de aspră! Femeia, negreşit, E bine să reziste dar nu la nesfârşit! LXXXIII UN OM SUCIT Naevolus, eu aş crede că tu eşti om sucit Când n-ai nicio nevoie, te-arăţi nemulţumit; Şi toate-ţi par frumoase, când grijile te-apasă Când trebile-ţi merg bine, pleci încruntat de-acasă, Nu mai saluţi pe nimeni, treci plin de fudulie Şi nu găseşti pe lume un om de omenie În schimb, când ai necazuri, la toţi te ploconeşti, Le spui: - „Salut!” - „Stăpâne!”, la masă îi pofteşti, Şi-i copleşeşti cu daruri, ca păsul să-ţi asculte Eu îţi doresc, Naevolus, necazuri cât mai multe! LX XXVIII UNUI ÎNŞELĂTOR Azi e a cincea zi de Saturnale, Şi-aştept zadarnic darurile tale, În schimbul darului, ce-i drept sărac, Ce m-am grăbit eu însumi să ţi-l fac Nu mi-ai trimis un dram de-argintărie, De la Septician din prăvălie; Nu mi-ai adus plocon, prieteneşte, Niciun ştergar ori un paner cu peşte; Din Siria nici două-trei smochine, Sau din Picenum câteva măsline N-ai vrut s-arăţi că m-ai îndatorat Cu dreptul tău de-a nu mă fi uitat Pe alţii mai naivi pot să-i înşele A tale vorbe dulci şi temenele; Eu ştiu ce se ascunde-n dosul lor, Te-am dibuit: eşti un înşelător! CARTEA A CINCEA X GLORIA POSTUMĂ — De ce poeţii-n viaţă n-au parte de renume, Şi-s pomeniţi cu cinste când nu mai sunt pe lume? — O, Regulus, e glasul Invidiei, să ştii! Ea pe cei morţi îi pune deasupra celor vii Ingraţi cu vremea noastră şi cu lumina ei, Ne aşezăm la umbra coloanei lui Pompei, Iar cei bătrâni cu anii, care-au trăit destul, Ridică-n slavă templul sărac al lui Catul Cinstim azi pe Vergiliu ca pe-un poet de geniu, Dar Roma vremii sale îl lăuda pe Enniu Aedul din Meonia, Homer, la el în ţară Avu în viaţă parte de râs şi de ocară, Menandru însuşi n-a fost aplaudat prea des, Iar pe Ovidiu numai Corinna l-a-nţeles Nici tu, o, carte mică, nu fi nerăbdătoare; Nu e la preţ poetul decât după ce moare XI NESTEMATELE POETULUI Vezi, Sèver? Stella poartă pe degetele toate Smaralde, diamante, opale şi agate, O perlă minunată pe-un deget, mai ales; Din versurile sale pe-acestea le-a cules XIII BOGATULUI CALISTRAT Sărac sunt, Calistrate, aşa m-am pomenit, - Dar nu-s nici cavalerul cel mai dispreţuit; Mă ştiu cu toţi pe nume şi scrisul mi-l citesc „E el!” i-aud pe stradă, şoptind, când mă zăresc, — Nu mulţi au, după moarte, ce-n viaţă mi-a fost dat Tu eşti din altă tagmă; luxosul tău palat Se reazimă pe umeri de sute de coloane, Libert cu-avere mare, ţii zeci de milioane În lada ferecată, pe care o ascunzi, La Parma mii de turme din Galia le tunzi, Iar jos, pe Nil, întinse ogoare stăpâneşti Vezi, Calistrate, iată ce sunt şi cine eşti: — Tu n-ai să poţi vreodată să fii la fel ca mine, Pe când ce eşti, e-n stare s-ajungă orişicine XV RĂSPLATA POETULUI — Ţi-am dat a cincea carte, slăvite împărat, Şi nimeni nu se plânge că l-aş fi vătămat; Iar cei numiţi de mine aici, îmi mulţumesc, Ştiind că peste veacuri în versul meu trăiesc — Dar cărţile acestea ce drumuri ţi-au deschis? — Mi-ajunge bucuria ce-o am, de-a le fi scris XVIII MOMEALA DARURILOR E luna lui decembre, şi zboară prin cetate Şervete, linguriţe cu aripi argintate, Foi albe de papirus şi lumânări de ceară, Carafe subţirele cu prune de-astă-vară; Iar eu, în semn de cinste, nu ţi-am trimis dovadă Decât un pumn de versuri din mica mea livadă Eu nu sunt, Quintianus, zgârcit sau bădăran, Dar mi-e de-a dreptul silă de cei ce-n chip viclean Ţi-aduc plocoane-acasă, cu altă socoteală; Capcane-nşelătoare şi laţuri cu momeală Sunt toate-aceste daruri cu undiţa în apă; Nici păstrăvul, când musca o-nghite, nu mai scapă! Mai darnic e săracul cu sufletul curat Ce nu trimite daruri amicului bogat XX PRIETENULUI MARŢIAL O, de-aş putea, prietene iubit, Cu tine-alături să trăiesc tihnit, Răgazul nostru singuri să-l alegem, Să-l folosim aşa cum înţelegem, Am ocoli bogatele-ncăperi Şi pe stăpânii marilor averi; N-am sta în for procese să purtăm, Nici pe strămoşi în bronz să-i admirăm, Ci am culege alte bucurii; Am trece hoinărind prin librării, Am sta de vorbă, cântărind o carte, Am da o raită Câmpului lui Marte, La umbră, pe sub Portice am trece, Spre Aqua Virgo, la Izvorul-Rece; Apoi în baia caldă ne-am scălda, Şi toate, rând pe rând, le-am lăuda Dar, Marţial, n-avem răgaz, noi doi, Să mai trăim puţin şi pentru noi Trec zilele frumoase-n goana lor Şi tuturora le rămâi dator Când ştii şi vrei să-i înţelegi povaţa, De ce să-ntârzii să-ţi trăieşti viaţa? XXII LUI PAULUS, CARE SE SCOALĂ PREA DEVREME În zori de n-aş porni-o să-ţi dau bineţe-acasă, Să stai cât de departe, aş zice că nu-mi pasă, Dar casa ţi-ai ales-o pe dealul Esquilin Coloanei Tiburtine îi sunt un bun vecin, Pe locul unde Flora stă la taifas cu Joe Din marginea Suburrei, urc dealul anevoie Pe treptele de piatră, udate de noroaie Catârii trec şi drumul cu-alaiul lor mi-l taie; Cu greu străbat prin şirul acelor lungi coloane De marmură cărată cu şleauri de odgoane Şi încă nu m-aş plânge, de-ar fi numai atât; Dar vai! mi se întâmplă un lucru mai urât Ajung trudit la poartă, iar sclavul îmi răspunde Că eşti plecat de-acasă, nici el nu ştie unde Atâta cale lungă şi-atâta năduşeală, Şi nici să nu-ţi văd faţa? Prea multă osteneală! Am să te las, stăpâne cu suflet de casap, Că prea te scoli devreme şi pleci cu noaptea-n cap XXIV GLADIATORUL HERMES Hermes e copilul de Roma îndrăgit, Hermes orice armă o poartă iscusit; Hermes e maestru şi e gladiator, Hermes e urgia învăţăceilor; Hermes, cel de care şi Heliu se-nfioară, Hermes, numai Hermes, pe Advolans doboară; Hermes nu-şi răneşte rivalul ce-a căzut; Hermes doar de sine mai poate fi-ntrecut; Hermes lasă-n circuri pe dansatoare-oftând; Hermes noroceşte pe cei ce locuri vând; Hermes zvârle suliţi şi lănci care răpun; Hermes mânuieşte tridentul lui Neptun; Hermes, spaima celor ce tremură sub cască, Hermes, care ştie pe Marte să-l slăvească, Hermes, neînvinsul dintre biruitori, Hermes, unul singur, e unic de trei ori XXIX GELLIEI Un iepure din când în când mi-ai dat, Zicând: - Vei fi frumos o săptămână! De n-ai glumit şi-ai spus adevărat, O, stea a vieţii mele, o, stăpână, Tu niciodată iepuri n-ai mâncat! XXXII UN OM PREVĂZĂTOR Îl ţii de rău pe Crispus, Faustine Da, aşa e, Nu i-a lăsat nevestei, la moarte, o lescaie — O fi avut în viaţă un alt moştenitor? — Desigur, pe el însuşi — Ce om prevăzător! XXXIV LA MOARTEA MICUŢEI EROTION Fronto, iubite tată, Flaccilla, scumpă mamă, Erotion rămâne de-acum pe-a voastră seamă Mi-a fost dulceaţa gurii şi-a vieţii bucurie Aş vrea să n-o-nspăimânte a iadului urgie, Nici câinele din Tartar, cu dinţii lui de fiară! I-ar fi-nflorit în suflet a şasea primăvară, De-ar fi trăit să vadă din ceruri cum se cerne Zăpada cea din urmă a ultimei ei ierne O las, în gând, să zburde prin curţile bătrâne, Şi ciripitu-i vesel un nume-al meu să-ngâne Pe groapa ei îngustă să crească ierburi blânde, Uşor să-i învelească oscioarele plăpânde, Iar tu, pământ, nu-i pune pe umeri haină grea, Că nu ţi-a fost povară, cu paşii ei, nici ea XXXVI UNUI ÎNŞELĂTOR În versurile mele pe-un ins l-am pomenit, Şi nu mi se arată dator M-a păcălit! XXXVII UN SUFLET TARE Suna mai dulce glasul fetiţei râzătoare Decât duiosul cântec al lebedei când moare; Nici mielul din Galaesus, ce s-a ivit zburdând În calea lui Phalantus, n-avea un ochi mai blând; Gingaşa ei făptură plutea atât de lin, Ca unda sidefată a lacului Lucrin O perlă-a Eritreei era făptura-i toată, Ca fildeşul de albă, ca neaua de curată Nici oile din Baetis, nici Rinul inelat N-avea un păr de aur atât de minunat Suflarea gurii sale părea o adiere De trandafiri din Paestum şi de-a Eladei miere — Pe lângă ea, păunul nu mai părea frumos, Nici veveriţa vie, nici Phoenix luminos Erotion e astăzi cenuşă-abia răcită; De-o lege nendurată şi rea mi-a fost răpită În cea de-a şasea iarnă pe care-o împlinea Iubirea, bucuria şi mângâierea mea! Dar Paetus nu-nţelege şi jalea nu mi-o iartă, Îşi smulge părul, strigă, boceşte şi mă ceartă: — Să plângi o mică sclavă, ce doliu prostesc! Eu mi-am pierdut soţia şi totuşi mai trăiesc Femeie de neam nobil, cinstită şi bogată — Ce inimă vitează lui Paetus i-a fost dată! Cu cât curaj înfruntă destinul! Moşteneşte Treizeci de milioane şi totuşi mai trăieşte XXXVIII DOI PE-UN SINGUR LOG Calliodor, ştim bine, ai drept de cavaler; Ai cele patru sute de mii câte se cer; Ai censul pentru tine; mai ai însă şi-un frate, Şi-ai vrea să-mparţi avutul cu el, pe jumătate Cum să despici în două un fir de busuioc? Cum pot să stea călare doi inşi pe-acelaşi loc? Cu frate-tău în cârcă n-ai să ajungi departe Râvneşti să fii un Castor? De Pollux te desparte! Voi sunteţi unul singur, iar tu, stând jos, eşti doi? Calliodor, te scoală, nu-ţi bate joc de noi Anapoda ţi-e vorba! De ce nu-ţi dă în gând, Ca cei doi fii ai Ledei, să v-aşezaţi pe rând?? XL ÎNTRE VENUS ŞI MINERVA O zugrăveşti pe Venus cu gândul la Minerva Cum vrei, Artemidorus, să nu-ţi lipsească verva? XLII BUNURI NEPIERITOARE Un hoţ dibaci toţi banii ţi-i va fura din scrin; Se va topi în flăcări bătrânul tău cămin; Răi-platnici datoria şi-o vor tăgădui; Vei semăna, şi câmpul zgârcit nu va rodi; Pe omul tău de treburi o târfă o să-l sece; Corăbiile tale pe mare-au să se-nece Un singur bun nu-ţi poate răpi nicicând Fortuna: Ce-ai împărţit la alţii e pentru totdeauna! Căci toate-s pieritoare, să fii cât de bogat, Iar ţie nu-ţi rămâne întreg - decât ce-ai dat XLIII DEOSEBIRE Thais are dinţii negri şi stricaţi, Ai Lecàniei, însă, albi sunt ca de nea Vezi că una are dinţii cumpăraţi, Alta cum natura s-a-ndurat să-i dea XLIV MUSAFIRUL INGRAT Ce s-a-ntâmplat, o, Dentó? Ce-am greşit? De patru ori la masă te-am poftit Şi (cine-ar fi crezut?) m-ai refuzat Mă ocoleşti sau mă priveşti distrat, Tu, care ieri mă urmăreai de zor, La baie, pe la teatru şi în for Te-a ispitit un prânz mai copios, Şi-ntocmai ca un câine pofticios, Bucătăriei noi îi dai târcoale Şi-adulmeci lacom aburul din oale Dar ştiu că te vei face de ocară Şi te vor da, frumos, pe uşă-afară Atunci te vei întoarce, pocăit, La oasele ce le-ai dispreţuit XLVII PARAZITUL Philo jură că acasă niciodată n-a cinat Şi e drept, căci el cinează numai când e invitat XLIX OMUL CU TREI CAPETE Eu te-am văzut în treacăt, pe-o bancă tolănit, Şi-n loc de unul, parcă trei inşi aş fi zărit Dar de-am ieşit la număr, cu socoteala, rău, De vină, Labienus, e însuşi capul tău Pe-o parte şi pe alta porţi părul revărsat, Cum nu i se cuvine decât unui băiat, Iar creştetul, la mijloc, ţi-e sută-n sută chel, Nu creşte, de sămânţă, un singur fir pe el De-aceea, în decembre, când Cezar a-mpărţit Mâncare pe degeaba, de trei ori te-ai servit: Cu întreita-ţi mutră păreai a fi trei gemeni! Cu Geryon, păstorul, de-a bună seama semeni Sub porticul lui Filip, cumva dacă-ai trecut Şi te zăreşte Hercul, să ştii că eşti pierdut LI CĂRTURARUL Îl vezi pe cel ce trece şi înspre noi se-ndreaptă, Un vraf de pergamente purtând în mâna dreaptă? În jurul lui o droaie de stenografi roiesc, Scrisori de pretutindeni şi acte îi sosesc E-atâta gravitate pe chipul lui senin, Că pare Brutus, Cato sau Tullius, cel puţin! Dar de l-ai pune-n fiare şi l-ai lovi cu bice, N-ar şti pe limba greacă, nici „χαίρε” cum se zice, Iar latineasca însăşi îi e necunoscută Spun adevărul, Rufus, pofteşte şi-l salută! LII LAUDA DE SINE Eu n-am să pot vreodată să uit ce darnic eşti Şi de ce tac? Fiindcă tu, Postume, vorbeşti Când spun unui prieten ce bun ai fost cu mine, El îmi răspunde-ndată că ştie de la tine Doi sunt prea mulţi, când singur un lucru poţi să-l faci Vrei să vorbesc eu însumi? Atunci, fii bun şi taci Un dar, oricât de mare, nimic nu preţuieşte Când cel care ţi-l face prea mult pălăvrăgeşte LVIII MÂINE, ASTĂZI ŞI IERI — Eu vreau ziua de mâine, zici tu, s-o pot trăi! Dar, Postume, acest mâine când oare va sosi? O fi departe încă? Pe unde-o fi ajuns? În ţara armenească, la parţi s-o fi ascuns? E mai bătrân în vârstă ca Nestor sau Priam? Cât aur îmi va cere, să pot să spun că-l am? Nu, Postume, nu mâine, ci astăzi să trăieşti, De viaţă să te bucuri cât timp în viaţă eşti Nici azi nu-i prea devreme plăcerile să-i ceri, Căci ar fi fost mai bine să fi-nceput de ieri LIX DARURILE MELE De nu-ţi dau, Stella, vase de aur preţios Şi nici argintărie, tot tu eşti în folos Cel care lucruri scumpe oferă-n dar, aşteaptă La rându-i lucruri scumpe: e-o socoteală dreaptă Şi de-ţi trimit ulcioare şi amfore de lut, Nici tu, bogate daruri să-mi faci, nu eşti ţinut LX SĂ TE SCARPINE ALŢII! Zadarnic te tot ţii de pasul meu, Şi-n urma mea schelălăieşti mereu; Oricât ai sta să latri, nu voiesc Ca faima ce râvneşti să-ţi dăruiesc Nu vreau nicicum să răspândesc în lume, Cu versul meu, nevrednicul tău nume De ce să ştie toţi că te-ai născut? Mori cum te-ai pomenit, necunoscut! Unul, doi, trei sau patru câini ca tine Se vor găsi, să te-ncolţească bine Nu-mi murdăresc eu unghiile mele, Să scarpin mâncărimea ta de piele! LXII INVITAŢIE E-a ta, iubite oaspe, grădina casei mele, De vrei să dormi pe iarbă, sub un polog de stele, Sau dacă vii de-acasă cu aşternut şi pat; Căci mobilele mele de oaspeţi s-au stricat Şi nu mai am în casă s-aştern nicio saltea, Oricât ar fi de ruptă, oricât ar fi de rea, Pe paturile şchioape, cu chingi dărăbuite, Ce-atârnă pe podele în zdrenţe putrezite Dar poţi, de vrei, frăţeşte la mine să te-aşezi Eu casa am plătit-o, tu-n schimb s-o mobilezi LXIII OPINII SINCERE — „Cum preţuieşti, tu, Marcus, volumele ce-am scris?” Vrei, Pontice, să afli, şi-am să-ţi vorbesc deschis: Le-admir! Sunt uimitoare, perfecte, o minune! Nici Regulus nu zice că-s ale lui mai bune — Spui drept? Aşa Cezarul ocrotitor să-ţi fie, Iar Joe să-ţi dea zile! — Ba mai degrabă ţie! LXIV PETRECERILE LÂNGĂ MAUSOLEU Falern! două sextante, Calliste, hai şi-mi toarnă! Răceşte-l, tu, Alcimus, cu nea de astă-iarnă Să-mi aromeze părul miresme dulci de mir, Şi fruntea să mi-o-ncingă cununi de trandafir Ne-ndeamnă Mausoleul, cu glas îmbietor: — Gustaţi din plin viaţa, căci zeii înşişi mor! LXIX CRIMA LUI ANTONIU Tu, Antoniu, pe Pothinus egipteanul l-ai urmat? Dar de numele proscrise mai puţin eşti vinovat Ca de furia cu care glasul Romei l-ai ucis, Şi lui Cicero o moarte fără vină i-ai trimis Crima ta, nici Catilina s-o încerce n-a-ndrăznit! Ai năimit cu aur mârşav un soldat nelegiuit, Ai închis o gură sfântă şi-ai curmat strigarea ei Ce-ţi va folosi tăcerea ce-ai plătit-o cu bani grei? Tu în Cicero cuvântul socoteşti a-l fi răpus, Dar întreaga lume spune tot ce încă el n-a spus LXXIII LUI THEODORUS Te miri de ce, deşi m-ai tot rugat, Volumele ce-am scris nu ţi le-am dat? Temutu-m-am că vei găsi cu cale Să mi le dai, în schimb, pe ale tale LXXV CĂSĂTORIA SILITĂ De vreme ce silită de lege se mărită, Da, Lelia ţi-e, Quintus, soţie legiuită LX XVI PUTEREA OBIŞNUINŢEI Aşa cum Mithridate, obişnuind să bea Otrava cu încetul, nu se mai otrăvea, Tot astfel şi tu, Cinna, mereu mai-rău mâncând, Te-ai învăţat cu foamea, şi n-ai să mori flămând LXXVIII UN PRINZ ÎNTRE, PRIETENI De te-ntristează să prânzeşti acasă, Aş îndrăzni să te poftesc la masă Ţi-aş da, dacă doreşti, la început, Lăptuci de Capadocia, praz umplut Şi ouă-n sferturi pe felii de peşte Pe-o tavă neagră care dogoreşte (Vezi, degetele nu cumva să-ţi arză) Ţi-aş oferi o prea-frumoasă varză, Culeasă proaspăt, astăzi, din grădină, Bob cenuşiu pe rumenă slănină Şi-n sos cu-albuş de ouă, un cârnat Apoi vei fi cu dulciuri ospătat: Un strugure cu boabe stafidite Şi pere moi, de Siria numite, Iar din Neapolis cel iscusit, Castane coapte la un foc mocnit Cât despre vin, atâta pot să-ţi spun: Cu cât vei bea mai mult, va fi mai bun Iar Bacchus, după-atâta udătură, De va pofti puţină sărătură, Ca să golească oalele mai bine, Îţi voi aduce nobile măsline Sosite din livezile Picenii, Legume-năbuşite-n mirodenii Şi-o strachină cu mazăre-ncropită Nu va fi masa mea prea strălucită, O recunosc, dar vei prânzi în voie Să-ndrugi minciuni nu vei avea nevoie Şi de-ale altora vei fi scutit Te vei lungi pe pat, şi liniştit Vei fi la largul tău ca-n orice zi Nici gazda versuri lungi nu-ţi va citi, Nici fetele din Gades, despuiate, Nu vor veni, cu dansuri desfrânate, În ritmul dezmăţatului lor cântec Să-ţi joace-n tremur rafinat, de pântec Ci voi alege muzica ce-ţi place, Nici arii grave, nici oftări stângace; Ne va cânta Condyl, aşa cum ştie, Din flautul lui o dulce melodie Vecină, pe Claudia ţi-o dau; Pe cine-ai vrea, la rândul meu, să iau? LXXX ÎNDREPTĂRI De-ai vrea, din tihna ta, să-mi dăruieşti Un ceas şi nici atât, ca să citeşti Aceste glume ce ţi-am închinat, Severus, ţi-aş rămâne-ndatorat „Să-mi stric odihna (spui) îmi vine greu ” Fă jertfa asta, de hatârul meu! Şi-aş mai dori, de nu-ndrăznesc prea multe, Şi meşterul Secundus să le-asculte; Iar cartea mea cea mică o să-ţi fie Mult mai mulţumitoare decât mie, Căci nu va mai vedea, cu teamă-n gând, Pe trudnicul Sisif, în van luptând Cu marmura ce tot mereu cădea; Ci-ndepărtând din carte ce-i greşit, Secundus, cel în toate iscusit, Avându-te pe tine ajutor, Prietene Severus, laolaltă Veţi corecta-o, cu tăiş de daltă LXXXI SĂRACI ŞI BOGAŢI Sărac ai fost, Emiliane, şi tot sărac te regăsesc; În vremurile noastre numai bogaţii se îmbogăţesc LXXXII UN OM MESCHIN De ce, când două sute de mii îmi promiteai, Acum spui că mai multe de zece mii nu ai? Sau poate ai şi nu-mi dai? Atunci ce pot să zic? Să nu-ţi ajute zeii, Gaurus! Eşti calic! LXXXIII OM SUCIT Tu fugi, te chem; mă cauţi, fug eu Dar n-am ce face: Nu vreau să-ţi plac, Dindymus, Să mă refuzi îmi place CARTEA A ŞASEA V A GHICIT! Am dibuit la ţară o casă de vânzare, Pe care-am cumpărat-o cu preţ destul de mare, Şi te-am rugat cu-o sută de mii să mă-mprumuţi Tu taci, Caeciliane! Nu vrei să mă ajuţi „N-o să-mi plătească banii”, te temi de la-nceput Vezi bine, căci altminteri nici nu i-aş fi cerut VII ADULTER LEGAL De când, iarăşi, în cetate a-nceput să poruncească Legea Iulia, menită cinstea casei s-o păzească, N-au trecut treizeci de zile, bine de le-am numărat, Şi, Faustine, Telesilla ia al zecelea bărbat Ce-s atâtea măritişuri? Preacurvie legiuită! Târfa care nu se-ascunde mi se pare mai cinstită VIII GINERELE PREFERAT Doi pretori şi vreo şapte advocaţi, Patru tribuni şi zece literaţi La un bătrân deunăzi au venit Şi fata, deopotrivă, i-au peţit Dar el n-a stat s-aleagă peţitorul Şi-ndată, lui Eulogus, perceptorul, Pe fiică-sa i-a dat-o de soţie Crezi c-a făcut, Severus, o prostie? XI ORESTE ŞI PYLADE Te miri, amice Marcus, că-n vremurile-aceste Sunt doar o amintire Pylade şi Oreste? Oreste şi Pylade beau din acelaşi vin, Şi nu mânca niciunul mai mult ori mai puţin, Nici pâine mai gustoasă, nici pasăre mai grasă, Ci împărţeau frăţeşte, în doi, aceeaşi masă Dar, iată, tu cu stridii lucrine te îndopi, Eu, dintr-o biată scoică, mă-nfrupt cu câţiva stropi, Deşi am, Marcus, gustul la fel de bun ca tine, Din Tir, ţara lui Cadmus, ţi-aduci veşminte fine, Iar eu cu lână aspră de Gallia mă-mbrac Să te iubesc vrei, Marcus, în straiul meu sărac, Când ţie-atât de bine în purpură îţi şade? Te poartă ca Oreste, de vrei să fiu Pylade! Cuvintele deşarte în gol s-au risipit: Iubeşte, Marcus, dacă doreşti să fii iubit XII „PROPRIETATE” Jură Fàbulla că-al ei e părul ce l-a cumpărat Paule, de data asta a vorbit adevărat! XIV VERSURILE NESCRISE Tu zici că versuri ştii să scrii mai bune De ce atunci le laşi nescrise, spune? Să scrie cel ce simte că e-n stare, Şi-l socotesc, Laberius, om mare XV MOARTEA FURNICII Trecând furnica-n fugă pe sub plop, A-nvăluit-o-n chihlimbar un strop Gângania privită cu dispreţ, În haina morţii a ajuns la preţ XIX PROCESUL CELOR TREI CAPRE Nu-i vorba de-un omor, nici de otravă, De silnicie sau de-o rea ispravă Mă judec cu vecinul meu din sat; Trei capre-aveam şi mi le-a cam furat, Îmi cere judele s-aduc dovezi, Iar tu, cu glas răsunător, pledezi; Vorbeşti de Cannae şi de Mithridate, De jurăminte punice călcate, De Marius, de Mucius, de Sulla, Strigi, Postume, de mi-e mai mare mila, Faci gesturi mari, te umfli şi răcneşti Dar despre capre nu vrei să vorbeşti? XX CURAJUL DE A SPUNE: NU! O sută de mii de sesterţi cerut-am, o, Phoebus, să-mi dai, Fiindcă tu mă-ntrebaseşi: - „Nimica să-mi ceri nu mai ai?” De-atunci te codeşti, mă amâni şi faţa mereu ţi-e ursuză De ce te frămânţi şi mă chinui? Ia-ţi inima-n dinţi şi refuză! XXI CINGĂTOAREA VENEREI Când pe poetul Stella cu Ianthis l-a unit, Surâzătoare, Venus i-a spus: - „Fii fericit, Îţi dăruiesc, din toate, pe cea mai preţioasă” Aşa-i vorbi în faţă Apoi, răutăcioasă, Şoptindu-i la ureche: - „Iar tu, ştrengar ce eşti, Ucigător de inimi, să mi te cuminţeşti! Eu i-am legat lui Marte iubirea schimbătoare, Lovindu-l, drept pedeapsă, cu-această cingătoare De-atunci, îndrăgostitul meu soţ nu m-a-nşelat Cât n-ar dori Iunona un astfel de bărbat!” Rostind aceste vorbe zeieşti, nemuritoarea Lovitu-l-a pe Stella, în piept, cu cingătoarea — O, Venus, stai şi-ascultă această rugă-a mea: I-ai fermecat iubitul, loveşte-o şi pe ea! XXXIII DUREREA LUI SABELLUS Sabellus, pederastul, e azi nefericit; Averea şi-a pierdut-o şi sclavii i-au fugit Dar ce-i măreşte chinul şi mai cumplit îl doare, E că va fi, sărmanul, silit să se însoare XXXV ORATORUL ÎNSETAT Ai cerut, Caeciliane, opt clepsidre să vorbeşti; Ţi le-a dat judecătorul, plictisit că stăruieşti, Şi-ai pornit, lăsat pe spate, cuvântarea-ţi nesfârşită; Scoţi o sticlă după alta şi bei apă încropită Vorba lungă-ţi face sete şi nu poţi să scapi de ea Hai, curaj, Caeciliane, ia clepsidra şi o bea! XLI DILEMĂ Gând declami şi-n lână groasă gâtul tot ţi-l înveleşti, Înţeleg: nu eşti în stare nici să taci, nici să vorbeşti, XLIV O LIMBĂ OTRĂVITĂ Te ştiu, Calliodore, tu crezi că eşti glumeţ, Şi-n fel de fel de pozne te socoteşti isteţ Ai haz ca nimeni altul, aşa-ţi închipuieşti, Pe toţi ne arzi cu vorba şi ne batjocoreşti Te-aşezi cu noi la masă, şi eşti încredinţat Că nu-i pe lume oaspe atât de căutat Dar adevărul iată-l, oricât nu ţi-ar plăcea: — N-ai să găseşti pe nimeni în cinstea ta să bea! XLVIII UN PRÂNZ ELOCVENT Clienţii tăi, Pomponius, te-aclamă şi te laudă Să nu crezi că pe tine, - ospăţul ţi-l aplaudă LI STRATAGEMĂ Cinci dai şi tu ospeţe, cam uiţi să mă pofteşti; Acum ţi-aduci aminte, mă rogi şi stăruieşti Dar am găsit, Lupercus, cum să te pedepsesc Sunt supărat pe tine — Refuzi? — Ba nu, primesc! LII MORMÂNTUL MICULUI BĂRBIER Secerat în floarea vieţii, zace-aici nensufleţit, Pantagathus, plâns cu lacrimi de-un stăpân ce l-a iubit Nimeni nu ştia să tundă păru-n voia lui crescut, Parcă fără să-l atingă, cu un fier mai priceput, Să-ţi învioreze faţa şi să-ţi netezească barba Peste groapa lui, cu milă va-ncolţi uşoară iarba Dar oricât ar vrea ţărâna să nu-i fie grea povară, Decât mâna lui de meşter n-o să fie mai uşoară LIII VIS RĂU A fost cu noi la baie şi vesel a prânzit; Şi bietul Andragoras, azi-noapte, a murit! Să moară fără veste, Faustine, i-a fost dat, Căci a văzut un medic în vis: pe Hermocrat LV PREA MIROASE FRUMOS! Fiindcă pielea ta miroase bine A nard şi-a scorţişoară, Coracine, Fiindcă dai cu prafuri aromate Din cuibul zburătoarei minunate, Şi te mânjeşti cu sucuri ticluite De Niceros, în vase plumbuite, Te ţii fudul şi joc de noi îţi baţi, Că nu umblăm ca tine, parfumaţi Dar eu, decât să put aşa frumos, Prefer, spun drept, de loc să nu miros LVII SE RADE CU BURETELE! Cu plete false, Phoebus, vrei să te-mpăunezi, Şi scăfârlia goală cu dresuri ţi-o pictezi Tu n-ai nevoie capul să-ţi razi pe îndelete, Nu dai perdaf cu briciul, ţi-ajunge un burete LXI ŢINTA ATINSĂ Roma versurile mele le iubeşte şi le laudă, Le doreşte, le recită, le admiră şi le-aplaudă, Toţi le trec din mână-n mână sau le ţin la subţioară Uite însă unul care spumegă-şi se-nfioară, Când e galben, când e roşu, cască gura, a-nlemnit! E întocmai ce dorisem: de ce-am scris sunt mulţumit LXIII MOŞTENITORUL PĂCĂLIT Acel ce-ţi face daruri, ştii bine ce râvneşte, Îl ştii cât ce de lacom; şi totuşi, nebuneşte, Ţi-ai pus în gând prostia să-l faci moştenitor, În locul tău, pe-avere să-l laşi stăpânitor — „Dar orişicât, atâtea scumpeturi mi-a adus!” În undiţa-i perfidă, momeală ţi le-a pus; Iubit-au oare peştii pe un pescar vreodată? La moartea ta, simţi-va el jale-adevărată? Să plângă şi să geamă, doreşti? Eu aşa zic: Fă-i festa, Mariane, şi nu-i lăsa nimic! LXIV UNUL CLEVETITOR Tu nu cobori din neamul lui Fabius cel tare, Nici nu te tragi din fiul lui Curius, pe care Soţia ce venise cu prânzul, la arat, I l-a născut la umbra unui stejar rotat Nu! Tat’tu la oglindă se rade şi se tunde, Iar maică-ta sub toga ruşinii se ascunde, Nevastă-ta se-ntreabă, tu eşti bărbat sau ea? Şi totuşi îţi îngădui să critici cartea mea, Atât de cunoscută şi cu atât renume, Să cenzurezi a mele mult-izbutite glume, Pe care toţi bărbaţii de seamă se grăbesc Să vină să le-audă în for, când le citesc Nemuritorul Silius, el însuşi, pot s-o spui, Cu cinste le păstrează în biblioteca lui; Iar Regulus, cu glasul lui meşter, le recită Nici lauda lui Sura cu ele nu-i zgârcită, El, care lângă templul Dianei locuieşte Şi luptele din Circul cel Mare le priveşte; Chiar Cezar, împăratul cu griji atât de multe, De două-trei ori cere un vers de-al meu s-asculte Iar tu te crezi mai ager, cu capul tău îngust, Minerva ţi-a dat minte, Atena ţi-a dat gust! Să mor eu, dacă nu e mai multă judecată În stârvul plin de sânge, cu burta despicată, Cu labe uriaşe şi-omorâtor miros, Ce-l poartă la răspântii casapul fioros Degeaba-mi cauţi ceartă cu versurile-ţi mici Nu le citeşte nimeni şi-atâtea suluri strici Când eu cu fierul roşu pe frunte-am să te-nsemn, În veci nu se va şterge pedepsitoru-i semn Nu va putea Cinnamus cu dresuri să te spele, Iar Roma va fi plină de versurile mele De tine fie-ţi milă şi nu stârni-n prostie Pe ursul cu colţi zdraveni, ce fierbe de mânie E bun şi blând din fire şi degetele linge, Dar când o grea jignire mânia i-o încinge, Rămâne urs! Deci, dinţii tu-ncearcă de-i înfige În pielea ce se lasă s-o muşti, fără să strige LXV ÎNVOIALĂ — O epigramă-n hexametri? se miră Tucca — Se-nţelege! Nu săvârşesc nicio greşeală şi nu calc, Tucca, nicio lege — Aceasta, totuşi, e cam lungă — E-aşa cum se obişnuieşte Dacă preferi pe cele scurte, distihurile le citeşte De-ţi par prea lungi câteva versuri, să ne-nvoim aşa cum ştiu, Tu să fii liber să nu-ţi placă, eu să fiu liber să le scriu LXXI SCLAVĂ ŞI STĂPÂNĂ Dansând fără ruşine cu mlădieri încete, Ca-n Baetica şi-n Gades, în ritm de castaniete, Putând să redeştepte cu-a trupului ispite În Pelias bătrânul, simţirile-amorţite, Şi soţului Hecubei dorinţa să-i trezească, Făcându-l, lângă rugul lui Hector, s-o poftească, Teletusa pe fostu-i stăpân îl chinuieşte, Iar el i se supune, îndrăgostit prosteşte Ca sclavă a vândut-o, când o avea în mână, Şi-acum, răscumpărând-o, i-a devenit stăpână LXXXII TOGA POETULUI Ieşeam deunăzi, Rufus, la plimbare; Când m-a oprit în drum un oarecare, Şi cercetându-mă, iscoditor, M-a cântărit ca pe-un gladiator, Cu degetul întins m-a măsurat, Asemeni unui sclav de cumpărat: — Tu eşti într-adevăr, tu eşti (mi-a zis) Poetul Marţial, cel care-a scris Atâtea hazuri şi atâtea glume, Pe care le cunoaşte-ntreaga lume Şi numai cei barbari nu l-au citit? Eu am surâs şi m-am mărturisit — Dar, de ce porţi o togă-atât de rea? — Fiindcă nu-s poet mai bun ca ea (Nu vreau că-s prost! poet să mi se spună, Trimite-mi, Rufus, tu, o togă bună!) CARTEA A ŞAPTEA IX UN BĂRBAT CARE PROMITE Şaizeci de ani Cascellius abia dacă-mplineşte, Şi cu destulă artă se pare că vorbeşte; Iar dacă de pe-acuma dă semne de talent, Cu vremea o s-ajungă un retor eminent XX UN OM LACOM Calic e Santra şi e hămesit, Un om mai lacom nici n-am pomenit Pândeşte zi şi noapte să-l inviţi, Şi-aleargă la ospăţ cu paşi grăbiţi De patru ori, lihnit şi hrăpăreţ, Îţi cere fudulii de porc mistreţ, Muşchi de trei ori şi iepure, de două: Spinarea-ntreagă, pulpele-amândouă Nu pregetă pentr-un sitar să jure, Şi stridiilor zgârciul să li-l fure Ştergarul lui, mânjit, plăcinte-nghite, Ciorchini păstraţi cu boabe stafidite, O rodie, cu sâmburii din ea, O piele ruşinoasă de purcea, Smochine lăcrimând, făcute terci, Şi-o mână cu fiertură de ciuperci Când în ştergarul care stă să crape Atâta pradă nici nu mai încape, Piteşte sub cămaşa-nfierbântată Costiţe ce-au mai fost mâncate-o dată, Şi-o turturea cu trupul sfârtecat, Al cărei cap i l-a înfulecat Adună-apoi, cu hrăpăreţe mâini, Ce-a mai rămas sub masă, de la câini Iar pentru pofta lui cea nesătulă, Nici demâncarea parcă nu-i destulă, Şi-şi umple pe furiş ulciorul, plin Mai mult cu apă chioară, decât vin, Şi după ce trei sute de scări urcă Purtând povara cu mâncare-n cârcă, Până-n odaia lui, târâş, se suie, Şi uşa cu zăvorul o încuie Iar mâine, hămesitul de merinde Le duce-n târg pe toate - şi le vinde XLIII ÎNTRE DA ŞI NU Când te rog un lucru, Cinna, ar fi bine să zici da; Sau, cu-aceeaşi grabă, Cinna, să te-nduri şi să zici ba Cei ce mă refuză, Cinna, nu mă supără; dar tu Nu spui niciodată, Cinna, hotărât, nici da, nici nu LIV CHEIA VISURILOR Nu-i zi, Nasidiane, să nu mă scoli din pat Şi pacea să nu-mi tulburi, spunând că m-ai visat Ca să gonesc năpasta acelor visuri rele Am deşertat tot vinul din beciurile mele; Ce-am strâns în două toamne am dus la vrăjitoare, De nu mai am, pe drojdii, un strop în zăcătoare Am tot cărat plăcinte sărate şi tămâie; Am tot jertfit din turmă: un miel n-o să-mi rămâie; Nu mai am porc, nici păsări, nici ouă pentru mine Stai treaz, sau, Nasidiane, visează-te pe tine! LXV LUI GARGILIANUS E-a douăzecea iarnă de când lungeşti, agale, Aceeaşi judecată la patru tribunale; Atâţia ani, nebune! procesul l-ai ţinut; Au n-ar fi fost mai lesne să-l pierzi de la-nceput? LXXXI LUI LAUSUS „Treizeci de epigrame sunt proaste-n cartea ta ” De-ar fi şi-atâtea bune, n-ar fi o carte rea LXXXIII LUI LUPERCUS Eutràpelus cu grijă faţa toată-ţi bărbiereşte; Dar pe când pe-o parte-o rade, pe cealaltă barba creşte XCVIII LUI CASTOR Castor, tu le cumperi toate; deci, pe toate le vei vinde CARTEA A OPTA III TRÂMBIŢE ŞI FLUIER — Ajung cinci cărţi, iar şase sau şapte-s de prisos De ce-ai glumi, o, muză, din nou? La ce folos? De-acum încolo, faima ce-ar mai putea să-mi dea, Când toată lumea, astăzi, citeşte cartea mea? Când piatra lui Messalla şi-acel măreţ mormânt Al lui Licinus fi-vor o pulbere în vânt, Aceste-a mele versuri vor fi pe mii de buze, Iar oaspeţii le-or duce, părinţii să-şi amuze Aşa am spus Când iată, a noua din surori, În straie parfumate şi părul plin de flori, Rosti aceste vorbe: - „Poet ingrat ce eşti, De ce a tale glume vrei să le părăseşti? Vrei să te laşi mai bine în braţul leneviei? Sau să încalţi, om vesel, coturnii tragediei? Doreşti să cânţi războiul cu voce tunătoare, În versuri cu egale şi crâncene picioare, Ca dascălul de şcoală, cu glasu-i ruginit, Să le dicteze-n clasă, solemn şi răguşit? Vrei tu să te urască şi fete şi băieţi? Nu, lasă-aceste versuri acelor gravi poeţi Ce se căznesc la lampă, oftează şi asudă, Pierzând o-ntreagă noapte cu-o inutilă trudă Iar tu, ca până-acuma, în cărţile sprinţare Presară voioşie şi latinească sare, Şi dându-le citire în ele să apară Şi oameni, şi moravuri, ca-ntr-o oglindă clară Tu cânţi numai din fluier, dar cântecu-i uşor Întrece-atâtea trâmbiţi cu glas răsunător ” V INELE Inele-ai dat atâtea, la fete uşurele, Şi-acum, sărmane Macer, eşti tu fără inele! VII VORBĂRIE Aceasta-i elocvenţă? O pledoarie-n vânt? Să spui în nouă ceasuri opt vorbe şi-un cuvânt, Şi încă trei clepsidre să ceri, în gura mare? Cam câtă vreme, Cinna, să taci ai fi în stare? X PREŢ IEFTIN — Vezi mantia lui Bassus, cu falduri purpurii? A cumpărat-o ieftin — Cu cât? — Cu zece mii — E chiar atât de ieftin? mă-ntrebi negustoreşte — E ieftină, desigur, fiindcă n-o plăteşte! XII NEVASTA BOGATĂ De ce să iau nevastă bogată m-am ferit? Vreau să mă-nsor, o, Priscus, nu vreau să mă mărit! Mai jos decât bărbatul femeia lui să fie, Căci numai astfel fi-vor egali în căsnicie XIII LUI GARGILIANUS, CARE M-A ÎNŞELAT Ţi-am cumpărat nebunul, crezând că e de soi, Dar are mintea-ntreagă; dă-mi banii înapoi! XIV OSPITALITATE Din Cilicia adus-ai arbori cu plăpânde flori, Şi nevrând să-i veştejească gerul cu ai lui fiori, Ramurile lui prea-crude căutând a le păzi, Le-ai ferit să nu le-atingă vântul de la miazăzi, Iar prin gardul din nuiele împletit, să se strecoare Numai raza de lumină care vine de la soare Mie-mi dai o odăiţă cu fereşti fără perdea, Unde Boreas, el însuşi, nu s-ar învoi să stea Astfel îţi primeşti amicii, om cu inimă haină? Găzduit aş fi mai bine sub copacul din grădină XVI BRUTARUL RISIPITOR Tu, care-ai fost odată brutar, pledezi acum Ceri mulţi sesterţi, dar parcă i-ai azvârli în drum Te împrumuţi adesea, şi n-ai nici pentru cină Tot vechea meserie, Cyperus, e de vină: Faci toată ziua pâine şi-n casă n-ai făină! XVII N-AM SPUS TOT! Pledatu-ţi-am procesul pe preţul cuvenit, Şi numai jumătate, tu, Sextus, mi-ai plătit — Dar l-ai pierdut, fiindcă n-ai spus tot despre mine — Să-mi dai mai mult, căci totul să spun, mi-a fost ruşine XVIII BUNUL CEL MAI DE PREŢ Ale tale epigrame la iveală de le-ai da, S-ar citi ca şi-ale mele; ba mai mult, de s-ar putea Dar a mea prietenie tu atât o preţuieşti, Încât faima mea ţi-e scumpă, la a ta nu te gândeşti Nici în felul lui Horaţiu n-a voit Vergil să scrie, Deşi-n ode mult mai meşter ca Pindar putea să fie El lui Varius coturnul tragediei i-a lăsat, Deşi glasul lui puternic mai frumos ar fi sunat Aur, bunuri şi pământuri unii îţi vor dărui; Un prieten să-ţi jertfească faima lui, greu vei găsi XX POETULUI VARUS Scrii versuri cu duiumul, dar nu ni le citeşti, Ce aiurit eşti, Varus, şi ce cuminte eşti! XXIII PEDEAPSA BUCĂTARULUI Îmi spui că-s crud şi lacom, fiindcă-am pedepsit Pe bucătarul care mâncarea mi-a greşit Dar dacă nu-mi dai voie să-l biciuiesc măcar, - Atunci pentru ce vină să-l bat pe bucătar? XXV PRIETENULUI OPPIANUS M-ai văzut o dată, când zăceam bolnav, Şi-ai plecat în grabă; nu era prea grav Inima, pe urmă, nu ţi-a mai dat ghes; Când voi fi pe moarte, vei veni mai des XXVII MOŞTENITRUL LUI GAURUS Cel care-ţi trimite daruri, o, bătrânule bogat, Nu-nţelegi ce gânduri are? Să te vadă răposat! XXIX DISTIHURI Scriu unii doar distihuri, ca prin scurtimea lor, Cu-atât mai mult să placă oricărui cititor Dar ce folos că-s scurte, îmi spun pe de-altă parte, Când totuşi împreună alcătuiesc o carte XXXV ASEMĂNARE Voi foarte bine semănaţi Şi-aceeaşi firea voastră este: Tu, cel mai rău dintre bărbaţi, Ea, cea mai rea dintre neveste, Încât mă mir, cu toate-aceste Cum între voi nu vă-mpăcaţi? XXXVII DATORNICUL CAIETANUS Dator ţi-e Caietanus cu trei sute de mii; Îi dai-napoi înscrisul şi darnic vrei să fii Dovada, Polycharmus, păstreaz-o dacă-l ierţi, Şi împrumută-i încă o mie de sesterţi XLI LUI FAUSTINUS „În doliu Athenagoras nu mi-a trimis nici un Cadou dintre acelea ce-n iarnă-mi trimitea ” Că el o fi în doliu sau nu, se va vedea; Dar că sunt eu în doliu, tu să mă crezi ce-ţi spun XLVII UNA SINGURĂ? Faţa ta e-o parte tunsă, alta smulsă, alta rasă, Cine-ar crede că-i aceeaşi căpăţână caraghioasă? LI (XLIX) AMORUL ORB Desigur, e frumoasă şi Asper o iubeşte Mai mult decât se poate, în felul lui, orbeşte Şi-atât de mult îi place, încât oricine-ar crede Că el mai mult iubeşte, decât cu ochii vede LIV (LIII) CATULLA CEA FRUMOASĂ Din câte-au fost pe lume eşti cea mai minunată Din câte-au fost pe lume eşti cea mai viţioasă Mult aş dori, Catulla, să fii şi tu o dată, Sau poate mai cinstită, sau mai puţin frumoasă LXIV PREA MULTE ANIVERSĂRI! Tu, Clytus, când vrei daruri eşti viclean; Te naşti, la rând, de şapte ori pe an, Şi nu trec trei calende, mi se pare, Să nu-ţi aducă o aniversare Deşi obrajii tăi sunt albi şi netezi Ca un prundiş spălat de ape repezi, Deşi ţi-e părul negru cum e mura, Deşi ţi-e-atât de fragedă făptura, Precum e caşul proaspăt închegat, Şi-i moale cum e puful afânat; Deşi ai pieptul arcuit şi tare Ca sânul neatins, de fată mare; Deşi la chip arăţi atât de bine, Nu-i altul, Clytus, mai bătrân ca tine Nici Nestor, nici Priam, cât au trăit, Atâtea naşteri n-au sărbătorit! Nu ţi-e ruşine, Clytus, să ne-nşeli? Renunţă la şoşeli şi la momeli, Şi nu mai ţine-atâtea sărbători; Căci dacă te tot naşti, de-atâtea ori, Mă voi gândi la tine ca şi când Nu te-ai născut niciunde şi nicicând LXIX POEŢII VECHI ŞI NOI Poeţii vechi, spui tu, scriau mai bine, N-admiri decât pe cei ce-n moarte zac Eu tot nu vreau să mor, oricât aş ţine, Vacerra dragă, doar să-ţi fiu pe plac LXXVI ADEVĂRUL ADEVĂRAT — Spune-mi, Marcus, adevărul, spune-mi-l s-aud cum sună; Eu nimic n-ascult vreodată cu mai multă voie bună Cam aşa mă rogi cu vorba, ori de câte ori citeşti Versurile tale-n public sau discursul ţi-l rosteşti Îmi e greu ca adevărul să nu-l spun, cum mi-ai cerut: — Niciodată adevărul, Gallicus, nu ţi-a plăcut! LXXIX ŞIRETLICUL FABULLEI Prietenele tale, o, Fabulla, sunt toate Urâte şi bătrâne - mai rău, dacă se poate! - Tu le târăşti cu tine, la teatru şi ospeţe, Ca să apari frumoasă şi-n plină tinereţe CARTEA A NOUA PREFAŢĂ Tu, Avitus, cel care, deşi nu vrei să pari, Eşti socotit în lume printre poeţii mari, Şi căruia o moarte - cât mai îndepărtată - Târziu îi va aduce cununa meritată, Primeşte-aceste versuri, pe care le trimet Rugându-te-a le serie jos sub al meu portret, În încăperea unde, alături înşiraţi, E-o galerie-ntreagă de străluciţi bărbaţi: „Eu sunt acel ce va trăi în veacuri, Celebru-n arta de a spune fleacuri Voi, cititori, nu mult mă preţuiţi, Dar scrisul meu vă place să-l citiţi Cei mari să cânte fapte mari şi crunte, Eu voi cânta pe cele mai mărunte, Şi-mi va rămâne-o mulţumire bună, C-am stat ades de vorbă, împreună ” Cu dragoste frăţească te salut, scumpe Toranius! Această epigramă, făcută să rămână în afara paginilor cărţii mele, am adresat-o preailustrului Stertinius, care a dorit să aşeze portretul meu în biblioteca lui Am crezut că trebuie să-ţi dau această lămurire, ca să ştii şi tu cine e Avitus, căruia mă adresez Rămâi cu bine şi pregăteşte-te de oaspeţi! VI (VII) BINE-AI VENIT ŞI ADIO! Din Libya de când ai revenit, Cinci zile în zadar te-am căutat Dar, Àfer, de cinci ori am auzit: — Nu are vreme! Doarme! S-a culcat! „Bine-ai venit!” tu nu doreşti să-ţi zic „Atunci adio, bunul meu amic ” VIII (IX) LEGATARUL UNIVERSAL Cum? Fabius la moarte nu ţi-a lăsat nimic, Bithynicus, nici ţie, preabunul lui amic? Nu-i trimiteai, tu, daruri de cinci mii de sesterţi În fiecare iarnă? Cum ai putea să-l ierţi? Dar n-a lăsat la nimeni; iar tu ai moştenit Cinci mii de-arginţi, pe care îi cruţi Fii mulţumit! X (V) AMÂNDOI DEŞTEPŢI Vrei să te măriţi cu Priscus, ca să-ţi faci în lume-un rost Paula, tu eşti deşteaptă, cum te ştiu şi cum ai fost Priscus, însă, nu te cere Vezi că nici el nu e prost! CLEVETITORULUI LACOM Deşi prânzeşti la alţii, Cantharus, bucuros, Bârfeşti pe toţi, i-ameninţi şi-i cleveteşti în dos Ascultă-mă pe mine, să-ţi laşi năravul rău: Nu poţi să fii deodată om liber şi mâncău XIX UNUI MÂNCĂCIOS În trei sute de versuri şi-n hexametrii tăi Pe Ponticus îl lauzi, cu ale sale băi Acolo se mănâncă - se zice - foarte bine Sabellus, nu la baie, tu la mâncare-ai ţine! XXXV LUI PHILOMUSUS, CARE LE ŞTIE PE TOATE Ca să-ţi câştigi o cină eşti foarte priceput Şopteşti în taină lucruri ce nu s-au petrecut Ştii ce-a vorbit Pacorus în propriu-i palat, Sarmaţia şi Rinul ce oşti au adunat Poruncile pe care din Dacia barbară Le-a fost trimis un rege, le ştii pe dinafară Tu laurii izbânzii îi vezi mult mai-nainte De-a fi ajuns la Roma Ţii foarte bine minte De câte ori Syena de Nil a fost udată Şi câte nave pleacă din Libya deodată Ştii pentru care frunte în Alba înverzeşte Măslinul lui Ascaniu, şi de pe-acum, fireşte, Cui îi va da cununa măritul zeu, ştii bine Mai lasă-ţi obiceiul! Azi vei prânzi la mine Pofteşte, Philomusus, bucatele sunt bune, Înfruptă-te din toate, dar noutăţi nu-mi spune! XLVI GELLIUS CLĂDEŞTE! Vezi, Gellius e harnic şi ne-ncetat clădeşte! Aşează-un prag şi cheia în uşă-o potriveşte, Cu lacăte se-ncarcă, ferestrele le schimbă, De colo până colo le mută şi le plimbă Clădeşte cum se-ntâmplă şi-o ia de la-nceput, Iar când ai săi prieteni îi cer un împrumut, Ca să nu dea, răspunde celor ce-l plictisesc, O vorbă, numai una şi-atâta tot: „Clădesc” L VIAŢĂ ŞI LUT Cum, Gaurus? Talentul mi-l cântăreşti uşor, Fiindcă-a mele versuri plac prin scurtimea lor? Mărturisesc, aşa e Dar tu, când o lungeşti Şi-n douăzeci de cânturi măreţ istoriseşti Războaiele pe care le-a fost purtat Priam, Te socoteşti om mare? Eu alte daruri am! L-am plămădit pe Langon şi l-am însufleţit, Şi-am modelat copilul de Brutus preţuit Tu, Gaurus, cel care te crezi neîntrecut Ridici cu mare caznă un uriaş de lut LIII DARUL REFUZAT De ziua ta, voisem să-ţi trimit Un dar modest, dar tu nu l-ai primit Trimite-mi tu cadoul refuzat, Şi fiecare fi-va împăcat LIX UN CUMPĂRĂTOR MOFTUROS O întreagă zi Mamurra, Saepta toată-a colindat, Târgu-n care Roma-şi scoate bogăţia la mezat A sorbit din ochi pe sclavii cu trup zvelt şi-mbietor (Nu pe cei purtaţi în stradă la vederea tuturor, Ci pe cei suiţi pe trepte şi-arătaţi în loc ascuns, Unde plebea nu pătrunde şi eu însumi n-am pătruns) Încântat de ce-i plăcuse şi cu ochii alesese, A dat jos învelitoarea aşternută peste mese, Le-a privit cu dinadinsul şi-a cerut să i se-arate Şi picioarele de fildeş, în perete atârnate Unui pat de şase locuri, cu sidefuri încrustat, I-a luat atent măsura de cinci ori, în lung şi-n lat, Pentru casa lui găsindu-l prea îngust şi mult prea jos Vasele corintiene le-a-ncercat după miros, Ca să se încredinţeze că nu-i bronzul prefăcut, Nici statuia ce-a turnat-o Polyclet nu i-a plăcut În cristalul unei cupe a zărit un strop albastru; A-nsemnat şi-a pus alături zece vase de-alabastru; Vechile pocale scumpe îndelung le-a cumpănit, Cu potirele pe care Mentor însuşi le-a cioplit A ochit nişte smaralde încrustate-n aur vechi, Giuvaeruri care sună-n toarta albelor urechi, Şi-a plimbat pe rând privirea peste mesele-ncărcate, Ca şi cum ar vrea să-aleagă jaspuri scumpe şi agate, Şi-n a unsprezecea oră, după-atâta osteneală, După-atâta vorbărie şi atâta târguială, A luat până la urmă, cu un as, două ulcele Şi-ndreptându-se spre casă, singur s-a-ncărcat cu ele LXXXI LUI AULUS Lectorul şi-ascultătorul vor să aibă a mea carte Un pretins poet îmi spune că e dată de o parte De părerea lui nu-mi pasă, eu mâncarea o prepar Musafirilor să placă, nu oricărui bucătar LXXXVIII VÂNĂTORULUI DE MOŞTENIRE Vânându-mi moştenirea, cu daruri m-alintai; Acum, când testamentul mi-am scris, nimic nu-mi dai Cu ce-ţi închipui, Rufus, că poţi să mă momeşti? Nu stă în ţarc mistreţul decât dacă-l hrăneşti LXXXIX OBLIGAŢIA INVITATULUI „Tu pui condiţii grele, silind pe-un invitat Să facă versuri, Stella” - „Dar nu e obligat Să le şi facă bune”, râzând, ai completat XCVI MEDICUL ŞI BOLNAVUL Când medicul Herodes fu prins că a furat O amforă cu vinul bolnavului din pat, S-a repezit, certându-l: - „Te-ai apucat să bei? Tu nu ştii că n-au voie să bea bolnavii mei?” CARTEA A ZECEA I DUPĂ PLAC De-ţi pare a mea carte prea groasă şi prea lungă, Citeşte-o pe sărite şi mică o s-ajungă O pagină se-ncheie cu-o scurtă poezie; Scurteaz-o şi pe asta, cum ai dori să fie VIII NU-I DESTUL DE BĂTRÂNĂ! Vrea Paula să-mi fie cu orice preţ nevastă, Dar nu mă ispiteşte asemenea năpastă Să mă însor cu-o babă şi să mi-o fac stăpână? Aş lua-o, poate, dacă ar fi şi mai bătrână IX CELEBRITATE Cu versurile mele în endecasilabe, Cu scurte epigrame, nici dure, dar nici slabe, Eu, Marţial, ajuns-am vestit între popoare Dar pentru ce anume m-aţi pizmui voi oare, Când şi Andraemon, calul, aceeaşi faimă are? XV (XIV) SEMN DE PRIETENIE A ta prietenie o dăruieşti, tu zici, Doar mie, şi nu altui dintre ai mei amici Dar pentru mine, Crispus, ia spune, ce-ai făcut? Mi-ai refuzat sesterţii ceruţi cu împrumut, Cu toate că bănetul ce-l ai, nu ţi-a-ncăput În lada ferecată Nu mi-ai trimis nicicând O baniţă cu boabe, deşi vei fi având Destule grâne strânse de pe-ale tale-ogoare De lângă Nil, lucrate de braţe truditoare Nu mi-ai trimis o togă s-o port pe vreme rea, Şi nici argintărie nu am din partea ta Mi-arăţi prietenie, doar într-un fel, în viaţă: Fără ruşine, Crispus, te-mpuţi când sunt de faţă XXII MĂSURI DE PREVEDERE De ce îmi pun, adesea, un plastru pe bărbie, De ce, când ies, pe buze mă ung cu alifie, Deşi nu mi-s crăpate? De ce, să ştii ai vrut? Deoarece, Philaenis, nu ţin să te sărut XXIII BĂTRÂNUL ÎNŢELEPT De-o bătrâneţe liniştită Antonius Primus are parte A cincisprezecea Olimpiadă de ziua naşterii-l desparte Priveşte zilele din urmă şi anii adunaţi în vreme, Deşi îi e atât de-aproape, de valul Lethei nu se teme; Din clipele de-odinioară, nu-i una care să-l mâhnească, De fiecare dintre ele se bucură să-şi amintească Bărbatul înţelept, el singur, durata vieţii-şi prelungeşte: Cu drag la viaţa lui trăită gândind, de două ori trăieşte XLIII PĂMÂNT RENTABIL Aşadar, neveste şapte îngropaşi în câmp, la tine, Phileros; nu-i câmp pe lume să renteze-atât de bine XLV UNUIA CĂRUIA ÎI PLACE OŢETUL Dacă spun plăcute vorbe ale mele mici volume, Dacă scrisul meu amabil mi-a adus puţin renume, Ţi se pare lucru searbăd Pentru tine are preţ Un ciolan pe care-l ronţăi, nu friptura de mistreţ Ţie-ţi place Vaticanul, vinul oţeţit şi rău Vinurile cramei mele nu-s pentru stomacul tău! XLVII REŢETA FERICIRII Cum poţi să duci o viaţă plăcută şi-un trai bun, Iubite Martialis, ascultă-mă să-ţi spun: Să ai puţină stare, nu însă dobândită Prin propria ta trudă, ci numai moştenită Un câmp mănos şi darnic, cu rod îmbelşugat, Iar flacăra în vatră să ardă ne-ncetat Să n-ai de fel procese, iar vizite mai rare, Să nu-ţi faci gânduri negre, să ai un suflet tare, Trup sănătos şi sprinten, putere mlădioasă, Purtarea ta să fie, cu toţi, prietenoasă Să ai amici de-o seamă şi mese liniştite, Nopţi fără de libaţii, dar şi de griji lipsite Prea pudică nu-i bine să fie-a ta iubită, Şi totuşi să rămână purtarea ei cinstită Un somn fără de vise să-ţi facă noaptea mică, De clipa cea din urmă nicicând să-ţi fie frică, Cu ceea ce eşti astăzi, tu să te mulţumeşti, Şi-afară de acestea, nimic să nu doreşti LVI CLIENTUL OSTENIT Tu-mi ceri ca-n orice clipă să viu a te sluji, S-o-ntind până la tine de patru ori pe zi, Suind tot Aventinul O, Gallus, ia gândeşte; Cascellius scoate dinţii şi gura ţi-o-ngrijeşte; Un Fannius e meşter, ca, fără de cuţit, Să-nlăture buboiul, oricât de obrintit; Hyginus arde părul ce văzul stinghereşte Şi Eros şterge semnul ce fruntea necinsteşte, Iar Hermes în hernie e-atât de priceput, Încât nici Podalirius nu l-ar fi întrecut! Dar celor storşi de vlagă şi istoviţi, ca mine, Ia spune, Gallus, cine le dă putere, cine? LIX CITITORULUI MOFTUROS Când o coloană-ntreagă în cartea mea găseşti Şi lungile poeme nu vrei să le citeşti, Dorind pe cele scurte (dar nu cele mai bune) Faci ca şi cum la masă pe taler ţi s-ar pune Bucate-mbelşugate, iar tu nu le-ai gusta, Ciupind numai cofeturi Nu-mi place graba ta Eu îl poftesc pe-acela ce nu s-a săturat Şi cere, dacă pâine la masă nu i-am dat LXI EPITAFUL LUI EROTION O prea-fugară umbră aici se odihneşte: Erotion, pe care destinul, tâlhăreşte, Răpitu-o-a-n a şasea plăpândă primăvară Oricine-ai fi tu, care în acest colţ de ţară Vei stăpâni pământul ce eu l-am stăpânit, Să dai cenuşii sale prinosul cuvenit Nicicând în a ta vatră să nu se stingă focul, Ai tăi să-ţi stea alături mereu şi în tot locul Şi doar această piatră să fie-n câmpul tău Izvor amar de lacrimi şi de păreri de rău LXII ŞCOLARII ÎN VACANŢĂ Lasă, dascăle, să zburde tinereţea zvăpăiată; Bucuria lor să-ţi fie mulţumire şi răsplată Băieţaşi cu păru-n bucle masa să ţi-o-mprejmuiască, Să te-asculte-n dragă voie, ba mai mult: să te iubească! Niciun grămătic al vremii, şi niciun socotitor N-au să strângă-atâta lume tinerească-n jurul lor Zodia Leului aprinde străluciri de albă pară, Iar pe câmp se coace griul, pârguit în miez de vară Biciul crunt, de piele scită, din curele lungi croit, Ce pe Màrsyas-Celenul, oarecând l-a schingiuit, Şi nuiaua, tristul sceptru, vechea dascălilor armă, Pân’ la idele de-octombre lasă-le în cui să doarmă Dacă sunt copiii zdraveni şi de molimă cruţaţi, N-au pierdut degeaba vara: sunt destul de învăţaţi! LXV PREASPILCUITULUI CHARMENION Te-aud spunând într-una că tu eşti din Corint Charmenion, se poate; nu vreau să te dezmint Atunci de ce-mi spui frate, când nu suntem nici veri? Eu am în vine sânge de celţi şi de iberi S-a întâmplat să-ţi seamăn la chip, cu-adevărat? Dar tu porţi păru-n bucle, lucios şi parfumat, Pe când al meu e aspru: păr spaniolesc, de lup Tu-ţi cureţi cu pomadă tot părul de pe trup, Eu unul am picioare păroase de hirsut Ţi-e limba-mpiedicată şi bâlbâi ca un mut, Eu aş vorbi mai bine din pântecele meu! Columba nu e vultur, nici căprioara leu, Deci nu-mi mai spune frate, cu gura ta minoră, De nu vrei ca la rându-mi să-ţi spun, eu ţie, soră! LXVIII VORBE DE DRAGOSTE Deşi nu eşti în Rodos sau în Efes născută Şi nici prin Mitylene n-ai fost cândva văzută, Ci-n strada Patriciană ai stat întreaga viaţă; Deşi ţi-a fost etruscă şi oacheşă la faţă Măicuţa ta, iar tat’-tu era un necioplit, Ţăran din Aricia, tu mi te-ai fandosit M-alinţi în limba greacă, ciripeşti mereu: — „Dulceaţa mea!” - „Stăpâne!” - „Tu, sufleţelul meu!” I-ar fi şi Egeriei şi Hersiliei ruşine Să spună că în Roma sunt dintr-un neam cu tine Acele dulci cuvinte ce mi le-ai înşirat Nu se rostesc în şoaptă în orişicare pat, Ci numai în acela cu grijă aşternut, De-o mână iubitoare, amantului plăcut Ai vrea ca o matroană cinstită să vorbeşti? Şi crezi că dând din şolduri, mai lesne cucereşti Oricât imiţi Corintul şi pe de rost îl ştii, Tot Laelia te cheamă şi Lais n-ai să fii! XIX POLLEI Bărbatului pui paznici, tu însă nu-i primeşti; Deci ca pe o femeie pe soţ îl socoteşti XX ÎNDATORIRILE POETULUI Cum într-un an o carte abia ajung a scrie, Tu, Potitus cel harnic, m-acuzi de lenevie De-ai şti ce multe zile pierd eu întotdeauna, Mirat ai fi, desigur, că pot să scriu şi una În zori pornesc de-acasă la cei ce se ascund, Eu îmi salut amicii, iar ei nici nu-mi răspund În al Dianei templu asist la testamente, Inelu-mi sigilează un vraf de documente, Sunt prins la orice oră de-ndatoriri străine, Un consul sau un pretor nevoie au de mine Să le sporesc alaiul şi să-i petrec în drum Câte-un poet mă ţine o zi cu-al lui volum, Un advocat şi-un retor în cale mă opresc, Un scrib îmi cere sfaturi; să-i supăr nu-ndrăznesc Când vine-a zecea oră, sunt mort de ostenit Mă duc târziu la baie, şi-apoi îmi cer, grăbit, Tainul de o sută quadranţi, de care-am parte Când oare mai am vreme să scriu şi eu o carte? LXXI EPITAF Tu, ce doreşti o lungă şi fericită viaţă Părinţilor tăi, iată, inscripţia de faţă În marmură citeşte-o, aşa cum s-a săpat: „Rabirius, la locul de veci a aşezat Aceste scumpe umbre; n-au răposat vreodată Bătrâni care să aibă o viaţă mai curată Şaizeci de ani în pace trăit-au împreună, Iar noaptea cea din urmă le-a dat odihnă bună Pe amândoi deodată un rug i-a mistuit, Iar fiul lor îi plânge, de parc-ar fi murit, În plină tinereţe, cum mai demult au fost” Să plângi pe cei ce astfel s-au stins, e fără rost LXXV PREA SCUMP! Galla îmi plăcuse-odată şi i-am spus-o; însă ea Mi-a cerut un preţ prea mare: douăzeci de mii (Făcea!) Peste-un an am revăzut-o şi mi-a zis: - „Dă-mi zece mii” Şi mi s-a părut că cere mult mai mult ca-n prima zi După şase luni de zile, când din nou ne-am întâlnit, Mi-a cerut trei mii În silă, i-am dat două N-a primit Peste alte trei calende ar fi vrut un preţ mai mic: Patru bani mărunţi de aur Nu i-am oferit nimic S-a-nvoit apoi cu-o sută de sesterţi, dar nu i-am dat: Preţul, şi de data asta, l-am găsit prea ridicat Cum o sportulă primisem, de o sută de quadranţi, I-am răspuns, când mi-a cerut-o, să-şi găsească alţi amanţi Ar putea să se coboare şi mai jos? Ce întrebare! Astăzi mi se dă degeaba, şi tot scumpă mi se pare LXXXIV NU SE ÎNDURĂ! Te miri pentru ce Afer nu vrea să doarmă-acasă? Priveşte ce femeie stă lângă el la masă! XCVI LAUDA PĂMÂNTULUI Te miri de ce de-o altă ţară îţi pomenesc atât de des, Eu, care-n Latium, la Roma, cu bătrâneţea m-am ales? De ce mi-e totdeauna gândul la vechiul Salo părintesc, Şi-n unda Tagului de aur vreau setea să mi-o potolesc? De ce-aş dori pe-acele câmpuri îndepărtate să revin, Să mai revăd bordeiul rustic, de roadă totdeauna plin? Pământul care-mi place mie e-acel în care ară plugul Şi unde cei sărmani adună, puţin câte puţin, belşugul Aici pământul cere hrană, acolo darnic te hrăneşte Aici căminul cu zorzoane abia puţin dacă-ncălzeşte; Acolo flacăra lui vie îţi luminează-ntreaga casă Aici bucatele sunt scumpe şi foamea ta sărac te lasă; Acolo holda îţi aşterne comori pe masa-ndestulată Aici rupi patru togi pe vară, ba şi mai multe câteodată; Acolo una îţi ajunge şi patru toamne o păstrezi Ei, Àvitus, mai e cu cale pe cei bogaţi să-i tămâiezi? Să vezi cum bunii tăi prieteni te ocolesc şi te amână, Când tot ce-aici ţi se refuză, acolo ai la îndemână? XCVII VINDECARE NEDORITĂ Pe când, cu grijă, rugul încet i-l pregăteau Şi cu papirus focul pe vatră-l aprindeau; Pe când soţia plânsă venea, în jalea-i mare, Cu mirt şi scorţişoară pentru îmbălsămare; Pe când soseau şi cioclii cu targa lor să-l poarte, Pe când bătrânul Numa se cufunda în moarte: ; — „Îţi las averea ţie întreagă” mi-a şoptit A spus aceste vorbe şi s-a-nsănătoşit C AMESTECUL VERSURILOR Când versurile tale le-amesteci cu-ale mele, Tu nu vezi că prosteşte te dai de gol cu ele? Pui vulpile cu leii de-a valma? E tot aia? Şi cine-o să te creadă că-i vultur, cucuvaia? O talpă de-a lui Ladas să ai, olog nedemn, Ai alerga mai bine, într-un picior de lemn? CII LUI AVITUS Te miri cum a ajuns Philinus tată, Când n-a iubit în viaţă niciodată? Unul din Gades ştie-acest secret: N-a scris un rând şi totuşi e poet! CIV CĂRŢII CARE PLEACĂ LA DRUM Mergi, carte-a mea, te du în depărtări, Cu bunul Flavus, dincolo de mări Talazuri liniştite să te poarte, În larg de-un vânt prielnic să ai parte, S-ajungi fără zăbavă şi ocol Pe ţărmul Tarraconului spaniol Acolo o trăsură te aşteaptă; S-o iei la drum întins, pe calea dreaptă, Şi caii de cinci ori cel mult schimbând, Sub culmea-naltă vei zări curând Bilbilis-ul şi Salo ce-l doreşti Ce vorbe-ţi dau să duci? Ce fel de veşti? Salută-i pe prietenii vecini! Nu sunt prea mulţi, mi-au mai rămas puţini, Căci ierni treizeci şi patru au trecut, Cu neaua lor, de când nu ne-am văzut Din stradă să-i saluţi de mai-nainte, Şi să-i aduci din când în când aminte Prietenului Flavus să tocmească Un loc de-odihnă care să-mi priască Ferit de lume, şi pe-un preţ mai mic, Să lenevească taică-tău un pic Dar iată, vânt prielnic se porneşte Şi supărat cârmaciul te zoreşte Grăbeşte-te! căci vasul plutitor N-aşteaptă după-un singur călător CARTEA A UNSPREZECEA XIV EPITAF Urmaşilor, să nu vă înduraţi Pe-acest plugar firav să-l îngropaţi; Cât de puţin să-i puneţi, lui mereu Îi va părea pământul mult prea greu XXIV VREMEA PIERDUTĂ În timp ce-n drum spre casă te-nsoţesc, Şi fiecare şoaptă ţi-o pândesc, Şi, încântat de tot ce spui şi faci, Te-admir şi când vorbeşti şi dacă taci, Ce multe versuri aş putea să scriu! O, Labullus, puţin îţi pasă, ştiu, Că înainte de-a se naşte, pier Acele cărţi pe care toţi le cer În Roma ca şi-n ţările străine, Pe care senatorii le pun bine Ştiu cavalerii mei să le cinstească, Jurisconsulţii să le preţuiască, Şi-n dinţi le-ar sfâşia poeţii toţi! E drept ce faci? Şi mă întreb, cum poţi Aceste cărţi să le nesocoteşti Ca tu, în schimb, clienţii să-ţi sporeşti? Abia am scris o pagină-ntr-o lună Şi nici nu ştiu de-o fi şi-aceea bună La fel orice poet să pătimească Atunci când vrea la alţii să prânzească! XXVII IUBITA PREA MODESTĂ Eşti un om tare, Flaccus, dacă mai ai plăcere Să îndrăgeşti femeia care la masă-ţi cere Un sfert dintr-o scrumbie, puţină albitură Şi şase străchini pline mai mult cu saramură Un strugure să guste, întreg, nu îndrăzneşte Când slujnica, voioasă, i-aduce-un terci de peşte Pe-o tavă de lut roşu, e foarte mulţumită, Asupra-i se repede şi-l soarbe-ntr-o clipită Iar când, lăsând ruşinea, o haină vrea să-şi coasă, Cinci caiere doreşte, de lână unsuroasă Cât despre mine, dacă mi-ar cere draga mea Parfum de nard, agate, smaragde, şi n-ar vrea Decât mătăsuri scumpe, de fin ţesut toscan, Şi de mi-ar cere-o sută de galbeni, ca pe-un ban, Să nu crezi că pe toate le-aş da iubitei mele, Dar mi-ar plăcea să fie prea-vrednică de ele XXXV SINGURĂTATE Trei sute de prieteni ai invitat la masă Nu cunoşteam niciunul şi am rămas acasă Te-ai supărat degeaba, n-am vrut să te jignesc, Dar, Fabulus, nu-mi place ca singur să prânzesc XLIX (L) IUBITA CARE VREA DE TOATE Nu-i clipă-n care, Phyllis, să nu mă jefuieşti; Ce bine pricepută în furtişaguri eşti! O slujitoare plânge, minţind înlăcrimată, Că ţi-a pierdut oglinda, pe undeva uitată; O piatră nestemată din deget ţi-a picat; Ţi se oferă, ieftin, mătăsuri de furat; Parfumul de la Cosmus mi-arăţi că s-a sfârşit; Falern ţi-aduc la masă, vin negru ruginit, Tu amfora întreagă o duci la ghicitoare, Ca să-ţi descânte visul cu vrăji dezlegătoare; Prietena bogată ţi-ai invitat la masă Şi-mi ceri un lup de mare şi-o roşioară grasă, Măcar de două livre Ce fel de suflet ai? Eu ţi le dau pe toate, şi tu ce-ţi cer nu-mi dai? LXXXIX POLLEI Îmi dai o floare, Polla, cu fragede petale Eu vreau pe cea strivită de degetele tale XCII LUI ZOIL Eşti viţios, Zoile! Atâta numai? Nu! Nu viţios, Zoile, eşti viţiul însuşi, tu XCVII TELESILLEI De patru ori pe noapte eu pot iubi pe-oricine; Dar dacă voi ajunge să te iubesc pe tine În patru ani de zile, Telesilla, o dată, Primesc să mor îndată! CI THÀIS CEA MICĂ Cum poţi s-o vezi pe Thàis, când e atât de mică? Tu poţi să vezi aievea ce nu e, vasăzică? CIII CUM S-A PUTUT? Atât de cast ţi-e gândul şi vorba de curată, Încât mă mir, Safroniu, cum ai putut fi tată? CVII SCHIMB DE AMABILITĂŢI Îmi dai, Septicianus, volumul înapoi, Desfăşurat în dreptul celor din urmă foi, Ca să mă laşi a crede că l-ai citit întreg E-un semn de preţuire pe care-l înţeleg, Deoarece, la rându-mi, atunci când am primit Cinci cărţi de tine scrise, tot astfel le-am citit CARTEA A DOUĂSPREZECEA VALERIUS MARTIALIS CĂTRE PRIETENUL SĂU PRISCUS, SALUT! 1 Ştiu că sunt dator să-mi apăr îndărătnica lene de trei luni, şi că n-aş izbuti să-mi dobândesc iertarea, chiar dacă aş invoca mulţimea de preocupări ale oraşului, din a căror pricină am ajuns cu toţii mai curând nesuferiţi decât îndatoritori; cu atât mai puţin această singurătate a provinciei, unde, dacă nu m-aş sili să lucrez din răsputeri, n-aş avea drept nici la scuze, nici la mângâieri 2 Ascultă aşadar motivele mele 3 Cel dintâi şi cel mai întemeiat dintre toate e că sunt lipsit aici de ascultarea cu care mă obişnuisem în Roma şi mi se pare că vorbesc înaintea unui tribunal străin, căci cele care sunt plăcute în cărţile ce-am scris mi-au fost inspirate de auditorii mei şi se datoresc gustului lor ales, putinţei de alegere a subiectelor, bibliotecilor, teatrelor, locurilor de întâlnire unde plăcerea te face să uiţi osteneala, într-un cuvânt tuturor acelor bunuri pe care din moleşeală le-am părăsit şi pe care le regret acum, ca şi cum mi-ar fi fost furate 4 Mai adaugă la acestea şi colţii veninoşi ai concetăţenilor mei, pizma care ţine locul criticii sănătoase, ca şi acei unul-doi răuvoitori (destul de mulţi pentru o lume aşa de mică) - iată atâtea împrejurări în care e greu să-ţi păstrezi voia-bună cea de toate zilele Să nu te miri, deci, că m-am ţinut departe de toate acele îndeletniciri la care mă dedam altădată cu atâta înfocată silinţă 5 Nu voiesc, totuşi, ca în ceasul când te vei înapoia de la Roma, să-ţi refuz dorinţa, fiindcă ar însemna să fiu lipsit de recunoştinţă dacă n-aş face pentru tine tot ceea ce pot Socotesc o îndatorire, ceea ce până acum mi se părea o desfătare Am închinat lucrului meu obişnuit un număr mai mic de zile, ca să pot dărui urechilor tale atât de prietenoase ospăţul de bun-sosit ce li se cuvine 6 În ceea ce mă priveşte, aş fi fericit dacă aceste versuri, care nu sunt ferite de primejdie decât lângă tine, le vei cerceta şi le vei cântări cu deosebită grijă, şi dacă - plictisitoare sarcină! - vei aduce asupra glumelor mele o judecată lipsită de îngăduinţă, ca nu cumva să trimit la Roma nu o carte din Spania, ci de-a dreptul spaniolească X NESĂŢIOŞII La moşteniri ţi-e gândul tot timpul, Africane, Deşi mai ai, acasă atâtea milioane; Căci multora norocul le-a hărăzit destul, Eu însă pe niciunul nu l-am văzut sătul! XII LUI POLLIO Când bei o noapte-ntreagă, dai tot: avutul, viaţa Dar uiţi până la ziuă Ştii ce? Bea dimineaţa! XIII BOGATUL SUPĂRAT Eu am văzut, Auctus, cum uneori bogaţii Încruntă din sprâncene şi fac pe supăraţii Tot ei profită astfel căci mai uşor le vine Să facă pe-mbufnaţii, decât să facă-un bine XIV VÂNĂTOAREA CĂLARE Astâmpără-te, Priscus, nu mai goni călare, Dând iama-n bieţii iepuri cu-atâta-nverşunare Vânatul se răzbună pe cel ce-l fugăreşte, Şi-adesea vânătorul din şa se prăbuşeşte Sunt şi pe câmp destule capcane-ntre ogoare, Deşi nu-s gropi, nici dâmburi, nici stânci înşelătoare Destui sunt călăreţii ce-n iureş gâtu-şi frâng, Şi nu-s atât de vrednici destinul lor să-l plâng Primejdii cauţi, Priscus? Hai să vânezi cu mine, Şi îţi va fi curajul adăpostit mai bine, Stând să pândeşti mistreţul în văile Toscanei Ce desfătări te-aşteaptă în nebunia goanei? Căci prea ades, în fuga acestei cavalcade, Nu iepurele, bietul, ci vânătorul cade! XVII FRIGURILE LUI LAETINUS Laetinus, tu ai friguri, te plângi; şi nu ştii bine De ce de-atâtea zile se ţin mereu de tine? Le scalzi cu tine-n baie şi-n lectică le plimbi, Le dai ciuperci şi stridii, muşchi de mistreţ şi limbi; Le torni Falern şi vinuri de Setia să bea, Şi grasă de Cecuba, răcită-n pat de nea, Le-mpodobeşti cu roze, le freci cu-arome dulci, În puf le-aşterni să doarmă şi-n purpură le culci Le ţii împărăteşte, şi-ai vrea să-ţi ducă dorul, Şi să tânjească-n pielea lui Dama, cerşetorul? XX DE CE? Mă-ntrebi de ce Themison, holteiul, nu se-nsoară? De ce să-şi ia soţie, când are-o surioară? XXI MARCELLEI Marcella, cine-ar zice că tu te-ai fi născut La marginea lui Salo în rusticul ţinut Al ţării mele aspre cu faţă încruntată Tu eşti atât de fină şi-atât de delicată, Încât chiar Palatinul, uimit de tot ce spui, Văzându-te, ar crede că eşti din lumea lui Nicio femeie alta, atât de cutezătoare, N-ar îndrăzni cu tine nicicând să se măsoare, În inima pădurii să fie ea născută Sau lângă Capitoliu dacă-ar fi fost crescută, Şi nicio peregrină cu zâmbetul curat Să-i fie Romei noră mai mult n-a meritat Eu nu mai sufăr lipsa cetăţii-mpărăteşti; Marcella, pentru mine întreaga Romă eşti! XXII DESPRE PHILAENIS, CARE E CHIOARĂ Fabullus, să-ţi spun: Philaenis, chioara, e urâtă foc! Ar fi mai puţin urâtă, dacă n-ar vedea de loc XXIII LELIEI Părul, dinţii tăi ţi-i cumperi şi-ţi închipui că te prinde; Însă ce te faci cu ochiul? Ochiul, Lelia, nu se vinde XXV CĂMĂTARULUI TELESINUS Tu, fără ipotecă, bani cu-mprumut nu dai; Ţi-i cer prieteneşte, iar tu-mi răspunzi că n-ai Când însă tot pământul ce-l am îl pun zălog, Telesine, nici nu e nevoie să te rog De-atât amar de vreme prieten bun îţi sunt, Dar tu nu crezi în mine, crezi numai în pământ Azi Carus te aduce la judecată grea; O să te-ajute varza de pe moşia mea! Iar când va fi surghiunul cumplit să te gonească Copacii mei aşteaptă-i, să te-ntovărăşească XXXIV PRIETENULUI IULIU Sunt ani treizeci şi patru, mi-aduc aminte bine, De când îmi eşti prieten şi-alături stau de tine Au fost şi zile bune, au fost şi zile grele; Am pus o piatră neagră să-nsemn pe cele rele Şi-o piatră albă-n cinstea acelor fericite Iar de le-aş strânge astăzi să fie socotite, Şi lângă cele negre pe cele albe-aş pune, Mult mai înaltă-ar creşte grămada celor bune Şi, totuşi, dacă-n viaţă dureri nu vrei să ai, Să nu-ţi lipeşti de nimeni prea mult modestul trai Avea-vei mai puţine plăceri şi desfătări, Dar nici atâta grijă şi-atâtea întristări XXXV MĂRTURISIRI S-arăţi cât eşti de sincer cu mine, Calistrate, E drept, mărturisit-ai urâtele-ţi păcate Dar nu eşti aşa sincer cum vrei să pari, de unde! Căci cine spune multe şi multe le ascunde XXXVI CELUI MAI BUN DINTRE CEI RĂI Îi dai unui prieten puţină-argintărie, O pelerină bearcă, o togă străvezie, Câţiva bănuţi de aur ce-i suni în palma plină, Şi care, vai! nici două calende n-au să ţină, Iar pentru că un altul măcar atât n-a dat, Te crezi, aşa deodată, om bun cu-adevărat Nu, Labullus, tu nu eşti ce pari în ochii tăi, Eşti, după cum te judec, mai bun decât cei răi Unde-s Seneca, Crispus, Pizon şi-atâţi străbuni? Ai fi cel de pe urmă din oamenii cei buni! Când eşti atât de mândru de paşii tăi uşori, S-alergi cu Passerinus, cu el să te măsori, Învinge-l tu pe Tigris, pe sprintenul fugar, Că nu-i ispravă mare să-ntreci un biet măgari XLV UNUI CAP ÎNCĂLŢAT Văzându-te, în lume, cum îţi ascunzi chelia Şi tâmplele golaşe cu blana unui ţap, Îţi admirăm cu toţii, o, Phoebus, dibăcia Cu care, dimineaţa, încalţi pleşuvu-ţi cap LI BIETULUI FABULINUS Sărmanul Fabullinus e-nşelat, Aşa precum de-atâtea ori a fost Aule, nu-i un lucru de mirat, Orice bărbat de treabă e un prost! LIV ZOIL Ai tot, Zoile, ce nu-mi place, Ai păr roşcat şi chip smolit, Eşti şchiop, şaşiu, dar m-am gândit Ce lucruri minunate-ai face De-ai fi cinstit! LVII VIAŢA LA ROMA De ce plec la Nomentum atât de des, mă-ntrebi? La casa mea săracă, la rusticele trebi? De ce? În Roma, Sparsus, bogat dacă nu eşti, N-ai dreptul nici să cugeţi şi nici să te-odihneşti Trec dascălii la şcoală în revărsat de ziuă, Brutarii noaptea-ntreagă pisează boabe-n piuliţă, Bat căldărarii-ntr-una pornind de dimineaţă Cu larmă de ciocane Mai e, aceasta, viaţă! Aici zaraful sună, ca să se afle-n treabă, Monedele lui Nero pe neagra lui tarabă, Alături frânghierul la îmblăcit striveşte, Pe piatra dură, inul ce-n Spania-nfloreşte Fanaticii Bellonei în răcnete se-ntrec, Sporovăiesc schilozii scăpaţi de la înec, Un mic evreu cerşeşte, cum l-a-nvăţat de-acasă, Şi strigă urduroşii: chibrituri de pucioasă! Acel ce-a stat o noapte de veghe, vrând-nevrând, Şi orele pierdute le-a numărat în gând, Va şti uşor a-ţi spune de câte ori răsună Căldările de-aramă cu vrăji sub clar de lună Tu nu cunoşti necazul de care am eu parte, Şi cum să-l ştii? Tu, Sparsus, duci trai tihnit departe, Iar casa lui Petiliu, ce-o ai printre coline, De sus priveşte, mândră, spre culmile vecine, În inima cetăţii ai câmp, ai deal, ai vie, Nici în Falern nu-i toamna atâta bogăţie! Faci alergări de care fără să pleci de-acasă, Nu te trezeşte nimeni şi liniştea ţi-o lasă În vila ta ascunsă poţi să visezi în pace Şi-n casă ai atâta lumină, câtă-ţi place Pe mine glasul străzii mă tulbură mereu, Şi parcă-i toată Roma la căpătâiul meu! De-aceea, când mi-e silă de viaţa mea amară, Şi vreau să dorm în voie o noapte, plec la ţară LVIII LUI ALAUDA — Eşti slujnicar! nevasta cu drept cuvânt îţi spune Dar are, pe de-o parte, şi ea o slăbiciune, Îi place purtătorul de lectică, înalt Aşa că ce mi-e una şi ce mi-e celălalt LIX ÎNTOARCEREA ACASĂ Când după cincisprezece ani ai revenit, Întreaga Romă cu săruturi te-a primit Atât de iubitor şi-atât de îndestul, Nici Lesbia nu-l sărutase pe Catul Vecinii toţi te-mbrăţişează, iubitori: Colonul tău, cu păr de urs la subsuori, Îţi trage-o pupătură cu miros de ţap Urmează meşterii, cu ţesătoru-n cap, Cizmarul, căruia îi pute gura-a piele, Un altul, care are-n barbă bube rele, Un boiangiu, un urduros, un pervertit Prea mult n-ai câştigat, de-ai revenit! LXI LEII NU VÂNEAZĂ MUŞTE Te temi, cum văd, Ligurra, că-n versurile mele Voi spune despre tine, în treacăt, vorbe rele, Şi-ai vrea să creadă lumea că teama ta e dreaptă Din parte-mi însă cinstea aceasta nu te-aşteaptă, Căci leii nu prind muşte, ci tauri le strivesc, Dar dacă despre tine ai poftă să vorbesc, Tocmeşte pe poetul cules din vreo speluncă, Îmbată-l cum se cade şi-n urmă dă-i poruncă În cinstea ta să scrie pe-o uşă de privată, Cu cretă sau cărbune, o odă parfumată Nu socotesc, Ligurra, un lucru demn de mine Ca eu să-ţi pun pe frunte stigmatul de ruşine LXVIII LINIŞTEA POETULUI Client eram la alţii; tu m-ai făcut să plec De dragul tău, din Roma; de nu eşti un zevzec, Alege-ţi altă casă şi-un atrium bogat Eu nu pledez procese şi nu sunt advocat Sunt lăsător şi leneş, încep să-mbătrânesc, Cu muze pieride aş vrea să mă-nsoţesc Nu izbuteam la Roma să dorm fără habar; N-am nici la voi odihnă, mă-ntorc la Roma iar! LXXVI SCĂDEREA PREŢURILOR Douăzeci de aşi e preţul unei amfore cu vin; Grâul, patru aşi o dublă, câteodată mai puţin Iată pentru ce ţăranul la câştig n-o să ajungă Umblă beat şi-şi umple burta, fără niciun ban în pungă LXXVII RUGĂCIUNEA LUI AETON Pe Joe preamărindu-l, în picioare, Cu fruntea sus, cu rugi tremurătoare Când Aeton pe-a lui vârfuri s-a săltat, Un vânt în Capitoliu a scăpat Ceilalţi au râs, însă lui tata Joe Tămâia asta nu i-a fost pe voe, Şi supărat, voind să-l pedepsească, L-a pus trei zile-acasă să prânzească Acuma, Aeton, după-acea ruşine, De câte ori în Capitoliu vine, Pe la privata lui Patercliu trece, Şi lasă vânturi, zece câte zece Cu cea mai mare grijă se păzeşte, Dar tot îi mai e teamă c-o păţeşte, Şi când lui Joe-i dă, umil, salutul, Rugându-se, îşi ţine strâns şezutul LXXX UNUIA CARE ÎI LAUDĂ PE TOŢI Ca să nu lauzi, Calistrate, pe cine merită anume, Cu-aceeaşi uşurinţă lauzi pe cunoscuţii toţi din lume Dar ştiu un adevăr, pe care aş vrea şi ţie să ţi-l spun, Că pentru cine rău nu-i nimeni, cine-ar putea să fie bun? XCII CEEA CE NU SE POATE ŞTI Mă-ntrebi adesea, Priscus, ce fel de om aş fi, Dacă-ntr-o zi cu soare bogat m-aş pomeni Crezi tu că poţi deodată să spui, aşa uşor, Ce fire o să aibă un om în viitor? De te-ai preface însuţi în leu, ia spune, ştii Ce fel de leu, anume, din neamul lor, ai fi? XCIV RIVALITĂŢI LITERARE Scriam o epopee, iar tu ai şi-nceput Să scrii la rându-ţi una; şi pentru că n-am vrut Ca versurile noastre s-ajungă-a fi rivale, Jertfit-am pe-ale mele, de dragul alor tale Dar când ai tragediei coturni i-am încălţat, Ţi-ai pus şi tu pe umeri veşmântul ei bogat Pe struna lui Horaţiu dorisem să m-avânt; Mi-ai smuls din mână lira şi n-am putut să cânt Am încercat satire să fac, dar m-am oprit; La faima lui Luciliu şi tu ai năzuit Eu elegii uşoare am scris; tu, după mine! S-aleg un gen mai simplu crezut-am că e bine, Şi-am pus în epigrame nevinovate glume; Dar iată, nu-ţi dă pace să dormi al meu renume Râvneşti la toate, Tuca, prea multă lăcomie! Nu vrei, din ce nu-ţi place, să-mi laşi ceva şi mie? CARTEA A PAISPREZECEA II TITLURILE Sfârşeşte cartea-mi mică oriunde vei fi vrând În două versuri, numai, turnat-am orice gând De ce-am mai pus şi titluri? acum vei întreba, Ca să citeşti doar titlul, de ţi-o plăcea aşa X PAPIRUSUL Să nu-mi dispreţuieşti cadoul: numai poetul singur ştie Ce greu îţi dă aceste suluri, pe care-ar fi putut să scrie XII LADA DE FILDEŞ În lada cu-ncrustări de fildeş să intre aurul: e demn! Argintul poate să rămână pe fundul lăzilor de lemn XXV PIEPTENELE PLEŞUVULUI Nu cred că pieptenele-acesta îţi va sluji în adevăr; Sunt dinţi, în lemnu-i, o mulţime, tu n-ai pe cap un fir des păr XXXIX LAMPA Să guşti plăcerea, fără teamă, în patul ce ţi-ai aşternut; Eu voi păstra cu grijă taina şi nu voi spune ce-am văzut XCIII UN VAS VECHI Din acest vas ce nu e de noi acum făcut, Bătrânul meşter Mentor întâiul a băut XCVII TAVA DE AUR Nu necinsti cu roşioară această tavă de-aur fin; Pe ea să nu pui decât peşte de două livre, cel puţin! CXXXIV PIEPTARUL DE LÂNĂ Iubita mea să-şi strângă sânii cu-acest pieptar uşor de lână, Ca floarea lor îngemănată s-o pot cuprinde într-o mână CXLII ŞERVETUL De ce-ţi trimit şervetul, nu-i greu să înţelegi: Când ţi-oi citi eu versuri, urechile să-ţi legi CXLV MANTIA DE IARNĂ Atât de albă sunt şi-atâta mi-e ţesătura de uşoară, Încât cu-aceeaşi încântare mă vei purta şi-n plină vară CXLVII PATUL DE PURPURĂ În pat de purpură te-aşterne şi-n pături calde te răsfaţă! Dar ce folos, dacă nevasta ţi-e rece ca un sloi de gheaţă CLXXXI RUGA LUI LEANDRU Luptând înot cu valurile mării, o singură-ndurare-i cere: — Îngăduie să-mi văd iubita; voi fi al tău la-napoiere CXXXIII BATRACHOMIOMAHIA Aceste versuri despre broaşte sunt de Homer; să le citeşti, Să-nveţi, cu ale mele fleacuri, ca fruntea să ţi-o descreţeşti CLXXXVIII CITIND PE CICERO Ia-n mâini această carte, scrisă pe piele fină de viţel; Să-l ai pe Cicero tovarăş şi-n gând să pleci la drum cu el CLXXXIX MONOBYBLOS Pe fruntea Cintiei, Properţiu a pus al nemuririi nimb; Dar şi iubita ce-a cântat-o i-a dat acelaşi dar în schimb CXCIV PĂRERI DIFERITE Că nu-s poet, spun unii răutăcioşi, în cor; Librarul ce mă vinde nu-i de părerea lor CCXVI ŞOIMUL Vâna odată păsări, tăind în zbor înaltul; Acum e numai slugă: vânează pentru altul CCXIX CREIER DE VIŢEL Pledezi şi scrii degeaba, n-ai bani şi-ţi merge rău; Îţi mai trimit un creier, aidoma cu-al tău CUPRINS PREFAŢĂ 4 CARTEA ÎNTÂI 15 PREFAŢĂ 15 I CITITORULUI 16 II ACELUIAŞI 17 III CĂRŢII CARE SE GRĂBEŞTE SĂ APARĂ 18 IV DEDICAŢIE ÎMPĂRATULUI 18 VIII ADEVĂRATUL EROU 19 X PERSPECTIVE 20 XV PRIETENULUI IULIUS 20 XVI LUI AVITUS 21 XVII LAUDA PĂMÂNTULUI 21 XVIII AMESTECUL VINURILOR 21 XIX TUŞEŞTE FĂRĂ FRICĂ 22 XX UNUI MÂNCĂCIOS 22 XXI MUCIUS SCAEVOLA 23 XXIII OASPEŢII LUI COTTA 23 XXV GLORIA POSTUMĂ 24 XXVII O INVITAŢIE LA MASĂ 24 XXVIII DE CÂND MIROASE? 25 XXXII LUI SABIDIUS 25 XXXIII ADEVĂRATA DURERE 25 XXXIV LESBIEI 26 XXXV CYBELE ŞI PRIAP 26 XXXVII STICLĂ ŞI AUR 27 XXXVIII UNUI PLAGIATOR 27 XL UNUI INVIDIOS 28 XLI LUI CAECILIUS, CARE SE CREDE GLUMEŢ 28 XLIII MISTREŢUL 29 XLIV PRIETENULUI STELLA 30 XLVI GRĂBEŞTE-TE ÎNCET 30 XLVII MEDIC ŞI CIOCLU 30 XLIX MICILE PLĂCERI 31 LIII DOVADA PLAGIATULUI 33 LIV PRIETENI VECHI ŞI NOI 34 LV VIAŢA LA ŢARĂ 34 LVII FEMEIA IDEALĂ 35 LXII ELENA Şi PENELOPA 36 LXIII LUI CELER 36 LXIV LAUDA DE SINE 37 LXVI VERSURI DE VÂNZARE 37 LXXII POETUL CU PLETE FALSE 38 LXXVI APOLO ŞI MINERVA 38 LX XIX UN OM OCUPAT 39 LXXXIII LUI MANNEIA 40 LXXXVI VECINUL INVIZIBIL 40 LXXXVII FII BEŢIVĂ SINCERĂ! 41 LXXXIX TĂINUITORUL 41 XCI UNA DIN DOUĂ 42 XCIV CÂNTĂREAŢA 42 XCIX BOGATUL ZGÂRCIT 42 CIII MILIONARUL 43 CVII O CARTE MARE 44 CIX ISSA 45 CX VERSURI SCURTE 46 CXVII UN BĂRBAT DEŞTEPT 46 CARTEA A DOUA 49 I CARTEA MICĂ 49 III CONTRADICŢIE 49 V PRIETENULUI CARE LOCUIEŞTE DEPARTE 50 VII LUI ATTICUS 50 VIII CITITORULUI MEU 51 XI MÂHNIREA LUI SELIUS 51 XII MIROSURI SUSPECTE 52 XIII SOLUŢIA CEA MAI BUNĂ 52 XIV IAR SELIUS 52 XV LUI HORMUS, CĂRUIA ÎI MIROASE GURA 54 XVIII STĂPÂN ŞI SLUGĂ 54 XXIV PRIETENUL CEL BUN 55 XXVII CRITICĂ LITERARĂ 55 XXX SFATURI 56 XXXI MĂRTURISIRE 56 XXXII SCLAV ŞI STĂPÂN 57 XXXVII MUSAFIRUL APUCĂTOR 57 XXXVIII LUI LINUS 58 XLIII ÎMPĂRŢEALĂ ÎNTRE PRIETENI 58 XLIV ARTA DE A REFUZA 59 LIII OMUL LIBER 60 LIV FEMEIA PREVĂZĂTOARE 60 LVII CAVALERUL ELEGANT 61 LXV REGRETE ETERNE! 61 LXVII „CE MAI FACI?” 62 LXXI COMPARAŢIE 62 LXXVII LUI COSCONIUS NU-I PLAC VERSURILE LUNGI 63 LXXXII LUI PONTICUS 63 LXXXV SCHIMB DE DARURI 64 LXXXVI LUI CLASSICUS 64 LXXXVIII DISTIH 65 XC BUCURIA DE A TRĂI 65 XCI DARUL ÎMPĂRATULUI 66 CARTEA A TREIA 68 III ORI UNA, ORI ALTA! 68 V GAZDA CEA BUNĂ 68 IX IMPOSIBILI 69 XII ÎMBĂLSĂMARE 69 XVII LACOMULUI SABIDIUS 70 XIX VIPERA ŞI URSUL 70 XX CE FACE RUFUS? 71 XXII LUI APICIUS CEL LACOM 72 XXVI LUI CANDIDUS 73 XXVII NEOBRĂZATULUI GALLUS 73 XXXII NIOBE ŞI HECUBA 74 XXXVIII ISPITA ROMEI 74 XL ADEVĂRATA DĂRNICIE 75 XLIV POETULUI LIGURIN 75 XLV ACELUIAŞI 76 XLVII CĂRUŢA LUI BASSUS 77 L PRÂNZ LITERAR 78 LII LUI TONGILIANUS 78 LIII LUI CHLOÈ 79 LV UNEIA CARE SE PARFUMEAZĂ PREA MULT 79 LVII HANGIUL DIN RAVENNA 79 LVIII CASA DE LA ŢARĂ 80 LX CLIENTUL ŞI PATRONUL 82 LXIII UN OM PLĂCUT 83 LXIV VRAJA SIRENELOR 84 LXVIII DEDICAŢIE 84 LXIX UNUI SCRIITOR CUVIINCIOS 85 LXXVI LUI BASSUS, CARUIA ÎI PLAC BABELE 86 XCII NUMAI UNUL! 86 XCIII BABEI CARE UMBLĂ SĂ SE MĂRITE 86 CARTEA A PATRA 90 II LACERNA LUI HORAŢIU 90 V LUI FABIAN, CARE VREA SĂ VIE LA ROMA 90 X BURETELE FOLOSITOR 91 XIII URARE DE NUNTĂ 92 XVIII CAPRICIILE ÎNTÂMPLĂRII 93 XX PURTĂRI NEPOTRIVITE 93 XXIX O SINGURĂ CARTE 94 XXXII MORMÂNTUL ALBINEI 95 XXXIII OPERE POSTUME 95 XL NOROCUL ÎNŞELAT 95 XLVI SATURNALELE LUI SABELLUS 96 XLIX CEEA CE SE CITEŞTE 97 LI DIN LECTICĂ, PE JOS 98 LIV URSITOARELE 99 LV LAUDA SPANIEI 99 LVI NU DARURI, CI CAPCANE! 101 LIX MORMÂNTUL VIPEREI 102 LXIV POGOANELE LUI IULIU MARŢIAL 103 LXVI ZGÂRGITUL RISIPITOR 106 LXXI FEMEIA CARE ZICE: NU! 107 LXXII CELUI CARE NU VREA SĂ DEA BANI PE CĂRŢI 108 LXXV ADEVĂRATA IUBIRE 108 LXXVII DORINŢĂ 109 LXXVIII BĂTRÂNUL PIERDE-VARĂ 109 LXXIX UNUI CUMPĂRĂTOR 110 LXXXI FEMEIA CARE ZICE: NU! 110 LXXXIII UN OM SUCIT 111 LX XXVIII UNUI ÎNŞELĂTOR 111 CARTEA A CINCEA 114 X GLORIA POSTUMĂ 114 XI NESTEMATELE POETULUI 115 XIII BOGATULUI CALISTRAT 116 XV RĂSPLATA POETULUI 116 XVIII MOMEALA DARURILOR 117 XX PRIETENULUI MARŢIAL 117 XXII LUI PAULUS, CARE SE SCOALĂ PREA DEVREME 119 XXIV GLADIATORUL HERMES 120 XXIX GELLIEI 121 XXXII UN OM PREVĂZĂTOR 121 XXXIV LA MOARTEA MICUŢEI EROTION 121 XXXVI UNUI ÎNŞELĂTOR 122 XXXVII UN SUFLET TARE 122 XXXVIII DOI PE-UN SINGUR LOG 124 XL ÎNTRE VENUS ŞI MINERVA 125 XLII BUNURI NEPIERITOARE 125 XLIII DEOSEBIRE 126 XLIV MUSAFIRUL INGRAT 126 XLVII PARAZITUL 127 XLIX OMUL CU TREI CAPETE 127 LI CĂRTURARUL 128 LII LAUDA DE SINE 128 LVIII MÂINE, ASTĂZI ŞI IERI 129 LIX DARURILE MELE 130 LX SĂ TE SCARPINE ALŢII! 130 LXII INVITAŢIE 131 LXIII OPINII SINCERE 131 LXIV PETRECERILE LÂNGĂ MAUSOLEU 132 LXIX CRIMA LUI ANTONIU 132 LXXIII LUI THEODORUS 133 LXXV CĂSĂTORIA SILITĂ 133 LX XVI PUTEREA OBIŞNUINŢEI 133 LXXVIII UN PRINZ ÎNTRE, PRIETENI 134 LXXX ÎNDREPTĂRI 135 LXXXI SĂRACI ŞI BOGAŢI 136 LXXXII UN OM MESCHIN 136 LXXXIII OM SUCIT 137 CARTEA A ŞASEA 139 V A GHICIT! 139 VII ADULTER LEGAL 139 VIII GINERELE PREFERAT 140 XI ORESTE ŞI PYLADE 140 XII „PROPRIETATE” 141 XIV VERSURILE NESCRISE 141 XV MOARTEA FURNICII 142 XIX PROCESUL CELOR TREI CAPRE 142 XX CURAJUL DE A SPUNE: NU! 143 XXI CINGĂTOAREA VENEREI 143 XXXIII DUREREA LUI SABELLUS 144 XXXV ORATORUL ÎNSETAT 144 XLI DILEMĂ 145 XLIV O LIMBĂ OTRĂVITĂ 145 XLVIII UN PRÂNZ ELOCVENT 145 LI STRATAGEMĂ 146 LII MORMÂNTUL MICULUI BĂRBIER 146 LIII VIS RĂU 146 LV PREA MIROASE FRUMOS! 147 LVII SE RADE CU BURETELE! 147 LXI ŢINTA ATINSĂ 148 LXIII MOŞTENITORUL PĂCĂLIT 148 LXIV UNUL CLEVETITOR 149 LXV ÎNVOIALĂ 151 LXXI SCLAVĂ ŞI STĂPÂNĂ 151 LXXXII TOGA POETULUI 152 CARTEA A ŞAPTEA 154 IX UN BĂRBAT CARE PROMITE 154 XX UN OM LACOM 154 XLIII ÎNTRE DA ŞI NU 155 LIV CHEIA VISURILOR 156 LXV LUI GARGILIANUS 156 LXXXI LUI LAUSUS 157 LXXXIII LUI LUPERCUS 157 XCVIII LUI CASTOR 157 CARTEA A OPTA 158 III TRÂMBIŢE ŞI FLUIER 158 V INELE 159 VII VORBĂRIE 159 X PREŢ IEFTIN 160 XII NEVASTA BOGATĂ 160 XIII LUI GARGILIANUS, CARE M-A ÎNŞELAT 160 XIV OSPITALITATE 161 XVI BRUTARUL RISIPITOR 161 XVII N-AM SPUS TOT! 162 XVIII BUNUL CEL MAI DE PREŢ 162 XX POETULUI VARUS 163 XXIII PEDEAPSA BUCĂTARULUI 163 XXV PRIETENULUI OPPIANUS 163 XXVII MOŞTENITRUL LUI GAURUS 163 XXIX DISTIHURI 164 XXXV ASEMĂNARE 164 XXXVII DATORNICUL CAIETANUS 164 XLI LUI FAUSTINUS 165 XLVII UNA SINGURĂ? 165 LI (XLIX) AMORUL ORB 165 LIV (LIII) CATULLA CEA FRUMOASĂ 166 LXIV PREA MULTE ANIVERSĂRI! 166 LXIX POEŢII VECHI ŞI NOI 167 LXXVI ADEVĂRUL ADEVĂRAT 167 LXXIX ŞIRETLICUL FABULLEI 168 CARTEA A NOUA 170 PREFAŢĂ 170 VI (VII) BINE-AI VENIT ŞI ADIO! 171 VIII (IX) LEGATARUL UNIVERSAL 171 X (V) AMÂNDOI DEŞTEPŢI 172 CLEVETITORULUI LACOM 172 XIX UNUI MÂNCĂCIOS 172 XXXV LUI PHILOMUSUS, CARE LE ŞTIE PE TOATE 172 XLVI GELLIUS CLĂDEŞTE! 174 L VIAŢĂ ŞI LUT 174 LIII DARUL REFUZAT 175 LIX UN CUMPĂRĂTOR MOFTUROS 175 LXXXI LUI AULUS 176 LXXXVIII VÂNĂTORULUI DE MOŞTENIRE 177 LXXXIX OBLIGAŢIA INVITATULUI 177 XCVI MEDICUL ŞI BOLNAVUL 177 CARTEA A ZECEA 179 I DUPĂ PLAC 179 VIII NU-I DESTUL DE BĂTRÂNĂ! 179 IX CELEBRITATE 180 XV (XIV) SEMN DE PRIETENIE 180 XXII MĂSURI DE PREVEDERE 181 XXIII BĂTRÂNUL ÎNŢELEPT 181 XLIII PĂMÂNT RENTABIL 182 XLV UNUIA CĂRUIA ÎI PLACE OŢETUL 182 XLVII REŢETA FERICIRII 182 LVI CLIENTUL OSTENIT 183 LIX CITITORULUI MOFTUROS 184 LXI EPITAFUL LUI EROTION 184 LXII ŞCOLARII ÎN VACANŢĂ 185 LXV PREASPILCUITULUI CHARMENION 186 LXVIII VORBE DE DRAGOSTE 186 XIX POLLEI 188 XX ÎNDATORIRILE POETULUI 188 LXXI EPITAF 189 LXXV PREA SCUMP! 190 LXXXIV NU SE ÎNDURĂ! 190 XCVI LAUDA PĂMÂNTULUI 191 XCVII VINDECARE NEDORITĂ 191 C AMESTECUL VERSURILOR 192 CII LUI AVITUS 192 CIV CĂRŢII CARE PLEACĂ LA DRUM 193 CARTEA A UNSPREZECEA 196 XIV EPITAF 196 XXIV VREMEA PIERDUTĂ 196 XXVII IUBITA PREA MODESTĂ 197 XXXV SINGURĂTATE 198 XLIX (L) IUBITA CARE VREA DE TOATE 198 LXXXIX POLLEI 199 XCII LUI ZOIL 199 XCVII TELESILLEI 199 CI THÀIS CEA MICĂ 200 CIII CUM S-A PUTUT? 200 CVII SCHIMB DE AMABILITĂŢI 200 CARTEA A DOUĂSPREZECEA 202 VALERIUS MARTIALIS CĂTRE PRIETENUL SĂU PRISCUS, SALUT! 202 X NESĂŢIOŞII 203 XII LUI POLLIO 203 XIII BOGATUL SUPĂRAT 204 XIV VÂNĂTOAREA CĂLARE 204 XVII FRIGURILE LUI LAETINUS 205 XX DE CE? 205 XXI MARCELLEI 205 XXII DESPRE PHILAENIS, CARE E CHIOARĂ 206 XXIII LELIEI 206 XXV CĂMĂTARULUI TELESINUS 207 XXXIV PRIETENULUI IULIU 207 XXXV MĂRTURISIRI 208 XXXVI CELUI MAI BUN DINTRE CEI RĂI 208 XLV UNUI CAP ÎNCĂLŢAT 209 LI BIETULUI FABULINUS 209 LIV ZOIL 210 LVII VIAŢA LA ROMA 210 LVIII LUI ALAUDA 212 LIX ÎNTOARCEREA ACASĂ 212 LXI LEII NU VÂNEAZĂ MUŞTE 213 LXVIII LINIŞTEA POETULUI 213 LXXVI SCĂDEREA PREŢURILOR 214 LXXVII RUGĂCIUNEA LUI AETON 214 LXXX UNUIA CARE ÎI LAUDĂ PE TOŢI 215 XCII CEEA CE NU SE POATE ŞTI 215 XCIV RIVALITĂŢI LITERARE 216 CARTEA A PAISPREZECEA 218 II TITLURILE 218 X PAPIRUSUL 218 XII LADA DE FILDEŞ 218 XXV PIEPTENELE PLEŞUVULUI 219 XXXIX LAMPA 219 XCIII UN VAS VECHI 219 XCVII TAVA DE AUR 219 CXXXIV PIEPTARUL DE LÂNĂ 220 CXLII ŞERVETUL 220 CXLV MANTIA DE IARNĂ 220 CXLVII PATUL DE PURPURĂ 220 CLXXXI RUGA LUI LEANDRU 221 CXXXIII BATRACHOMIOMAHIA 221 CLXXXVIII CITIND PE CICERO 221 CLXXXIX MONOBYBLOS 222 CXCIV PĂRERI DIFERITE 222 CCXVI ŞOIMUL 222 CCXIX CREIER DE VIŢEL 223 